text:
ཞང་བོད་ལྗོངས་ཀྱི་གསོ་རིག་གི་བྱུང་ཁུངས་འབུམ་བཞིའི་ལོ་རྒྱུས་དང་རྒྱུད་བཞི་བྱུང་ཚུལ་དངོས་གསལ་ལམ་སྒྲོན།
ན་མོ་གཤེན་རབ་མཆོག་སངས་རྒྱས་སྨན་ལྷའི་རྒྱལ་པོ་ལ་ཕྱག་འཚལ་ལོ།
ཞེས་མཆོད་པར་བརྗོད་པའི་ཚིག་གིས་མདུན་བསུས་ནས་གང་གླེང་བར་བྱ་བ་ནི། འཛམ་གླིང་ས་ཡི་ལྟེ་འབུར་གངས་ཀྱི་དབལ་སོ་ར་བས་བསྐོར་བའི་སྨན་ལྗོངས་སུ་མངའ་བའི་ཞིང་ཁམས་འདིར། འབྱུང་ལྔའི་དྭངས་མ་ལས་གྲུབ་པའི་སྲིད་པ་ཀློང་གི་སྒོང་ང་ལས་བྱུང་བའི་མི་རིགས་ལ། ཞང་བོད་མཐོ་སྒང་བྱ་བའི་རི་མཐོ་ས་གཙང་བ་དང་། ཆུ་ཐམས་ཅད་ཀྱི་རྩ་བའི་འབྱུང་ཁུངས། ཉི་ཟླའི་འོད་གསལ་ས། གདོང་དམར་བོད་ཀྱི་མི་རིགས། ཞེས་གནའ་སྔ་མོ་ནས་བཟུང་སྟེ་འཛམ་གླིང་ཤེས་རིག་གི་ཁྱབ་ཁོངས་དེའི་ལྟེ་གནས་སུ་གྱུར་ཡོད། དཔེར་ན་རྒྱ་གར་རིག་གནས་ཀྱི་རྨང་དུ་གྱུར་པའི་བྲམ་ཟེའི་ཆོས་ལུགས་ལྟ་གྲུབ་མང་པོ་ཞིག་གི་འབྱུང་ཁུངས་ནི་གངས་ཏི་སེ་ཡིན་པས། དེང་སང་རྒྱ་གར་བ་རྣམས་གངས་སྐོར་དུ་མཚམས་མི་ཆད་པར་བྱོན་པའི་རྒྱུ་མཚན་ཡང་དེ་ལ་ཐུག ཤེས་རིག་དེའི་རྩ་བ་ནི་གཡུང་དྲུང་བོན་གྱི་ཤེས་རིག་འདི་ཡིན། དེའི་རྒྱུ་མཚན་ལ་བརྟེན་ནས། འཛམ་གླིང་གི་ཡུལ་གྲུ་ཀུན་གྱི་ཡིད་སྨོན་དང་། མིག་ལྟོས་ཀྱི་གནས་སུ་གྱུར་ཏེ། སྙན་པའི་གྲགས་པས་ཡོངས་སུ་ཁྱབ་ནས་ཡོད། ད་ལན་འདིར་གངས་ཅན་བོད་ཀྱི་བཅུ་ཕྲག་རིག་པའི་གནས་ཀྱི་ཡ་གྱལ་གཞན་རྗེས་སུ་འཛིན་པའི་གསོ་དཔྱད་བདུད་རྩི་སྨན་གྱི་མདོ་དགུ་ལས་གསོ་རིག་རྩ་བ་ཐུགས་འབུམ་མཁའ་སྔོན་དང་། གསོ་བྱེད་སྨན་འབུམ་དཀར་པོ། གསོ་ཐབས་དཔྱད་འབུམ་ཁྲ་བོ། གསོ་བྱའི་ནད་འབུམ་ནག་པོ་ཞེས་བརྗོད་ཅིང་ཡོངས་གྲགས་སུ་གསོ་རིག་འབུམ་བཞིར་འབོད་པའི་གཞུང་འདིའི་ལོ་རྒྱུས་དང་། རྒྱུད་བཞི་བྱུང་ཚུལ་ཏེ་རྩ་བའི་ས་བཅད་གཉིས་སུ་ཕྱེ་ནས་འཆད་པར་འདོད་དོ། །
ས་བཅད་དང་པོ།
གསོ་རིག་འབུམ་བཞིའི་ལོ་རྒྱུས་ལས་ཞང་བོད་ཀྱི་གསོ་རིག་ཇི་ལྟར་གྲུབ་པའི་སྐོར་དང་། གསོ་རིག་འབུམ་བཞི་གསུང་པ་པོ་སྟོན་པའི་རྣམ་ཐར། གསོ་རིག་འབུམ་བཞི་འཛམ་གླིང་དུ་དར་ཚུལ་དང་དེའི་བརྒྱུད་རིམ། གསོ་རིག་འབུམ་བཞིའི་དགོངས་དོན་རགས་བསྡུས། ཞང་བོད་ཀྱི་གསོ་རིག་ལ་རང་གཞན་མཁས་དབང་གིས་འཛིན་པའི་བཀའ་ལུང་ཚད་མ་སོགས་ལྔ་རུ་ཕྱེ་ནས་དཔྱད་གླེང་བྱ།
དང་པོ། ཞང་བོད་ཀྱི་གསོ་རིག་ཇི་ལྟར་གྲུབ་པའི་སྐོར་ནི།
གདོད་མའི་སྲིད་པ་ཀློང་གི་སྒོང་ང་ལས་བྱུང་བའི་ཞང་བོད་མི་རིགས་དང་། དམུ་གཤེན་ལྷ་ཡི་གདུང་རྒྱུད་ནས་གཤེན་རབ་ཀྱི་ཡབ་རྒྱལ་བོན་ཐོད་དཀར་བར་གདུང་རབས་བཅུ་དགུའི་མེས་པོ་རྣམས་ཀྱིས་དཀའ་བ་དུ་མ་ཁྱད་དུ་གསད་དེ་རང་བྱུང་ཁམས་དངོས་ལ་འཐབ་རྩོད་རྒྱུན་ཆད་མེད་པར་བྱེད་པའི་ཁྲོད་དུ་འཚོ་གནས་དང་། ལུས་ཁམས་ནད་ཀྱི་འཚེ་བ་བྲལ་ཐོབ། ཚེ་ཡུན་རིང་དུ་བསྲིང་བའི་རྟོགས་པ་ལ་བརྟེན་ནས་ནད་ཡོད་པ་ལས་སྨན་ཡོད་པར་རྟོགས་ཞེས་རྒྱུ་དང་འབྲས་བུའི་རང་བཞིན་གྱི་ནད་བཅོས་སྲོག་སྐྱོབ་ཀྱི་གསོ་བ་རིག་པའི་གཞུང་ལུགས་ཤིག་འགྲུབ་པའི་འགོ་ཚུགས་པ་ཡིན་ཏེ། ཉེ་བའི་ལོ་ཤས་ཀྱི་གོང་དུ་བོད་ལྗོངས་ཀྱི་དིང་རི་དང་། བྱང་ཐང་། ཆབ་མདོ་ལ་སོགས་སུ་རྡོ་ཆས་རྙིང་པའི་སྐབས་ཀྱི་རྡོ་ལེབ་དང་། རྡེའུ། རྡོ་ཁོག་སོགས་ཐོན་པར་གཞིགས་ན་ཞང་བོད་ས་མཐོ་འདིར་མི་ལོ་ཁྲི་ཕྲག་ཉི་ཤུ་ལྷག་གི་སྔོན་ནས་རྡོ་ཆས་རྙིང་པ་སྤྱོད་པའི་དུས་རབས་སུ་སླེབས་ཡོད་པ་གསལ་བཤད་བྱུང་ཡོད་པར་གཞིགས་ན། ལོ་ངོ་ཁྲི་ཕྲག་མང་པོའི་གོང་ནས་འགྲོ་བ་མི་ཡི་རིགས་ཀྱིས་འཚོ་སྡོད་དང་། ནད་བཅོས་ཉམས་མྱོངས་ཀྱི་ལག་ལེན། མན་ངག་ལ་བརྟེན་ནས་ནད་སྔོན་འགོག་དང་། ལུས་ཁམས་བདེ་སྲུང་། ནད་བཅོས་བྱེད་ཐབས་སྣ་ཚོགས་ཡོད་པ་གསལ་བཤད་བྱེད་ཐུབ། 《གཡུང་དྲུང་བོན་གྱི་བསྟན་འབྱུང་ཕྱོགས་བསྡུས་》ལས། མི་རྣམས་སེམས་ཅན་ཤ་ཟ་གདོང་པ་དམར། ཞེས་དང་། མི་ཡི་ཁྱིམ་ཡང་ས་ཁུལ་བྲག་ཕུག་དང་། བྱུང་བའི་རྡོ་ཁང་བརྩེགས་དབུབ་བྱེད་པ་ལས། ཤིང་གཅོད་ཐག་ཚེམ་སོགས་ཀྱི་ལས་མི་ཤེས། ཟས་ནི་སར་སྐྱེས་ལྡུམ་དང་ཤ་ཟ་ལས། ཞིང་འདེབས་བཟའ་ཤིང་འཛུགས་པའི་རིག་པ་མེད། གསུངས་པས། མི་རྣམས་ཀྱི་ཟས་སྐོམ་རྗེན་པ་དང་། ལྡུམ་རྩ་ཤ་ཁེངས་གྲང་མོའི་རིགས་ཀྱིས་མ་ཞུ་བའི་ནད་བྱུང་བ། ཇི་སྐད་དུ། ནད་ལ་སྔ་བ་མ་ཞུ་བ། སྨན་ལ་སྔ་བ་ཆུ་བསྐོལ། ཞེས་སོ། དེ་ཉིད་སེལ་ཐབས་རྡོ་ཕན་ཚུན་བརྡར་ནས་མེ་ལེན་པའི་ཐབས་ཤེས་དང་། རྡོ་ཆས་རྫ་ཆས་རིགས་བཟོ་སྐྲུན་གྱི་རིག་པ་རྙེད་རྗེས་ཟས་སྐོམ་བཙོ་བསྐོལ་བསྲེག་སོགས་ཤེས་པས། གནའ་མིའི་གཏམ་དཔེ་ལ། མི་ནད་ཐམས་ཅད་ཟོས་ནད་ཡིན། རྟ་ནད་ཐམས་ཅད་རྒྱུག་ནད་ཡིན། ཞེས་དང་། ནད་ཤེས་ནས་མེ་བཙའ་འཇོག ཟེར་བ་ལྟར། དེ་ནས་རིམ་བཞིན་ཟས་སྐོམ་གྱི་ཕན་གནོད་ཤེས་ཤིང་། མེ་བཙའི་གཟེར་ཟུག་གཅོག་པ། རྨ་གསར་ལ་མར་ཁུ་བླུགས་ཏེ་རྩ་ཁ་སྡམ་པ་དང་། ཆང་གིས་དུག་སེལ་བ། སྦངས་མས་རྨ་འདུལ་བ་སོགས་ཕན་གནོད་གཉེན་པོ་བརྟེན་ནས་གསོ་ཐབས་ཀྱི་གྲུབ་ཆ་འཕེལ་རྒྱས་སུ་ཕྱིན་ཡོད། ལྷག་པར་དུ་ཡབ་རྒྱལ་བོན་ཐོད་དཀར་གྱི་སྐུ་དུས་སུ་ལྷ་རྟེན་བརྩེགས་ཤིང་སྒོ་ཕྱུགས་བདག་གསོ། ལོ་ཏོག་རྨོ་འདེབས་སོགས་ཀྱི་འཚོ་གནས་བྱ་ཐབས་སྔོན་ཐོན་གྱིས་འཕེལ་རྒྱས་ཕྱིན་ཡོད། བསྡུས་ན་བོད་མི་རྣམས་ཀྱིས་ཐོན་སྐྱེད་ངལ་རྩོལ་བྱེད་པའི་ལག་ལེན་ཉག་ཅིག་ལས། སྤང་རྒྱན་གྱིས་མིད་པའི་ནད་ལ་ཕན་ཚུལ། དོམ་མཁྲིས་རྨ་ཁར་བཏབ་ན་ཁྲག་གཅོད་པ། གླ་རྩིས་གཉན་ཚད་གཅོག་པ། རྩངས་པའི་ཤས་རོ་ཙ་བྱེད་པ། གཡུས་མཆིན་ནད་ལ་ཕན་ལུགས་སོགས་ཀྱི་སྨན་རྫས་ངོས་འཛིན་ཐད་ཆུ་ཚད་ངེས་ཅན་དུ་འཕེལ་ནས་ནད་བཅོས་ཀྱི་སྨན་པ་ཡོད་དེ། 《མདོ་དྲི་མེད་གཟི་བརྗིད་》ལས། སྨན་བོན་འབྲིང་ཐང་སྣར་མ་སྨན་ཁམས་དང་བཅས་དང་། ཞེས་དང་། ལུང་ལས། སྨན་པ་ལ་སྔ་བ་ཚངས་པ། ཞེས་གསུངས་པས་གདོད་མའི་བོད་མའི་ངག་རྒྱུན་དུ་གྲགས་པ་དང་། སྨན་ཡིག་གི་སྐོར་སོགས་ལ་ཞིབ་མོའི་བློ་ཡིས་དཔྱད་ན་སྟོན་པ་གཤེན་རབ་འཇིག་རྟེན་འདིར་མ་བྱོན་གོང་ནས་བོད་ཀྱི་སྨན་དཔྱད་ཀྱི་གཞུང་ལུགས་དང་ནད་བཅོས་ཀྱི་ཆུ་ཚད་ངེས་ཅན་ཡོད་པ་རྟོགས་ཐུབ་པའོ། །
གཉིས་པ། གསོ་རིག་འབུམ་བཞི་གསུང་བ་པོ་སྟོན་པའི་རྣམ་ཐར་ལ།
སྟོན་པ་གཤེན་རབ་ཀྱི་འཁྲུངས་ཡུལ་དང་། ཡབ་ཡུམ། ལོ་དུས། གསོ་རིག་འབུམ་བཞི་དགོས་ཆེད་ཅི་ཕྱིར་གསུང་པ། གསོ་རིག་འབུམ་བཞི་བསྡུས་བ་པོ་དཔྱད་བུ་ཁྲི་ཤེས་རྣམ་ཐར་བཅས་གོང་རིམ་བཞིན་བཀོད་དོ། །
དང་པོ། རྣམ་མཁྱེན་སངས་རྒྱས་སྟོན་པ་གཤེན་རབ་ཉིད་བསྐལ་སྟོན་སངས་རྒྱས་སྟོང་རྩ་གཉིས་བྱོན་པའི་ནང་ནས་ཐོག་མར་འགྲོ་འདུལ་རྣམ་འདྲེན་སྟོན་པ་རབ་དགུའི་ནང་ཚན་རྣམ་འདྲེན་བརྒྱད་པ་དེ་ཡིན་ལ། གཟིགས་ཚད་ལྔ་དང་དགོངས་ཚད་ལྔའི་འོལ་མོའི་གླིང་དུ་སྐུ་བལྟམས་ཏེ། 《ཐུགས་འབུམ་མཁའ་སྔོན་》ལས། སྟོང་གསུམ་གྱི་འཇིག་རྟེན་རྒྱ་ཆེ་ཞིང་གྲངས་མང་པའི་ནང་ནས། མི་མཇེད་པའི་འཇིག་རྟེན་གྱི་ཁམས་ལྷོ་འཛམ་བུ་གླིང་གི་མིག གནས་མཆོག་དམ་པ་འོལ་མོ་གླིང་ཆེན་ཞེས་བྱ་བ། དབལ་སོ་གངས་ཀྱི་ར་བའི་ནང་དུ་ཆགས་ཏེ། ཞེས་གསུངས། ཡང་《མདོ་འདུས་》ལས། གཤེན་ཡུལ་འོལ་མོ་ལུང་རིང་ནི། གླིང་བཞི་རི་རབ་ཚུལ་དུ་གྲུབ། ལྷོ་འཛམ་བུ་གླིང་གི་བྱང་ངོས་ནས། མི་ཁྱུད་འཇིག་རྟེན་ལྷོ་ཕྱོགས་ནས། འཛམ་བུ་སྨིག་བཤད་ཤིང་གི་རྩ། རི་བོ་གངས་ཅན་ཏི་སེའི་དྲུང་། མཚོ་ནི་མ་པང་གཡུ་མཚོའི་འགྲམ། ཆུ་བོ་ཆེན་པོ་བཞི་འདུས་མགོ། རི་སྤོས་རི་ངད་ལྡན་དང་ཉེ་བའི། རི་ནག་དགུ་འདུས་ཀྱི་བར་ཏེ། ཆུ་བོ་པག་ཤུ་སེ་འདུས་བཅད་པ་སྟེ། དུས་གསུམ་སྟོན་པ་འབྱུང་བའི་གནས། ཞེས་སྟོན་པའི་འཁྲུངས་ཡུལ་བསྟན་ཡོད།
གཉིས་པ། ཡབ་དམུ་རིགས་རྒྱལ་བོན་ཐོད་དཀར་དང་། ཡུམ་ཡོ་ཕྱི་རྒྱལ་མཞད་མ་གཉིས་ཀྱི་སྲས་སུ་ལོ་རྒྱལ་ཤིང་བྱི་ལོའི་དཔྱིད་ཟླ་ར་བའི་ཚེས་བཅོ་ལྔ་གཟའ་སྐར་རྒྱལ་ཕུར་འགྲུབ་སྦྱོར་ཉིན་སྐུ་འཁྲུངས་པ།
གསུམ་པ། སྤྱི་ལོའི་སྔོན་འདས་ལོ་༡༦༠༡༧ཕྱིན་ཞེས་གསུངས། གསོ་རིག་འབུམ་བཞི་དགོས་ཆེད་ཅི་ཕྱིར་གསུང་པ་ཡིན་ནམ་ཞེ་ན།
བཞི་པ། གསོ་རིག་འབུམ་བཞི་དགོས་ཆེད་ཅི་ཕྱིར་གསུངས་པ། ༡ བདུད་རྒྱལ་རམ་པ་དུག་འགྱེད་ཀྱིས་སེམས་ཅན་རྣམས་ལ་ནད་ཀྱི་བསྐལ་བ་དར་བར་བྱེད་པ་བདེ་ལ་འགོད་ཕྱིར།《ཐུགས་འབུམ་མཁའ་སྔོན་》ལས། དཔྱད་བུ་ལ་སོགས་འདུས་པའི་འཁོར་རྣམས་ཉོན། མི་ན་བར་གནས་པར་འདོད་པ་དང་། ན་བ་གསོ་བར་འདོད་པའི་གང་ཟག་གིས་གསོ་བ་རིག་པའི་མན་ངག་འདི་ལ་བསླབ་པར་བྱའོ། ཚེ་རིང་བར་འདོད་པའི་གང་ཟག་གིས་གསོ་བ་རིག་པའི་མན་ངག་འདི་ལ་བསླབ་པར་བྱའོ། བོན་དང་ནོར་དང་བདེ་སྐྱིད་འདོད་པའི་གང་ཟག་གིས་གསོ་བ་རིག་པའི་མན་ངག་འདི་ལ་བསླབ་པར་བྱའོ། །ནད་གདོན་བར་གཅོད་ཀྱི་ཁྲོམ་ལས་ཐར་བར་འདོད་པའི་གང་ཟག་གིས་གསོ་བ་རིག་པའི་མན་ངག་འདི་ལ་བསླབ་པར་བྱའོ། །གཞན་གྱི་སྤྱི་བོར་བསྐུར་བར་འདོད་པའི་གང་ཟག་གིས་ གསོ་བ་རིག་པའི་མན་ངག་འདི་ལ་བསླབ་པར་བྱའོ། །ཞེས་དང་།
༢ བོན་གྱི་ཐེག་རིམ་པ་དགུའི་ནང་ཚན་ཐེག་པ་དང་པོ་ཕྱྭ་གཤེན་ཐེག་པ།
《མདོ་དྲི་མེད་གཟི་བརྗིད》ལས། ཕྱྭ་གཤེན་ཐེག་པའི་བོན་སྒོ་ལ། སྤྱི་རུ་གཏོ་དཔྱད་གཉིས་ཡིན་ཏེ། སྒོས་སུ་རྣམ་གྲངས་བཞི་རུ་བསྟན། པྲ་ལྟས་མོ་དང་རྣོ་མཐོང་རྩིས། ན་གསོ་གཏོ་དང་འཆི་བསླུ་དཔྱད། རྣམ་པ་བཞི་རུ་ཤེས་པར་བྱ། གསུངས་སོ། །
༣ ནད་བཞི་བརྒྱ་རྩ་བཞི་བསྡུས་ན་ལྷན་སྐྱེས་ཀྱི་མ་རིག་པ་ནད་ཀྱི་རྒྱུ་ཡིན་པ་རྟོགས་པ། 《མདོ་གཟེར་མྱིག》ལས། ནད་བཞི་བརྒྱ་རྩ་བཞི་བསྡུས་ན་འདུ་བ་རྣམ་བཞིའོ། འདུ་བ་རྣམ་བཞི་བསྡུས་ན་ཚ་གྲང་རྣམ་གཉིས་སོ། །ཚ་གྲང་རྣམ་གཉིས་བསྡུས་ན་ལྷན་ཅིག་སྐྱེས་པའི་མ་རིག་པའོ། མ་རིག་པ་ནི་ཁམས་གསུམ་འཁོར་བའི་ནད་ཀྱི་རྒྱུ་ཉིད་ཡིན། རིག་པའི་ཡེ་ཤེས་ཤར་ན་ནད་དང་གཏན་དུ་འབྲལ་བའོ། །ཞེས་དང་། 《མདོ་དྲི་མེད་གཟི་བརྗིད་》ལས། འགྲོ་དྲུག་སེམས་ཅན་མ་རིག་པའི། ཉོན་མོངས་ནད་ཀྱིས་གདུང་བ་ལ། ནད་ལ་དཔྱད་ཀྱིས་ཕན་པའི་ཕྱིར། ཞེས་སོ། ཕྱོགས་བཅུའི་སེམས་ཅན་ཐམས་ཅད་ཀྱི་ཉེས་སྐྱོན་མཐའ་དག་སེལ་ནས་རིག་པའི་ཡེ་ཤེས་ཤར་བ་ལ་ཐོག་མར་མ་རིག་ཉོན་མོངས་ཀྱི་ནད་བཞི་བརྒྱ་རྩ་བཞི་ཞི་བའི་ཕྱིར། 《ཐུགས་འབུམ་མཁའ་སྔོན》ལས། སྟོན་པ་གཤེན་རབ་མི་བོ་དེ། ནད་གདོན་བར་གཅོད་ཞི་བའི་ཏིང་ངེ་འཛིན་ལ་སྙོམས་པར་བཞུགས་ཤིང་། ཞུགས་མ་ཐག་ཏུ་ཐུགས་ལས་འོད་ཟེར་གྲངས་མེད་པ་ཕྱོགས་བཅུར་འཕྲོས་པས། ཕྱོགས་བཅུའི་སེམས་ཅན་ཐམས་ཅད་ཀྱི་ཉེས་སྐྱོན་མཐའ་དག་བསལ། མ་རིག་ཉོན་མོངས་ཀྱི་ནད་བཞི་བརྒྱ་རྩ་བཞི་ཞི་བར་བྱས་ནས་འོད་ཟེར་ཚུར་འདུས་པ་ལས་སྨན་གྱི་བླ་བཻ་ཌྰུརྱ་འོད་ཀྱི་རྒྱལ་པོའི་སྐུ་རུ་བཞུགས་ནས། ཞེས་དང་།
༤ དཔྱད་བུ་ཁྲི་ཤེས་གླེང་སློང་གནང་བ།《མདོ་དྲི་མེད་གཟི་བརྗིད》ལས། དེ་ལ་དཔྱད་བུས་གསོལ་པ། རྣམ་པ་ཐམས་ཅད་མཁྱེན་པའི་སྟོན་པ་ལགས། འཁོར་བའི་སེམས་ཅན་ཉོན་མོངས་མ་རིག་པ། འགྲོ་བ་ནད་ཀྱིས་སྡུག་བསྔལ་གདུང་པ། ནད་ལ་དཔྱད་ཀྱིས་འཚོ་འགྱུར་ན། དཔྱད་ཀྱི་ཕན་གདགས་རིམ་པ་ཅི་ལྟར་བྱ། རྣམ་པ་ཐམས་ཅད་མཁྱེན་པས་བཤད་དུ་གསོལ། ཅེས་དང་།
༥ སྟོན་པའི་གསོ་རིག་འབུམ་བཞིའི་དགོངས་དོན་གསུངས་པ།《མདོ་དྲི་མེད་གཟི་བརྗིད》ལས། སངས་རྒྱས་སྨན་གྱི་ལྷ་བཻཌྰུརྱ་འོད་ཀྱི་སྐུ་གསུང་ཐུགས་ཡོན་ཏན་འཕྲིན་ལས་ལྔ་ཡི་དཀྱིལ་འཁོར་ནས་བྱུང་བའི། དཔྱད་ཀྱི་རྒྱུད་སྡེ་ཆེན་པོ་གཞུང་ལྔ། མདོ་སྡེ་ཆེན་པོ་སྡེ་དགུ། མན་ངག་ཡན་ལག་བརྒྱད་ལྡན། ཉིང་ལག་ཉི་ཁྲི་ཆིག་སྟོང་དུ་གཏན་ལ་ཕབ་ནས་བཤད་པར་མཛད་དེ། རྒྱལ་སྲས་དཔྱད་བུ་ཁྲི་ཤེས་དང་། དྲང་སྲོང་ཆེན་པོ་བརྒྱད་ལ་གཉེར་དུ་གཏད་དོ། །ཞེས་གསུངས་པས། དེས་ན་གཤེན་རབ་ཉིད་ཀྱིས་གསུང་པའི་གསོ་དཔྱད་འབུམ་བཞི་ནི་གདོད་མའི་གསོ་རིག་གིས་རྨང་གཞིའི་ཐོག་བྱུང་པ་རྟོགས་ཏེ། གཤེན་རབ་ཀྱི་མཛད་པ་རྣམ་ཐར་གྱི་མདོ་རྒྱས་འབྲིང་དང་། བན་བོན་གྱི་བསྟན་འབྱུང་། བསྟན་རྩིས་ནང་ན་ད་ལྟའི་བར་དུ་མི་ལོ་ཆིག་ཁྲི་དྲུག་སྟོང་ལྷག་གི་ལོ་རྒྱུས་ཡོད་པ་གསུངས་སོ། །
ལྔ། གསོ་རིག་འབུམ་བཞི་བསྡུས་པོ་དཔྱད་བུ་ཁྲི་ཤེས་རྣམ་ཐར་ལ། འཁྲུངས་ཡུལ་དང་ཡབ་ཡུམ་གསོ་དཔྱད་འབུམ་བཞི་ཇི་ལྟར་བསྡུས་པའི་སྐོར།
༡ འཁྲུངས་ཡུལ་ནི་གཤེན་ཡུལ་འོལ་མོ་ལུང་རིང་གིས་ཆུ་རྒྱལ་བཞི་འདུས་ཀྱི་མགོ་བོ་དང་། རི་རྒྱལ་ཏི་སེའི་མདུན། མཚོ་རྒྱལ་མ་པང་གཡུ་མཚོ་འགྲམ། འོལ་ལུང་གཡུ་ཡི་མཁར་ནང་ལ། ཡབ་གཤེན་རབ་མི་བོ་ཆེ་དང་ཡུམ་ཧོས་བཟའ་རྒྱལ་མེད་གཉིས་ལ་སྤྲེལ་ལོ་སྟོན་ཟླ་ཐ་ཆུང་གི་ཚེས་བཆོ་ལྔ་ལ་ཤིན་ཏུ་ལྟས་བཟང་ཞིང་ངོ་མཚར་ཆེ་བ་བདེ་བ་དང་ཆས་ནས་སྐུ་བལྟམས། རྒྱལ་བུ་དེ་དགུང་ཟླ་བཅུ་དང་ངོ་གསུམ་ལོན་ནས་བྲམ་ཟེའི་བུ་འགྱུར་བ་བློ་གསལ་གྱིས། མཚན་ནི་གཤེན་རབ་གཡུང་དྲུང་སེམས་དཔའ་ཆེན་པོ་དཔྱད་བུ་ཁྲི་ཤེས་སུ་བཏགས་སོ། །
༢ དགུང་ལོ་གཅིག་ལོན་ནས་ཤེས་རབ་ཀྱི་ཚད་དུ་ཕྱིན་དགུང་ལོ་གཉིས་ལོན་ནས་སྙིང་རྗེའི་སེམས་དང་ལྡན། དགུང་ལོ་གསུམ་ལོན་ནས་སེམས་ཅན་གྱིས་དོན་ལ་དགོངས་ཤིང་ཡབ་ལ་འཕྲུལ་ངག་བདེན་པའི་བོན་ཞུ་བའི་སྤོབས་པ་དང་ལྡན་གསུངས་པ། 《གསོ་རིག་འབུམ་བཞི་》ལས། དེ་ནས་དཔྱད་བུ་ཁྲི་ཤེས་རང་གི་སྟན་ལས་ལང་སྟེ། བསྐོར་བ་བྱས་ལྷ་ཕྱག་འཚལ་ནས། མེ་ཏོག་ཨུད་དཔལ་འདབ་མ་ཁྲི་ཕྲག་ཡོད་པ་གཅིག་ཕུལ་ནས་རྣམ་པ་ཐམས་ཅད་མཁྱེན་པའི་སྨན་བླ་མཆོག དོན་གཉིས་ཕུན་ཚོགས་བསྒྲུབ་འདོད་སྐལ་ལྡན་བུས། གསོ་རིག་མན་ངག་ཅི་ལྟར་བསླབ་པར་བགྱི། ཞེས་གསུངས། ཞུས་པའི་ངོར་སྟོན་མཆོག་གཤེན་རབ་མི་བོས་གསུངས་པའིགསོ་རིག་ཁྲི་སྡེ་རིག་པ་དཔྱད་ཀྱི་མདོ་དང་། བདུད་རྩི་ཟིལ་བ་སྨན་གྱི་མདོ། ཡན་ལག་བརྒྱད་པ་གསང་བའི་མདོ་སྟེ་རྩ་བའི་མདོ་གསུམ་དང་། གསོ་བྱའི་ནད་འབུམ་ནག་པོ། གསོ་བྱེད་འཚོ་འབུམ་ཁྲ་བོ། རྣམ་རྒྱལ་སྨན་འབུམ་དཀར་པོ་སྟེ་རྩ་བའི་འབུམ་གསུམ་སོགས་བསྡུས་བསྒྲིགས་གནང་སྟེ་ཡིག་ཐོག་ཏུ་བཀོད་པའོ། །《གསོ་རིག་འབུམ་བཞི་》ལས། འདི་སྐད་བདག་གིས་ཐོས་པའི་དུས་གཅིག་ན། ཞེས་དང་། 《བསྟན་པ་གཉེར་གཏད་ཀྱི་མདོ》ལས་ཀྱང་། དཔྱད་རྒྱུད་ཉིས་ཁྲིར་གྱུར་པ་རྣམས། དཔྱད་བུ་ཁྲི་ཤེས་དག་གིས་བསྡུས། ཞེས་སོ། གསོ་དཔྱད་ཀྱི་གཞུང་ལུགས་མང་པོར་འཆད་ཉན་དང་འགྲོ་བ་ནད་པའི་དོན་སོགས་མཛད། ཁོང་གི་དངོས་རྩོམ་དུག་བཅོས་གཡུང་དྲུང་འཁྱིལ་བ་ཞེས་པ་ལ་ནད་དུག་འཇོམས་པའི་དབང་པོ་རིལ་བུའི་ལོ་རྒྱུས་དང་། ནང་གསེས་ཀྱི་དབྱེ་བ། སོ་སོའི་ཕན་ཡོན་སོགས་ཞིབ་གསལ་འཁོད་པར་གཞིགས་ན་ཁོང་ཉིད་ནི་གསོ་དཔྱད་རིགས་ལ་མཁས་ཤིང་གྲུབ་པའི་སྐྱེས་མཆོག་ཡིན་པ་སྙམ། ཞང་བོད་ཀྱི་གསོ་དཔྱད་ཡིག་ཐོག་ཏུ་བཀོད་པ་པོ་སྔོན་མའམ་ཐེངས་དང་པོ་ཡིན་པ་གྲགས། སྔ་རབས་ཞང་བོད་ཀྱི་གསོ་དཔྱད་རིག་པ་ལ་ཕྱག་རྗེས་བླ་མེད་བཞག་ཡོད་པའང་རྟོགས་ཐུབ་པའོ། །
གསུམ་པ། གསོ་རིག་འབུམ་བཞི་འཛམ་གླིང་དུ་དར་ཚུལ་དང་དེའི་བརྒྱུད་རིམ།
སྤྱིར་འཛམ་གླིང་གི་ཡུལ་གྲུ་རྣམས་སུ་དར་ཚུལ་དང་ལྷག་པར་དུ་བོད་ཡུལ་དུ་ཁྱབ་སྤེལ་གཏོང་ཚུལ་ལ། གསོ་བ་རིག་པའི་མདོ་འབུམ་གཟུངས་མན་ངག་དང་བཅས་པའི་གསོ་དཔྱད་ཉི་ཁྲི་ཆིག་སྟོང་ནི། ལྷོ་འཛམ་བུའི་གླིང་གི་མིག སོག་ཁ་བོན་གྱི་འབྱུང་གནས། གནས་མཆོག་དམ་པ་འོལ་མོ་གླིང་ཆེན་དུ་སྟོན་མཆོག་གཤེན་རབ་མི་བོས་གསུངས་ཤིང་། རྒྱལ་སྲས་དཔྱད་བུ་ཁྲི་ཤེས་དང་དྲང་སྲོང་ཆེན་པོ་བརྒྱད་སོགས་ཀྱིས་ཡིག་ཐོག་ཏུ་བསྡུས་བསྒྲིགས་མཛད་ཚུལ། མཛད་མདོ་རྒྱས་འབྲིང་རྣམས་སུ་གསལ་པོ་བསྟན་ཡོད།
སྤྱིར་འཛམ་གླིང་གི་ཡུལ་གྲུ་རྣམས་སུ་དར་ཚུལ་ནི། 《གསོ་རིག་རྒྱུད་གསུམ་བྱེ་བའི་ཡང་སྙིང་སྨན་སྦྱོར་སྟོང་རྩའི་གླེང་གཞི》ལས། སྐུ་བསྟན་རྫོགས་མཐར་གདུང་སོབ་མུ་ཆོ་ཡིས། དཀར་ནག་བཀྲ་གསལ་རྗེས་བཞག་གསུང་རབ་ལ། ཀློག་འཆད་བཀའ་འཁོར་ཡོངས་བསྐོར་བྱེད་བྲག་ཕྱིས། འཛམ་གླིང་ལོ་ཙྭ་མཁས་པའི་རྒྱན་དྲུག་དང་། དེར་བརྟེན་ཕྱོགས་ཀྱི་སློབ་མ་བསམ་འདས་ཀྱིས། དཀར་ནག་རྒྱ་དང་བྲུ་ཤ་ཁ་ཆེ་ཕྲོམ། ཨོ་རྒྱན་ཐོ་གར་ཞང་ཞུང་བོད་ལ་སོགས། འཛམ་གླིང་ཡུལ་ཀུན་སོ་སོར་སྒྲ་བསྒྱུར་ཏེ། འགྲོ་ཀུན་ནད་ཟུག་སྲིད་པའི་ཕ་མཐར་བསྐྲད། ཚེ་རིང་བོན་ནོར་བདེ་སྐྱིད་ཁྲི་གདུགས་བརྡལ། ཞེས་སོགས་གསུངས་པས། སྐུ་བསྟན་མཐར་རྒྱལ་ཚབ་མུ་ཆོ་ལྡེམ་དྲུག་གིས་དཀར་ནག་བཀྲ་གསལ་དུ་ཀློག་འཆད་དང་། བཀའ་འཁོར་བསྐོར་བ། བྱེ་བྲག་ཏུ་ཕྱེས་ནས་ཁོང་གི་སློབ་མ་སྟག་གཟིག་གི་མཁས་པ་དམུ་ཚ་ཏྲ་ཧེ་དང་། རྒྱ་ནག་གི་མཁས་པ་ལེགས་ཏང་རྨང་པོ། རྒྱ་གར་གྱི་མཁས་པ་ལྷ་བདག་སྔགས་གྲོལ། ཞང་ཞུང་གི་མཁས་པ་ཁྲི་ཐོག་སྤར་ཙ་དང་། ཧུ་ལི་སྤར་ཡ། ཕྲོམ་གྱི་མཁས་པ་གསེར་ཐོག་ལྕེ་འབྱམས་བཅས་འཛམ་གླིང་མཁས་པའི་རྒྱན་དྲུག་དེ་དག་གིས་འཛམ་གླིང་ཡུལ་གྲུ་སོ་སོར་གསོ་དཔྱད་རིག་གནས་ཁག་རྣམས་འཛིན་སྐྱོང་སྤེལ་གསུམ་དང་དར་ཞིང་རྒྱས་པར་མཛད་དོ། །དེ་བཞིན《གསོ་རིག་འབུམ་བཞི་》ལས། དཔྱད་བུས་རྟག་གཟིག་པ་དམུ་ཙ་ཏྲ་ཧེ་ལ་བཤད། དེས་གསེར་ཐོག་ལྕེ་འབྱམས་ལ་བཤད། དེས་སྟོང་རྒྱུང་མཐུ་ཆེན་ལ་བརྒྱུད། དེས་གྱིམ་ཚ་རྨ་ཆུང་ལ་བརྒྱུད། ཞེས་གསུངས།《སྐྱང་འཕགས་ཆེན་པོའི་རྣམ་ཐར་》ལས་ཀྱང་། བཀའ་གནང་སློབ་དཔོན་མུ་ཆོའི་དུས་སུ་ཡང་། དཀར་ནག་བཀྲ་གསལ་གསས་ཁང་འབར་བ་རུ། ཕྱི་ནང་སྡེ་སྣོད་བརྒྱར་ཕྱེ་བཤད་པའི་དུས། བདག་སོགས་རིག་འཛིན་ཉི་ཤུ་རྩ་གཅིག་གིས། མཁས་པའི་བོན་རྒྱུད་གསན་ཞིང་ཕྱོགས་བཅུར་སྤེལ། ཞེས་གསུངས་སོ། ལྷག་པར་དུ་བོད་ཡུལ་དུ་ཁྱབ་སྤེལ་གཏོང་ཚུལ་ནི། སྟོན་པ་གཤེན་རབ་དགུང་ལོ་ཉི་ཤུའི་ནང་སྐུ་དངོས་སུ་བྱོན་ནས་བོད་ཀྱི་བོན་པོ་རྣམས་ལ་རྒྱུ་བོན་གྱི་བཀའ་ལུང་གནང་བས། ཀོང་རྗེ་དཀར་པོའི་དུས་སུ་རྒྱུ་ཡི་བོན་གྱི་དབུ་ཚུགས་པ་ཙམ་ནས་རིམ་བཞིན་མོ་གཏོ་སྨན་རྩིས་སོགས་དར་ནས་གཉའ་ཁྲིའི་གོང་བོན་ཤེས་པ་ཅན་བཅུ་གཉིས་བར་རྒྱུད་ནས་དར། དེ་ཡང་ཤེས་པ་ཞེས་གང་ཞེ་ན་དཔེར་ན། མགོན་ཤེས་ལྷ་ཡི་བོན་ཞེས་བྱ་བ་ནི། ཚུར་ལ་གཡང་བླངས་ནོར་ཕྱུག་འཕེལ་ངེས་པ། ཕན་ཤེས་སྨན་དཔྱད་བོན་ཞེས་བྱ་བ་ནི། བྲོ་ནད་གསོ་བས་ཚེ་ཡི་བར་ཆད་སེལ། སྐོར་ཤེས་རྩིས་ཀྱི་བོན་ཞེས་བྱ་བ་ནི། དུས་འཁོར་གཏན་ཕབས་སྔ་ཕྱིའི་ལྟས་འཛིན་ཤེས་བཅས་སྨན་རྩིས་དར་ཁྱབ་ཆེ་བ་བྱུང་ཞེས་གསུངས། གསོ་རིག་འབུམ་བཞི་བརྒྱུད་རིམ་ནི་། སངས་རྒྱས་བསྟན་པའི་གཙོ་བོ་གཤེན་རབ་མི་བོའི་ཡེ་རྗེ་སྨན་ལྷའི་རྒྱལ་པོའི་དགོངས་པ་བཞིན་གསོ་རིག་བདུད་རྩི་སྨན་གྱི་མདོ་དགུ་གསུངས་པ་ནི། བདུད་རྩི་མུ་ཏྲ་གཞུང་ཆེན་མདོ། བདུད་རྩི་འཁོར་ལོ་ཆེན་པོའི་མདོ། བདུད་རྩི་བང་མཛོད་འབུམ་བཞིའི་མདོ། བདུད་རྩི་ཡིད་བཞིན་ནོར་བུའི་མདོ། བདུད་རྩི་གཟའ་ཀླུ་བཅོས་ཐབས་མདོ། བདུད་རྩི་དམར་བྱང་ཐེམ་བྱང་མདོ། བདུད་རྩི་དཔག་བསམ་ལྗོན་ཤིང་མདོ། བདུད་རྩི་གདམས་ངག་འཕྲུལ་གྱི་མདོ་དགུ་བཅས་རྒྱལ་སྲས་དཔྱད་བུ་ཁྲི་ཤེས་དང་། ལྷའི་དྲང་སྲོང་མངོན་པར་ཤེས་པ། བདེན་པར་སྨྲ་བ། རིག་པར་སྨྲ་བ། ངེས་པར་སྨྲ་བ། ཡིད་ལས་སྤྲུལ་བ། ཡིད་ལས་བྱུང་བ། ཡིད་ལས་སྐྱེས་པ། ཡིད་ལས་གྲུབ་པ་སོགས་དྲང་སྲོང་ཆེན་པོ་བརྒྱད་རྣམས་ལ་གསུངས་པས། དྲང་སྲོང་དཔྱད་བུ་ཁྲི་ཤེས་ཀྱི་སྨན་འབུམ་རྣམས་ཡིག་ཐོག་བཀོད་ནས། འཛམ་གླིང་མཁས་པ་རྒྱན་དྲུག་གི་ནང་ཚན་རྟག་གཟིགས་མཁས་པ་དམུ་ཚ་ཏྲ་ཧེ་ལ་གནང་། དེས་ཕྲོམ་གྱི་མཁས་པ་གསེར་ཐོག་ལྕེ་འབྱམས་ལ་བརྒྱུད། དེས་ཞང་ཞུང་མཁས་པ་སྟོང་རྒྱུང་མཐུ་ཆེན་བརྒྱུད། དེས་ལྡེ་བོན་གྱིམ་ཚ་རྨ་ཆུང་ལ་བརྒྱུད། དམ་པ་དེ་གསུམ་ཚེ་ཡི་རིག་འཛིན་བརྙེས་ནས་ཁྲི་སྲོང་གི་བར་བཞུགས། ཁྲི་སྲོང་དང་། བེན་བློན་དང་། རྒྱ་གར་ཨ་ཙ་ར་རྣམས་ཀྱིས་བོན་བསྣུབས་པའི་སྐབས་བཻ་རོ་ཙ་ནས་འབུམ་བཞི་འགོ་འཇུག་ཆོས་སུ་བསྒྱུར་ནས་དེ་འཕྲལ་བསམ་ཡས་ཀྱི་ཀ་བ་བུམ་ཅན་དུ་གཏེར་ལ་སྦས། དེ་ནས་བན་དྷེ་མི་གསུམ་གྱིས་བཏོན་ནོ། ། 《གསོ་རིག་འབུམ་བཞི》ལས། རྟེན་འབྲེལ་འགྲིག་པའི་དུས་སུ་བསམ་ཡས་རྩེ་ནས། བན་དྷེ་མི་གསུམ་གྱིས་བཏོན་པའོ། དེ་ནས་ལྷ་རྗེ་གཡུ་ཐོག་པས་ཞུས་སོཧྭ། ཞེས་གསུངས་སོ། །
ཡང་བརྒྱུད་རིམ་གཞན་ཞིག་ལ། སྟོན་པ་གཤེན་རབ་བོད་ཀྱི་ཆུ་བོ་བཞི་འདུས་མགོ་བོ་རུ་བྱོན་ནས། བོད་ཀྱི་ལྷ་འདྲེ་མཐུ་རྩལ་ཅན་ཐམས་ཅད་དབང་དུ་བསྡུས་ཏེ་གཙང་པོ་ལ་པད་མའི་གདན་བཏིང་ནས་ཀོང་པོ་ནགས་སུ་གཤེགས་ནས་རྒྱུ་བོན་གྱི་བཀའ་ལུང་གནང་བས། ཀོང་རྗེ་དཀར་པོའི་དུས་སུ་རྒྱུ་ཡི་བོན་གྱི་དབུ་ཚུགས་པ་ཙམ་ནས་རིམ་བཞིན་མོ་གཏོ་སྨན་རྩིས་སོགས་དར་ནས་གཉའ་ཁྲིའི་གོང་བོན་ཤེས་པ་ཅན་བཅུ་གཉིས་བར་རྒྱུད་ནས་དར། བོད་རྒྱལ་ལྷ་ཐོ་ཐོ་རིའི་རིང་ལ་སྨན་པ་དུང་གི་ཐོར་ཅོག་ཅན་བར་དང་། ཁྱད་པར་ལྷ་སྲས་སྟག་རི་གཉན་གཟིགས་ཀྱི་མིག་ཕྱེ་བའི་དོན་དུ་འ་ཞའི་སྨན་པ་གདན་དྲངས་ཞེས་པ་དང་། ཡང་མཚོ་སྔོན་ལྕང་ལའི་བང་སོ་ཡོད་ས་ནས་ཐོན་པའི་མགོ་རུས་ཀྱི་དཀྱིལ་ལ་བུ་ག་ཡོད་པའི་ཀླད་རུས་གསུམ་ལ་རྟོག་ཞིབ་ཕྲ་མོས་དཔྱད་པར་གཞིགས་ན་གནའ་སྔ་མོ་ནས་བོད་ཡུལ་དུ་ཀླད་རུས་འབིགས་བཅོས་ཀྱི་གཤགས་བཅོས་བྱེད་པའི་གསོ་ཐབས་ཡོད་པ་རེད་ཅེས་འཛམ་གླིང་གི་གསོ་དཔྱད་ལོ་རྒྱུས་སྨྲ་མཁན་ཕར་ནེ་ཨར་ཞེས་པས་སྤྱི་ལོ་༡༨༧༥ལོ་ཆོད་བསྡོམས་དེ་བཏོན་ཡོད། སྐབས་དེར་བོད་ཀྱི་གསོ་རིག་གི་ཡོན་ཏན་ཚད་མཐོ་ངེས་ཅན་དུ་སླེབས་པ་ཤེས་ཐུབ་བོ། །དེ་རྗེས་ཁྲི་སྲོང་ལྡེ་བཙན་སྐབས་གནའ་བོའི་བོན་གྱི་རིག་གནས་ལ་སངས་རྒྱས་ཆོས་ལུགས་ཀྱི་བཀའ་ཡིས་བརྡུང་བརྡེག་ཐེབས་པས། གསོ་རིག་འབུམ་བཞི་འདི་ཡང་བོན་པོ་མི་བདུན་གྱིས་ཁྱེར་ནས་གཙང་སྟོད་བྱེ་མ་གཡུང་དྲུང་གསང་ཕུག་ཏུ་སྦས་སོ། 《གསོ་རིག་འབུམ་བཞི》ལས། དེར་བན་དྷེ་མི་བདུན་གྱིས་ཆོས་སུ་བསྒྱུར་སྐབས། དཔེ་ཆ་མེ་ལ་བསྲེག་པའི་གྲབ་བྱས་དུས། བོན་པོ་མི་བདུན་གྱིས་ཁྱེར་ནས་གཙང་སྟོད་བྱེ་མ་གཡུང་དྲུང་གསང་ཕུག་ཏུ་སྦས། ཞེས་གསུངས།《ཡོངས་འཛིན་བསྟན་འཛིན་རྣམ་དག》གིས་ཀྱང་། གཞུང་འདི་རྣམས་ནས་གཙང་སྟོད་བྱེ་མ་གཡུང་དྲུང་གསང་ཕུག་ཏུ་སྦས་ཞེས་པའི་ས་གནས་དེ་སྐྲག་ལ་ཡི་ནུབ་ཀྱི་རྒྱབ་ཏུ། སྤོས་དྲི་ངད་ལྡན་གྱི་བྲག་ཟུར་དུ་བྲག་ཕུག་ཟང་ཐལ་གནམ་སྐས་ཅན་ཞིག་ཡོད་པའི་ས་གནས་དེ་ལ་སྣ་རུ་བྲག་གནམ་སྐས་ཅན་ཞེས་དང་། སྣང་རུ་བྲག་གནམ་སྐས་ཅན་ཞེས་པ་སོགས་ཡིག་གཟུགས་འདྲ་མིན་འདུག་ཀྱང་། གང་ལྟར་དེ་སྨན་གཞུང་འདི་རྣམས་ཀྱི་གཏེར་གནས་དང་། གནའ་དུས་མིང་ཡང་འདི་ལྟར་ཡིན་ནམ་སྙམ་ནས་བརྟག་དཔྱད་བྱེད་པའི་གཞི་རུ་བཞག་ཡོད། ཅེས་གསུངས། ཕྱིས་དུས་ལ་བབས་ཙམ་ན་གཙང་གི་གཤེན་པོ་བུ་འཚོ་སྲིད་པའི་རྒྱལ་པོ་ཞེས་པས་གཏེར་ཞལ་ཕྱེས་ནས། རྨེའུ་མཁས་པ་དཔལ་ཆེན་ལ་སྤེལ་བའོ་ཞེས། གཙང་གི་གཤེན་པོ་བུ་འཚོ་སྲིད་པའི་རྒྱལ་པོས་སྤྱི་ལོའི་དུས་རབས་བཅུ་གཅིག་གི་སྟོད་དུ་སྨན་དཔེ་འབུམ་བཞི་འདི་དང་བདུད་རྩི་ཨ་མ་ར་ཡའི་ཕུད་བུམ་དགུ་དང་བཅས་པ་གཏེར་ནས་གདན་དྲངས་ཏེ། རིམ་གཞིན་ཞང་བོད་ཀྱི་ཁྲོད་དུ་དར་བའོ་ཞེས་གསུངས། གོང་སྨོས་གྱི་ནང་དོན་ཕུད། དེ་བཞིན་སྨན་གཞུང་འབུམ་བཞི་འདིའི་ཁུངས་ནི་གཏེར་སྟོན་ཁུ་ཚ་ཟླ་འོད་ཀྱིས་སྤ་གྲོ་ནས་གཏེར་ཞལ་ཕྱེས་ནས་གཡུ་ཐོག་ཡོན་ཏན་མགོན་པོ། གཏེར་སྟོན་ཉིད་ཀྱི་སློབ་མ་ཡིན་པས་དེ་ལ་གནང་སྟེ། ལེགས་བཤད་མཛོད་ལས། དེ་ནས་གཏེར་སྒྲོམ་རྣམས་མགར་ལ་བཅོལ་ཏེ་ཁུ་ཚ་ཉིད་སྨན་ལ་མཁས་པས་དམུའི་བྲང་ཏི་སྨན་པས་ཕྲག་དོག་བྱས་ཏེ། ཁོང་ཉང་སྟོད་དུ་བཞུད་པའི་ལམ་ཀར་མི་ལྔས་བསྒུགས་པས་ཁུ་ཚ་རྟ་ལྕགས་ཀྱིས་བྲབ་ནས་བྱོན་ཏེ་ཤོར། དེར་ཁུ་ཚའི་སྨན་ཆུང་གཅིག་མདས་ཕོག་སྟེ་རྒྱུ་མ་དོན་པ་ལ་ཁུ་ཚས་རྒྱུ་མ་འོ་མས་བཀྲུས་ཏེ་ནང་དུ་འཕུལ་ནས་རྨ་ཁ་རྟ་དཀར་པོའི་རྒྱུས་པས་བཙེམས་པས་སོས། བུ་ཁྱོད་ཀྱིས་ངའི་སྲོག་བཏོན་པ་ཡིན་གསུངས་ནས་གདམས་ངག་ཀུན་གནང་། ཕྱིས་སུ་ཁུ་ཚ་སྨན་པའམ་མཁས་པ་གཡུ་ཐོག་ཏུ་གྲགས་སོ། ཞེས་གསུང་པ་ལའང་དཔྱད་པ་བྱའོ། །
བཞི་པ། གསོ་རིག་འབུམ་བཞིའི་དགོངས་དོན་རགས་བསྡུས།
གསོ་རིག་རྩ་བ་ཐུགས་འབུམ་མཁའ་སྔོན་དང་། གསོ་བྱེད་སྨན་འབུམ་དཀར་པོ། གསོ་ཐབས་དཔྱད་འབུམ་ཁྲ་བོ། གསོ་བྱའི་ནད་འབུམ་ནག་པོ་ཞེས་ཚན་པ་ཆེན་མོ་བཞི་ཡིས་གྲུབ་སྟེ།
༡ ཐུགས་འབུམ་ལས་གླེང་གཞི་གླེང་སློང་སོགས་ལེའུ་བདུན་གྱིས་ཞང་ཞུང་འོལ་མོ་ལུང་རིང་གི་ངོ་མཚར་གྱི་བཀོད་པ་དང་། སྟོན་པ་གཤེན་རབ་སྐུ་འཁོར་གྱི་ཁྱད་ཆོས། གསོ་རིག་གི་རྩ་བ་གསུམ་གྱི་སྡོམ་ཚིག་སོགས་གཞུང་གི་གནད་སྙིང་བསྟན་ཡོད་པ་དང་།
༢ སྨན་འབུམ་ལས་མདོ་བཞིའམ་ལེའུ་སོ་གཉིས་ཀྱིས་རྩ་ཆུ་བརྟག་ནས་ནད་ངོས་འཛིན་ཚུལ་དང་། གཉེན་པོ་སྨན་དཔྱད་གཉིས་ཀྱི་ལག་ལེན། ནད་ལ་གཉེན་པོ་ཆིག་རྒྱུག་གི་སྐོར། རྒྱུད་ཀྱི་ཆེ་བ། རྒྱུད་འདི་གཏད་རུང་བའི་གཙོ་འཁོར་གྱི་ཁྱད་ཆོས་སོགས་བསྟན།
༣ དཔྱད་འབུམ་ལས་གནས་བཅུ་གཅིག་གམ་ལེའུ་སོ་གཅིག་གིས་ལུས་ཀྱི་ཆགས་གནས་འཇིག་གསུམ་དང་། དེ་ལ་བྱུང་བའི་ནད་སྤྱིའི་རྒྱུ་རྐྱེན་དབྱེ་བ། ཟས་སྤྱོད་བསྟེན་ཚུལ། གསོ་ཚུལ། གསོ་བ་པོ་སྨན་པའི་མཚན་ཉིད་སོགས་བསྟན།
༤ ནད་འབུམ་ལས་སྐབས་བཅོ་ལྔའམ་ལེའུ་གོ་བཞིས་སྤྱི་གཙུག་ནས་རྐང་མཐིལ་བར་གྱི་ནད་ཕྲ་རགས་སོ་སོའི་རྒྱུ་རྐྱེན་དབྱེ་བ་བཅོས་ཐབས་སོགས་ཞིབ་རྒྱས་སུ་བསྟན། དེ་དག་གི་དོན་བོད་ཀྱི་གསོ་བ་རིག་པའི་གནས་བབ་གལ་ཆེན་ཟིན་ཡོད། དེ་ཡང་《འབུམ་བཞི》་འདི་རིག་པའི་གནས་ལྔའི་ཡ་གྱལ་གསོ་བ་རིག་པའི་གཞུང་ལུགས་ཤིག་ཡིན་པ་དང་དེའི་ནང་འཁོད་པའི་ལྟ་བ་དང་སྤྱོད་པ་རྣམས་ནི་གདོད་མའི་བོནད་མིས་རང་འབྱུང་ཁམས་ལ་འཐབ་རྩོད་བྱེད་པའི་འབྲས་བུ་དང་། མཉམ་མེད་སྟོན་པ་གཤེན་རབ་མི་བོའི་ཐུགས་རྗེའི་དང་འཕྲིན་ལས། ཞང་བོད་མི་རིགས་ཀྱི་གནམ་དཔྱོད་དང་བློ་གྲོས་ཡང་དག་འཁྲུལ་མེད་ཅིག་ཡིན་པར་སྙམ། སྨན་གཞུང་ནང་དུ་རྒྱ་དཀར་ནག་དང་། ཏ་ཟིག་བཅས་ནས་དར་བའི་གསོ་དཔྱད་ཀྱི་ནང་དོན་བསྡུ་སྒྲིག་བྱས་ཡོད་པས། རྒྱལ་སྤྱིའི་རང་བཞིན་ལྡན་པའི་གསོ་བ་རིག་པའི་ཁྱད་ཆོས་ལྡན་ཡོད་དོ།།
ལྔ་པ། ཞང་བོད་ཀྱི་གསོ་རིག་ལ་རང་གཞན་མཁས་དབང་གིས་འཛིན་པའི་བཀའ་ལུང་ཚད་མ། 《རྒྱལ་རབས་གསལ་བའི་མེ་ལོང་》ལས། རྒྱུའི་བོན་རིགས་བཞིའི་ནང་ནས། ཕྱྭ་གཤེན་བལ་ཐོན་ཅན་གྱིས་ལྷ་དང་སྨན་གསོལ། ཕྱྭ་དང་གཡང་འགུགས། དུར་གཤེན་མཚོན་ཆ་ཅན་གྱིས་གནམ་གྱི་རྒྱུ་སྐར་བལྟ། ས་ཡི་འདྲེ་བཏུལ། ཞེས་དང་།《བཀའ་ཐང་ཤེལ་བྲག་མའི་ལེའུ་གྱ་བཞི་པ》ལས། བཻ་རོ་ཙ་ནས་བོན་ཆོས་འདྲེས་མར་བསྒྱུར། བཻ་རོ་ཙ་ནས་རྩིས་སྨན་འདྲེས་མར་བསྒྱུར། ཞེས་དང་།《སྟག་ཚང་ལོ་ཙྭ》བས། རྩ་ཆུའི་སྒོ་ནས་ནད་ངོས་འཛིན་པ་ནི། རྒྱ་གར་འཕགས་པའི་ཡུལ་དུ་བཤད་པ་མེད། བོད་ཀྱི་སྨན་པ་བྱང་ཆུབ་སེམས་དཔས་མཛད། ཅེས་དང་། གཡུ་ཐོག་རྙིང་མའི་རྣམ་ཐར《གཟི་བརྗིད་རིན་པོ་ཆེའི་གཏེར་མཛོད》ལས། གཡུ་ཐོག་ཆེན་པོས་རྒྱ་གར་གྱི་སྨན་པའི་དྲི་བར་ལན་བསྐྱོན་སྐབས་ཞང་ཞུང་གི་ལུགས་ལ་ནད་ཐུར་དུ་སྦྱོང་བ་བཤལ་གྱི་རྒྱུད་དང་། གཡུང་དྲུང་བོན་གྱི་ལུགས་ལ་ནད་ཞི་བར་བྱེད་པ་དུགས་ལུམས་བྱུག་གསུམ་གྱི་རྒྱུད། བོད་ཀྱི་ལུགས་ལ་ནད་གསོ་བར་བྱེད་པ་གཉེན་པོ་བཞི་ལྡན་གྱི་རྒྱུད་ཅེས་པ་སོགས་ཡོད་ཚུལ་གསུངས་པའི་སྐོར་འཁོད་ཡོད། གོང་སྨན་དཀོན་མཆོག་བདེ་ལེགས་ཀྱིས་མཛད་པའི《མན་ངག་པོ་ཏི་དམར་པོའི་ནང་བྱིས་པའི་རྣ་རྩ་བརྟགས་ཐབས》སྐོར་གྱི་དཔེ་ཆའི་དབུ་ལ་དྲང་སྲོང་དཔྱད་བུ་ཁྲི་ཤེས་ལ་ཕྱག་འཚལ་ལོ། ཞེས་བཀོད་དོ། །《ཟུར་མཁར་བློ་གྲོས་རྒྱལ་པོའི་ཤེས་བྱ་སྤྱིའི་ཁོག་འབུགས》ལས། ལྷ་ཐོ་ཐོ་རི་སྙན་ཤལ་གྱི་རིང་གསོ་དཔྱད་ཀྱི་དབུ་བརྙེས་ཟེར་བ་ཡང་མ་ངེས་ཏེ། བོན་པོ་ལ་བརྟེན་པའི་གསོ་དཔྱད་ཇི་སྙེད་ཅིག་ཡོད། ཅེས་དང་།《རིན་ཆེན་དབང་བོ་རིལ་བུ་གསུམ་གྱི་ལག་ལེན་གསལ་བའི་བསྟན་བཅོས་ཟབ་གསལ་སྙིང་ཐིག》ལས། རྩོམ་པ་པོ། དེའུ་དམར་བསྟན་འཚིན་ཕུན་ཚོགས། ཅེས་དང་ཞང་ཞུང་ལུགས་ཀྱི་དྲང་སྲོང་དཔྱད་བུ་ཁྲི་ཤེས་ཀྱིས་མཛད་པའི་དུག་བཅོས་གཡུང་དྲུང་འཁྱིལ་བ་ལས། སྔོན་དུས་སྟོན་མཆོག་དབང་པོ་གཤེན་རབ་ཀྱིས། སྐྱབས་གནས་སྲུང་མར་བཅས་ལ་རིན་ཆེན་དང་། འབྲུ་སོགས་མཆོད་པ་ཕུལ་ནས་དམོད་འདི་བོར། སྙིགས་དུས་མ་རུང་བདུད་ཀྱི་སྤྲུལ་པ་འགས། ཟས་ངན་དུག་སྦྱོར་ཉེས་པ་ཡོད་མིན་གྱི། མི་ཆེན་སྲོག་ལ་ཧུར་ཐུམ་བྱེད་དུས་སུ། དེ་ཉིད་འཇོམས་བྱེད་སྨན་མཆོག་རིན་པོ་ཆེ། མཐུ་ལྡན་རང་བྱུང་དངོས་གྲུབ་སྩལ་དུ་གསོལ། གསུངས་པས་ལྷུང་བཟེད་ནང་དུ་དངོས་གྲུབ་ཀྱི། རིལ་བུ་རིགས་ལྔ་བྱུང་བ་ཕྱོགས་བཅུར་བོར། ཕྱོགས་ཀུན་ཁྱབ་ནས་འགྲོ་ལ་ཕན་པར་ཤོག ཅེས་གསུངས་དབང་གིས་གནས་ལ་མ་ངེས་པར། ཞེས་དང་། 《བཀའ་འགྱུར་བརྟེན་འགྱུར་གྱི་སྡེ་ཚན་སྒྲིག་ཚུལ་བསྟན་པའི་མེ་རོ་སྤར་བའི་རླུང་གཡབ་བོན་གྱི་པད་མོ་རྒྱས་བྱེད》ལས། རྩོམ་པ་པོ། མཁན་ཆེན་ཉི་མ་བསྟན་འཛིན། གཞན་སྡེས་བཅོས་པ་ཡི་ཐུགས་འབུམ་ལ་རྩ་རྒྱུད་དང་། སྨན་འབུམ་ལ་ཕྱི་མ་རྒྱུད་དང་། དཔྱད་འབུམ་ལ་བཤད་རྒྱུད་དང་། ནད་འབུམ་ལ་མན་ངག་རྒྱུད་བྱ་བ་མིང་བཏགས་ནས། ཟབ་བཅོས་སྔགས་རྣམས་ཞང་སྐད་རང་སར་བཞག་སྟེ། གོ་རིམ་བརྗེས་ཤིང་བཻ་རོས་བོན་ལས་བསྒྱུར་བའི་རྟགས་སུ། བཅོམ་ལྡན་འདས་ཀྱི་འཁོར་ལ་དྲངས་སྲོང་བྱ་བ་ཆོས་མདོ་གཞན་ལས་མེད་པ་འདིར་བཞག་པ་ནི་བཀའ་རྟགས་སོ། ཞེས་གསུངས་པ། 《ལེགས་བཤད་རིན་པོ་ཆེའི་གཏེར་མཛོད》ལས། རྩོམ་པ་པོ། ཤར་རྫ་བཀྲ་ཤིས་རྒྱལ་མཚན། གཞན་ཡང་རྒྱུའི་བོན་བཞིའི་ནང་ཚན་དུ་གྱུར་པ་སྨན་གྱི་རྒྱུད་བཞི་སོགས་ཀྱང་བདག་ཅག་གི་སྟོན་པས་གསུངས་པ་ཡིན་ཏེ། བདུད་རྒྱལ་རམ་པ་དུག་འགྱེད་ཀྱིས་སེམས་ཅན་རྣམས་ལ་ནད་ཀྱི་བསྐལ་པ་དར་བར་བྱས་པ་ལ། སྟོན་པས་དཔྱད་བུ་ཁྲི་ཤེས་ལ་བདུད་རྩི་དཔྱད་ཀྱི་མདོ་དགུ་སོགས་བསྟན་ནས་སེམས་ཅན་བདེ་ལ་བཀོད། ཅེས་དང་། 《གསོ་རིག་རྒྱུད་འབུམ་བྱེ་བའི་ཡང་སྙིང་སྨན་སྦྱོར་སྟོང་རྩའི་གླེང་གཞི》ལས། ཅེས་སོགས་གསུངས་པའི་སྨན་གྱི་འབུམ་གསུམ་དང་། བར་དུ་ཆོས་སུ་བསྒྱུར་བའི་རྒྱུད་བཞི་དང་། ཞེས་དང་།《རྒྱལ་བའི་བཀའ་དང་བཀའ་རྟེན་རྨད་འབྱུང་དགོས་འདོད་ཡིད་བཞིན་གཏེར་གྱི་བང་མཛོད་ལ་དཀར་ཆར་བློའི་ཐ་རམ་བཀྲོལ་བྱེད་འཕྲུལ་གྱི་ལྡེ་མིག་གོ་》ལས། རྩོམ་པ་པོ། གཡུང་དྲུང་ཚུལ་ཁྲིམས། གཞན་སྡེའི་བཅོས་མའི། ཐུགས་འབུམ་ལ་རྩ་བ་ཐུགས་རྒྱུད་དང་། སྨན་འབུམ་ལ་ཕྱི་མ་རྒྱུད་དང་། དཔྱད་འབུམ་ལ་བཤད་རྒྱུད་དང་། ནད་འབུམ་ལ་མན་ངག་རྒྱུད་བྱ་བར་མིང་བཏགས་ནས། བཟའ་བཅོས་སྔགས་རྣམས་ཞང་སྐད་རང་སོར་བཞག་སྟེ། གོ་རིམ་བརྗེས་ཤིང་བཻ་རོས་བོན་ལས་བསྒྱུར་བའི་རྟགས་སུ། བཅོམ་ལྡན་འདས་ཀྱི་འཁོར་ལ་དྲང་སྲང་བྱ་བ་ཆོས་མདོ་གཞན་ལ་མེད་པར་འདིར་བཞག་པ་ནི་བཀའ་རྟགས་སོ། བཻ་རོས་གཏེར་བཏབ་ཐོག་མའི་སྒོ་འབྱེད་གྲྭ་མངོན་དབང་ཕྱུག་འབར་གྱི་ཐོན་པ། ཞེས་དང་། 《ཁྲོ་རུ་ཚེ་རྣམས་ཀྱི་གསུང་》ལས། རང་རེའི་ལོ་རྒྱུས་ཡིག་ཚང་དང་ད་ཡོད་བསྟན་བཅོས་ཀྱི་དཀར་ཆག་ལྟར་ན་། གཡུང་དྲུང་བོན་ལུགས་ཀྱི་དྲང་སྲོང་དཔྱད་བུ་ཁྲི་ཤེས་ནས་སྨན་པ་དུང་གི་ཐོར་ཅོག་བར་དང་། རྗེ་བཙུན་གཡུ་ཐོག་རྙིང་མ་ཡོན་ཏན་མགོན་པོ་ནས་གཏེར་སྟོན་གྲ་བ་མངོན་ཤེས་ཀྱི་བར། བཻ་རོ་ཙ་ན་ནས་ལོ་ཆེན་རིན་ཆེན་བཟང་པོའི་སྐབས། ཞེས་དང་།《ཏུན་ཧོང་ནས་ཐོན་པའི་བོད་ཀྱི་གསོ་རིག་ཡིག་ཆ་བདམ་བསྒྲིགས》ལས། མཁས་དབང་བྱམས་པ་ཕྲིན་ལས། མེ་བཙའི་བཅོས་ཐབས་སྐོར་གྱི་ཡིག་ཆའི་ནང་དུ། དཔྱད་ཡིག་འདི་ནི་ཕྱག་སྦལ་ན་ཡང་མེད་དེ། དཔྱད་ཡིག་ཐམས་ཅད་ལས་ཀྱང་འདུས་པའི་སྟེང་དུ་ཞང་ཞུང་གི་དཔྱད་ཕུགས་པ་དང་སྦྱར་ཏེ་བགྱིས་པ་ལགས་སོ། ཞེས་གསལ་བ་ལྟར་ཞང་ཞུང་གི་ཡུལ་ནི་སྔ་རབས་བོད་ཀྱི་རིག་གཞུང་འབྱུང་ཁུངས་ལྟེ་བ་ཡིན་པ་དང། སྲོང་བཙན་གྱི་གོང་ནས་པུར་རྒྱལ་བོད་ཀྱི་རྒྱལ་རབས་མང་པོའི་བར་བོན་གྱི་བསྟན་པ་དར་ཡུལ་གཙོ་བོ་ཞིག་ཡིན་པས་སྨན་དཔྱད་སྐོར་ནས་བཤད་ན་ཡང་ལོ་རྒྱུས་ཀྱི་སྔ་ཤོས་དེ་ཞང་ཞུང་རང་ལ་ཐུག་ཡོད་པ་དོན་དངོས་ཐོག་ནས་གསལ་བཤད་བྱས་འདུག ཅེས་དང་།《ཀྲུང་གོའི་གསོ་རིག་ཀུན་འདུས་ལས་བོད་ཀྱི་གསོ་བ་རིག་པ》ལས། རྩོམ་པ་པོ། མཁས་དབང་བྱམས་པ་ཕྲིན་ལས་དང་ཐུབ་བསྟན་ཚེ་རིང་། སྐབས་དེར་གཤེན་རབ་མི་བོ་ཆེའི་གདུང་སྲས་བརྒྱད་ཀྱི་ཆེ་ཤོས་དཔྱད་བུ་ཁྲི་ཤེས་ཞེས་པ་སྨན་དཔྱད་བསྟན་པའི་རྐང་འཛིན་ཡིན་པ་དེས་《གསོ་བྱའི་ནད་འབུམ་ནག་པོ》དང་། 《གསོ་ཐབས་ཀྱི་དཔྱད་འབུམ་ཁྲ་བོ།》《གསོ་བྱེད་ཀྱི་སྨན་འབུམ་དཀར་པོ།》《གསོ་དཔྱད་ཀྱི་མདོ་དགུ།》《གསོ་རིག་དཔྱད་རྒྱུད་ཟླ་ཟེར》ཟེར་བ་སོགས་གསོ་དཔྱད་ཀྱི་གཞུང་ལུགས་མང་པོ་འཆད་ཉན་དང་། འགྲོ་བ་ནད་པའི་དོན་མཛད་ཚུལ་གྱི་ལོ་རྒྱུས་ཟིན་ཐོ་ཡོད། ཅེས་དང་། 《དྲིས་ལན་ལྷག་བསམ་གཡས་འཁྱིལ་དུང་གི་སྒྲ་དབྱངས་ཆགས་སྡན་ཟུག་རྔུ་སེལ་བའི་བདུད་རྩིའི》ལས། རྩོམ་པ་པོ། བོན་བརྒྱ་དགེ་ལེགས་ལྷུན་གྲུབ་རྒྱ་མཚོ། སྨན་གྱི་རྒྱུད་བཞི་ནི་བོན་ལས་བསྒྱུར་བ་ཁོ་ནར་སྣང་སྟེ། བོན་གྱི་བཀའ་འགྱུར་མདོ་སྡེའི་སྐོར་ན་བདུད་རྩིའི་བང་མཛོད་འབུམ་བཞི་ཞེས་པ། ཐུགས་འབུམ་མཁའ་སྔོན་ལེའུ་བདུན། འཚོ་བྱེད་སྨན་འབུམ་དཀར་པོ་ལེའུ་སུམ་ཅུ་སོ་གཅིག འཚོ་ཐབས་དཔྱད་འབུམ་ཁྲ་བོ་ལེའུ་སུམ་ཅུ་སོ་གཅིག གསོ་བྱའི་ནད་འབུམ་ནག་པོ་ལེའུ་དགུ་བཅུ་གོ་གཅིག་ཅན་ཡོད་པ་ལས། རིམ་བཞིན་རྩ་བ་ཐུགས་རྒྱུད་སོགས་བསྒྱུར་ལ་སྨན་གྱི་མིང་སོགས་ཐ་སྙད་སོར་བཞག་མང་དུ་སྣང་བ་མངོན་གསལ་ལོ། །ཞེས་དང་། ཀྲུང་དབྱང་མི་རིགས་སློབ་གྲྭ་ཆེན་མོའི་དགེ་རྒན《ཐུག་བསྟན་ཕུན་ཚོགས་གསུང་》ལས། ཐོག་མར་གསོ་རིག་འབུམ་བཞི་བྱུང་ཞིང་དེ་ནས་རིམ་བཞིན་ཚིག་སྦྱོར་དང་། ལེའུའི་གོ་རིམ་རྣམས་དག་བཅོས་དང་ལེགས་སྒྲིག་བྱས་པ་ནི་གསོ་རིག་རྒྱུད་བཞི་ཡིན་པ་བློ་གཟུ་བོར་གནས་པའི་མཁས་པ་རྣམས་ཀྱིས་འབུམ་རྒྱུད་གཉིས་པོ་ཕན་ཚུན་གོ་བསྡུར་ནས་བལྟས་པ་ཙམ་གྱིས་ཤེས་སླ། ཞེས་དང་། 《བོད་གསོ་རིག་སློབ་སྤྱི་ཉི་མ་ཚེ་རིང་གིས་གསུངས》ལས། སྤྱི་ལོའི་སྔོན་གྱི་ལོ་(༩༦༡)(༥༦༦)སྟོན་པ་ཐུབ་པའི་འཁྲུངས་རབས་དང་མཉམ་ཞེས་གཡུང་དྲུང་བོན་གྱི་སྟོན་པ་གཤེན་རབ་སྐུ་འཁྲུངས་ཤིང་ལག་ལེན་རྣམས་ཚོད་ལྟ་དང་། ཞིབ་འཇུག བེད་སྤྱོད་བཅས་བྱེད་པ་དང་ཆབས་ཅིག་རྒྱལ་སྲས་དཔྱད་བུ་ཁྲི་ཤེས་སོགས་སྨན་དཔྱད་མཁན་མང་དུ་གསོ་སྐྱོང་སྐྱེད་སྲིང་དང་གསོ་བ་རིག་པའི་ལག་ལེན་སྙིང་བསྡུས་ཀྱིས་དཔྱད་ཀྱི་རྒྱུད་སྡེ་ཆེན་མོའི་གཞུང་ལྔ་དང་། མན་ངག་ཡན་ལག་བརྒྱད་ལྡན། དུག་བཅོས་གཡུང་དྲུང་འཁྱིལ་བ་སོགས་གསོ་དཔྱད་རིག་པའི་གཞུང་ལུགས་ཀྱི་མ་ལག་ཐོག་མར་(བོན་)ཡིག་ཐོག་གི་རིག་གཞུང་ཞིག་གྲུབ་ཡོད། ཅེས་གསུངས་སོ། །
ས་བཅད་གཉིས་པ། དཔལ་ལྡན་རྒྱུད་བཞིའི་བྱུང་ཚུལ་བརྗོད་པ།
གསོ་རིག་འབུམ་བཞི་ལ་རྒྱུད་བཞི་ཞེས་པར་བསྒྱུར་ཚུལ་དང་། གསོ་རིག་འབུམ་བཞི་དང་དཔལ་ལྡན་རྒྱུད་བཞི་གཉིས་ཀྱི་ཁྱད་པར། འབུམ་རྒྱུད་གཉིས་ལ་ཚད་ལྡན་མཁས་པའི་བཞེད་ཚུལ་དང་ཚད་ལྡན་ཡིག་ཆ་ལ་བརྟེན་ནས་ཁུངས་ལྡན་གཏམ་སྨྲ་བ་བཅས་གསུམ་དུ་ཕྱེ་ནས་འཆད་པར་སྤྲོའོ། །
གཅིག གསོ་རིག་འབུམ་བཞི་ལ་རྒྱུད་བཞི་ཞེས་པར་བསྒྱུར་ཚུལ་ནི།
གསོ་རིག་འབུམ་བཞི་ཡང་རྒྱུད་བཞི་ཞེས་པར་བསྒྱུར་དགོས་དོན་དང་། རྒྱུད་བཞིའི་ལོ་རྒྱུས་དང་རྒྱུད་རིམ་གཉིས་ལ།
༡ དཔལ་ལྡན་རྒྱུད་བཞིའི་བྱུང་ཚུལ་ནི། སྤྱི་ལོའི་དུས་རབས་བརྒྱད་པའི་ནང་བོད་རྒྱལ་ཁྲི་སྲོང་ལྡེ་བཙན་གྱིས་བོད་ཀྱིབགནའ་བོའི་རིག་གནས་དང་བོན་གྱི་ཆོས་ལུགས་བསྣུབས་ནས་བོན་ཚབ་ཆོས་ཀྱིས་བྱེད་པའི་དབུ་ཚུགས། དེ་ནས་རྒྱལ་བློན་དང་བན་བོན་དེའི་ཕྱོགས་ཀྱི་འབངས་མི་རྣམས་ཀྱང་ཕྱོགས་ཞེན་དང་ཆགས་སྡང་དབང་གིས་ནང་འགལ་དང་རྩོད་གླེང་ཇེ་ཆེར་གྱུར། མཐར་ཞང་བོད་ཀྱི་སྲོལ་རྒྱུན་རིག་གནས་དང་བོན་ཆོས་ལ་ཕམ་ཉེས་ཆེན་པོ་བྱུང་བས། དེ་ནས་བཟུང་བོད་མི་གང་ཞིག་གི་བསམ་བློར་རང་ཉིད་ཀྱི་ཕ་མེས་ཡང་མེས་ཚོ་ནི། གླེན་ལྐུགས་བ་ཕྱུགས་ལྟ་བུ་དང་། བོད་རང་གི་ལོ་རྒྱུས་དང་ཤེས་རིག་སྣ་ཚོགས་ཐ་ཆད་དང་རིན་ཐང་གང་ཡང་མེད་པའི་ཤོག་ཧྲུལ་དུ་བརྫིས་ནས་སྦྱང་བརྩོན་དང་མཐོང་ཆེན་མི་བྱེད་ལ། རྒྱ་གར་ནག་གི་བསྟན་བཅོས་ཤིག་ཡིན་ན་སྐྱོན་གང་ཡང་མ་མཆིས་པའི་ཚད་ཐུབ་ཞིག་ཏུ་རློམ་པའི་སྲོལ་རྒྱུན་གྱི་འདུ་ཤེས་མཁྲེགས་པོ་ཞིག་རང་རིགས་ཕལ་ཆེའི་རང་གཤིས་སུ་གྲུབ་པ་རེད། དེ་ལྟར་བོད་དུ་དུས་ཀྱི་འགྱུར་ལྡོག་ཆེན་པོ་དྲག་ཆར་རླུང་འཚུབ་ལྟ་བུ་བྱུང་སྐབས། བོན་གཤེན་རིག་འཛིན་རྣམས་ཀྱིས་བོན་རྣམས་གཏེར་དུ་སྦས། ཡང་དེ་དུས་དྲན་པ་ནམ་མཁའ་དང་སློབ་དཔོན་པད་མའི་བོན་འགའ་རེ་ཆོས་སུ་བསྒྱུར་ཞེས་རང་གཞན་གྱི་ལོ་རྒྱུས་ལས་བཀོད་ཡོད། ཁྱད་པར་དུ་གསོ་དཔྱད་ཀུན་གྱི་རྒྱལ་པོ་བདུད་རྩིའི་འབུམ་བཞི་འདི་ཡང་དེ་གར་རང་སོར་བཞག་ན་སྣུབ་ཉེན་ཆེ་བ་དང་། གལ་ཏེ་ནུབ་ན་ཤིན་ཏུ་ཕངས་ཆེ་བའི་མི་ནུབ་པར་དར་བར་བྱེད་པ་ལ། སྐབས་དེའི་ཆོས་སྲིད་ལམ་ལུགས་དང་། བོད་ཀྱི་མཁས་བླུན་དབང་རྟུལ་དད་པའི་རྗེས་འབྲངས་རྣམས་དང་། སྤྱི་ཚོགས་དང་བསམ་བློའི་འདུ་ཤེས་ལ་གཞིགས་ཏེ་གཞན་དུ་ཁ་འཕངས་ཏེ་རྩོམ་དགོས་བྱུང་བ་སྟེ། 《སྡེ་སྲིད་སངས་རྒྱས་རྒྱ་མཚོས་མཛད་པའི་གསོ་རིག་ཁོག་དབུབ》ལས། རྒྱལ་པོའི་བཀའ་བཞིན་བཻ་རོའི་མཁྱེན་དཔྱོད་ཀྱིས་གཞུང་ལུགས་མན་ངག་ཐམས་ཅད་ཀྱི་མཆོག་རབ་དང་ཕུལ་དུ་བྱུང་བའི་བདུད་རྩི་སྙིང་པོ་ཡན་ལག་བརྒྱད་པ་གསང་བ་མན་ངག་གི་རྒྱུད་བཞི་ལེགས་པར་བསྒྱུར། ཞེས་གསུངས་པ་ལྟར་ལོ་ཆེན་བཻ་རོ་ཙ་ནའི་ཐབས་ལ་མཁས་པས་ཐུན་མིན་བོན་གྱི་ཐ་སྙད་ཡོད་པ་རྣམས་བན་ཆོས་ཀྱི་ཐ་སྙད་དུ་བསྒྱུར་ནས་གསོ་རིག་འབུམ་བཞི་ལ་དཔལ་ལྡན་རྒྱུད་བཞི་ཞེས་སུ་མཚན་གསོལ་ནས། གཞུང་འདིར་དང་བ་སྐྱེད་པའི་ཕྱིར་དུ་གླེང་གཞི་དང་གླེང་སློང་། ཞུ་བ་དང་ཞུས་ལན་བཅས་པའི་དོན་རྣམས་བཀོད་དེ་ཤྰཀྱ་ཐུབ་པའི་དངོས་ཀྱི་གསུང་ལྟར་བཅོས་ཤིང་གཏན་ལ་ཕབ་ནས་ཕྱི་རབས་རྣམས་ཀྱི་སྙིང་ནོར་དུ་སྤེལ་བ་ཡིན།《བཀའ་ཐང་ཤེལ་བྲག་མའི་ལེའུ་གྱ་བཞི་པ》ལས། བཻ་རོ་ཙ་ནས་བོན་ཆོས་འདྲེས་མར་བསྒྱུར། བཻ་རོ་ཙ་ནས་རྩིས་སྨན་འདྲེས་མར་བསྒྱུར། ཞེས་དང་།《ཐེག་རིམ》་ལས། བདག་འདྲ་བཻ་རོ་ཙ་ན་ཡིས། དཀའ་བ་སྲོག་དང་བསྡོས་ནས་གཡུང་དྲུང་བོན་ཆེན་བསྒྱུར། ཞེས་གསུངས། ཤྰཀྱ་ཐུབ་པའི་བཀའ་དངོས་ཡིན་པ་ལྟར་མ་བྱས་ན་སྐབས་དེར་རྒྱ་བོད་ཀྱི་མཁས་བླུན་བར་མ་དང་བཅས་པ་རྣམས་ཡིད་ཆེས་པར་དཀའ་བ་ཡིན་ཞིང་། དོན་ལ་མི་དཔྱོད་ཚིག་ལ་རྟོག་པ་རྣམས་ཀྱི་ངོར་ཡང་བཀའ་ལྟར་མ་བྱས་ན་མ་འཐུས་པ་ཡིན་པས། སྐྱེ་བོ་མགུ་དཀའ་བ་རྣམས་ཀྱི་བློ་ཁ་དྲང་བར་བྱ་བའི་ཆེད་དུ་བཀོད་དོ། དེའི་རྐྱེན་གྱིས་རིམ་བཞིན་བོད་ཀྱི་ཤེས་རིག་རྣལ་མའི་ལོ་རྒྱུས་ཀྱི་ཁུངས་འདི་རིགས་སྟོར་ལ་ཉེ་བའི་ཚབས་ཆེན་གྱི་ཉེན་ཁ་ཆེན་པོ་འདི་བྱུང་བ་ཡིན།
༢ རྒྱུད་བཞིའི་ལོ་རྒྱུས་དང་རྒྱུད་རིམ། དང་པོ། བཻ་རོ་ཙ་ནའི་ལོ་རྒྱུས་ནི་བོད་ཀྱིས་སད་མི་བདུན་ནམ་བླ་སྨན་བདུན་གྱི་གྲས་ཤིག་ཡིན་ཤིང་། བཻ་རོ་ཙ་ན་ལ་ཆོས་རྒྱལ་ཁྲི་སྲོང་ལྡེ་བཙན་གྱིས་གངས་ཅན་ལོ་པཎ་ཡོངས་ཀྱི་གཙུག་རྒྱན་པཎྡི་ཏ་ཆེན་པོ་བཻ་རོ་ཙ་ན་མཆོག་ཞེས་རྙེན་བཀུར་ཞབས་ཏོག་བསམ་གྱིས་མི་ཁྱབ་པ་ཞུས་ཏེ། ཕྱི་རབས་ནད་པའི་དོན་དུ་གསོ་དཔྱད་ཁྱད་འཕགས་རིན་ཆེན་འཁྲུངས་དཔེ་གསུངས་པར་བསྐུལ་མའང་མཛད། བོན་ཆོས་མཁས་པ་བཻ་རོ་ཙ་ན་མཆོག་གིས་《འཇམ་དབྱངས་སྔོ་འབུམ་མམ་གསོ་དཔྱད་སྔོའི་མན་ངག་སྔོ་འབུམ》ཞེས་པ་སྨན་སྣ་བརྒྱ་དང་བདུན་ཅུ་དོན་བཞི་ཙམ་ཡོད་པ་གསར་དུ་བརྩམས་ནས་རྒྱལ་ཕུལ་བའོ། 《བཻ་རོའི་གསུངས》ལས། ཡབ་ནི་བ་གོར་དོད་དེ་རྒྱལ་བ་དང་། ཡུམ་ནི་སྲན་ཀ་བཟའ་སྒྲོན་མ་ཉིད་གཉིས། སྲས་ནི་བ་གོར་རིན་ཆེན་བློ་གསལ་བཏགས། དང་པོ་ཞང་ཞུང་གཡུང་དྲུང་བོན་ལ་སྤྱད། བར་དུ་རྒྱ་གར་དམ་པའི་ཆོས་སྒོར་ཞུགས། ཐ་མ་བོད་ཀྱི་རྒྱལ་པོའི་མཆོད་གནས་བཀུར། བཻ་རོ་ཙ་ན་བོན་ཆོས་ཕུང་པོར་གྲགས། ཞེས་གསུངས། སྨན་རྫས་ཁག་གཅིག་བོད་ལྗོངས་ཁོ་ནར་མ་གཏོགས་ཡུལ་ལུང་གཞན་པ་གང་ལའང་མེད་པའི་ཁྱད་ཆོས་སྐོར་གསུངས་ཡོད་པའི་འཁྲུངས་དཔེ་དེ་ཉིད་ཐོན་པ་དེས་བོད་ཀྱི་སྨན་རྫས་རིག་པ་སླར་ཡང་འཕེལ་རྒྱས་གསར་པ་ཞིག་ལ་སླེབས་པ་མཚོན་ནོ། དེའི་ཚེ་གཡུ་ཐོག་རྙིང་མ་ཡོན་ཏན་མགོན་པོས་བཻ་རོས་བསྒྱུར་མཛད་པའི་གསོ་རིག་འབུམ་བཞི་རྩ་བར་བཟུང་ནས། དེའི་ཁར་གཡུ་ཐོག་པ་རང་གི་ཉམས་མྱོང་མན་ངག་གི་སྐོར་བསྣན་ཁ་ཅི་རིགས་ཤིག་གནང་སྟེ་བདུད་རྩི་སྙིང་པོ་གསང་བ་མན་ངག་གི་རྒྱུད་ཅེས་པ་འདི་ཉིད་སྒྲིག་གནང་མཛད། དེ་ནས་གཡུ་ཐོག་ཆེན་པོ་དགུང་ལོ་ལྔ་བཅུ་ཙམ་བཞེས་པའི་དུས་ཀོང་པོ་སྨན་ལུང་དུ་སྨན་གྱི་སློབ་གྲྭ་བཙུགས། སློབ་མ་སུམ་བརྒྱ་བསྡུས་ཤིང་སློབ་ཡུན་ལོ་བཅུ་གཏན་ལ་འབེབས་གནང་བ་དང་། དེ་རྣམས་ལ་གསོ་རིག་འབུམ་བཞིའི་སྨན་གཞུང་རྩ་བ་དང་། གཡུ་ཐོག་རང་གིས་བརྩམས་པ་གསོ་དཔྱད་མུ་ཏིག་ཕྲེང་བ། མཁས་ཁྱད་ངོ་མཚར་བཞི་སྤྲུགས། ཁྱད་པར་ཟབ་པ་རྣམ་གསུམ། ཡང་སྦས་གབ་པ་བཅོ་བརྒྱད། ཁ་ཐོར་རིན་ཆེན་སྤུངས་པ་སོགས་འཆད་ཁྲིད་རྒྱ་ཆེར་སྤེལ་བའོ། སློབ་མ་སོ་སོའི་སྦྱོང་འབྲས་ཡོན་ཚད་མཐོ་ཤོས་ལ་སྨན་པ་འབུམ་རམས་པ་དང་། འབུམ་རམས་ཞེས་གསོ་རིག་འབུམ་བཞིའི་ཡོན་ཚད་དང་འབྲེལ་བ་ཡོད་པ་སྙམ། སྨན་པ་རབ་འབྱམས་པ། སྨན་པ་དཀའ་བཅུ་པ། སྨན་པ་བསྡུས་ར་བཅས་ལག་རྩལ་ཤེས་ཡོན་གྱི་རིམ་པ་བཞི་ཕྱེས་ནས་ཐུན་མོང་སྤྱིའི་རྩ་འཛུགས་ཅན་གྱི་སློབ་གྲྭ་ཞིག་ཏུ་ཆགས་པ་རེད། འགྲོ་ཕན་ཤིན་ཏུ་ཆེ་བའི་གཡུ་ཐོག་ཡོན་ཏན་མགོན་པོ་མཆོག་ལ་བོད་རྒྱ་ཆེའི་མང་ཚོགས་ཚོས་དད་གུས་ཚད་མེད་ཞུ་བ་དང་། ཕྱོགས་མཚུངས་རྒྱ་བལ་ཧོར་ཡུལ་སོགས་ལ་ཡང་མཚན་སྙན་ཧ་ཅང་ཆེ་བ་ཞིག་བྱུང་ངོ་།
གཉིས་པ། རྒྱུད་བཞི་འདི་ཉིད་གཏེར་ལ་སྦས་ཚུལ་ནི། གསོ་རིག་ཁོག་དབུབ་ལས། སློབ་དཔོན་ཆེན་པོས། འཚོ་བའི་སྲོག་སྐྱོབ་བླ་ན་མེད། ཚིག་ཉུང་དོན་གྱི་ཡིན་བཞིན་ནོར་བུ་འདི། ད་ལྟ་སྤེལ་བའི་དུས་ལ་མ་བབ། འདོད་ལྷའི་ཞག་གསུམ་རིང་སྦས་པས། ལེགས་པར་སྲུང་ཤིག ཅེས་ཆོས་སྐྱོངས་ཞང་བློན་རྡོ་རྗེ་བདུད་འདུལ་གཉེར་དུ་གཏད་དེ་བསམ་ཡས་དབུ་རྩེའི་ཀ་བའི་ནང་དུ་སྦས། ཞེས་སྐབས་དེར་བསྒྱུར་ཟིན་པའི་རྒྱུད་བཞི་འདི་ཉིད། གཏེར་དུ་སྦས་དགོས་པའི་རྒྱུ་མཚན་མི་སྣང་ཡང་། འདོད་ལྷའི་ཞག་གསུམ་ཞེས་པ་ནི་ཉུང་མཐར་ཡང་མི་ལོ་བརྒྱ་དང་བཅུ་ལྔ་དགོས་པར་མཛོད་ལས་གསལ་བས་དེའི་ཐད་རྒྱུ་མཚན་ངེས་ཅན་ཞིག་ཡོད་པ་སྙམ། དེ་ཉིད་ལས་ཕྱིས་དུས་ལ་བབ་ཙམ་ན། བཻ་རོའི་ཡང་སྲིད་གྲྭ་མངོན་ཤེས་ཅན་ནམ་མཚན་དངོས་དབང་ཕྱུག་འབར་གྱིས་ཞང་བློན་རྡོ་རྗེ་བདུད་འདུལ་གྱིས་ལུང་བཞིན་རབ་བྱུང་དང་པོའི་ས་སྟ་ལོར་རྒྱུད་བཞི་པོར་གཏེར་ནས་བཏོན། ཞེས་དང་། གསོ་རིག་འབུམ་བཞི་མཇུག་ཏུ་རྟེན་འབྲེལ་འགྲིག་པའི་དུས་སུ་བསམ་ཡས་དབུ་རྩེ་ནས་བན་དྷེ་མི་གསུམ་གྱི་བཏོན། ཞེས་པའི་སྨན་རྒྱུད་དེ་ནི་ལོ་ཆེན་བཻ་རོས་བསྒྱུར་ཟིན་པའི་རྒྱུད་བཞིའི་མ་ཕྱི་འབུམ་བཞི་དང་། རྒྱུད་བཞི་གཉིས་ཀ་ཡོད་མེད་ལ་ད་དུང་དཔྱད་པར་སེམས། གྲྭ་མངོན་ཤེས་ཅན་དབང་ཕྱུག་འབར་བས་བཻ་རོ་ཙ་ན་དང་གཡུ་ཐོག་རྙིང་མ་ཡོན་ཏན་མགོན་པོའི་གཉིས་ཀྱིས་གཏེར་དུ་སྦས་པ《རྒྱུད་བཞི》དེ་ཉིད་གཏེར་ནས་བཞེས། གནས་བརྟན་དར་མ་གྲགས་དང་། སྟོད་སྟོན་དཀོན་མཆོག་སྐྱབས། གཡུ་ཐོག་གསར་མ་ཡོན་ཏན་མགོན་པོའི་བར་དུ་ཆིག་བརྒྱུད་ཀྱིས་སྤེལ། གཡུ་ཐོག་གསར་མ་ཡོན་ཏན་མགོན་པོས་དགུང་ལོ་བཅུ་གཉིས་སྐབས་སུ་རོག་སྟོན་དཀོན་མཆོག་སྐྱབས་ལས་གསོ་རིག་རྒྱུད་བཞི་ཆ་ཚང་ཞུས། རྒྱུད་བཞི་ལ་སྐད་གསར་བཅད་ཀྱིས་གཏན་ལ་ཕབ་ནས་མཆན་འགྲེལ་གཉིས་མཛད་པ་ལ་གསེར་མཆན་དང་ཟངས་མཆན་གཉིས་བཏབ། བདུད་རྩི་སྙིང་པོ་ཡན་ལག་བརྒྱད་པ་གསང་བ་མན་ངག་གི་རྒྱུད་ཅེས་པའམ། དཔལ་ལྡན་རྒྱུད་བཞི་འདི་ཉིད་གསོ་དཔྱད་ཀུན་གྱི་ཡང་རྩེར་གཟིགས་ནས་གངས་ཅན་གྱི་ལྗོངས་སུ་ལུས་ཅན་ཀུན་གྱི་སྤྱི་ནོར་དུ་སྤེལ་བའོ། །
གཉིས་པ། གསོ་རིག་འབུམ་བཞི་དང་དཔལ་ལྡན་རྒྱུད་བཞི་གཉིས་ཀྱི་ཁྱད་པར།
གསོ་རིག་འབུམ་བཞི་འདི་གཉིས་ཀྱི་མཐུན་ཕྱོགས་དང་། མི་མཐུན་ཕྱོགས་ལ་ཅུང་ཟད་མཚན་གཞི་ཙམ་ཞིག་ནི། བརྗོད་བྱ་དོན་དང་རྗོད་བྱེད་ཚིག་གཉིས་པོར་དཔྱད་ན། འབུམ་བཞིའི་ཐོག་མ་རྩ་བ་ཐུགས་འབུམ་ནམ་མཁའ་སྔོན་པོ་དང་རྒྱུད་བཞིའི་ཐོག་མ་མན་ངག་རྩ་བའི་རྒྱུད་གཉིས་ལས། ༡ རྩ་བ་ཐུགས་འབུམ་མཁའ་སྔོན་གྱི་དབུར་ཞང་ཞུང་གི་སྐད་རྣམས་རྩ་རྒྱུད་ལས་རྒྱ་གར་སྐད་དུ་བསྒྱུར་འདུག་ལ། ལེའུ་དང་པོའི་མཆོད་བརྗོད་སྐབས། ཐུགས་རྗེ་འགྲོ་བའི་དོན་མཛད་གཤེན་རབ་མཆོག ཅེས་པ་དང་། ཐུགས་རྗེ་འགྲོ་བའི་དོན་མཛད་བཅོམ་ལྡན་འདས་ཞེས་བསྒྱུར་བ་ཙམ་ལས་གཞན་ཚིག་རྐང་གསུམ་པོ་གཅིག་མཚུངས་སུ་སྣང་ལ། གནས་ཕུན་སུམ་ཚོགས་པ་སྟག་གཟིག་འོལ་མོ་ལུང་རིང་ཞེས་པའི་འོལ་གླིང་གི་ཞིང་བཀོད་རྣམས་མི་འདུག་ཀྱང་། ཕྱོགས་ཀྱི་སྨན་གྱི་ནགས་ཚལ་རྣམས་ཕན་ཚུན་གཅིག་མཚུངས་སུ་འདུག མཚན་ལ་སྟོན་པ་གཤེན་རབ་དང་། བཅོམ་ལྡན་འདས་ཞེས་པ་ཙམ་ལས་ཁྱད་པར་འགའ་མི་སྣང་ཞིང་གཞུང་གི་བསྟན་དོན་རྣམས་ཕན་ཚུན་འདྲ་བ་འདུག ཐུགས་འབུམ་གྱི་ལེའུ་བདུན་པ་འབུམ་བཞིའི་ཆེ་བ་དང་ཡོན་ཏན་བརྗོད་པའི་སྐབས་འདི་རྩ་རྒྱུད་ལ་མི་འདུག་པས་རྩ་རྒྱུད་ལེའུ་དྲུག་དང་། འབུམ་བཞི་ལ་ལེའུ་བདུན་ཡོད་པས་ལེའུ་གཅིག་གི་ཁྱད་ཞུགས་པ་ཙམ་སྣང་།
༢ གསོ་བྱེད་སྨན་འབུམ་དཀར་པོའི་ལེའུ་སོ་གཉིས་པ་དང་། ཕྱི་མ་འཕྲིན་ལས་ཀྱི་རྒྱུད་ལེའུ་ཉེར་བདུན་པར་འདི་གཉིས། ལེའུ་དང་པོའི་སྐབས་ཀྱི་ཞུ་བ་པོའི་མཚན་དང་། ཞུ་ཡུལ་རྣམས་འབུམ་ལས་སྟོན་པ་གཤེན་རབ་དང་དྲང་སྲོང་དཔྱད་བུ་ཁྲི་ཤེས་དང་། སྟག་གཟིག་ཡུལ་སྨན་གྱི་ནགས་ཚལ་ཞེས་པ་དང་། ཕྱི་རྒྱུད་ལས་བཅོམ་ལྡན་འདས་དང་དྲང་སྲོང་རིག་པའི་ཡེ་ཤེས་ཙམ་མ་གཏོགས་འདྲ་ལ། ལེའུ་གཉིས་པའི་སྐབས་གསོ་བྱེད་ཀྱི་གཉེན་པོའི་ཐབས་ལམ་ཟས་སྤྱོད་གཉིས་ཞེས་པ་དེ་མི་མཚུངས་ལ། གསོ་ཚུལ་དགུའི་རྣམས་གྲངས་མཚུངས་ཀྱང་མིང་རྣམས་ཅུང་མི་འདྲ། གསོ་བྱེད་གཉེན་པོ་རྒྱས་པར་བཤད་པའི་སྤྱི་དོན་རྣམས་ཕྱི་མ་རྒྱུད་དུ་བཀོད་མི་འདུག ལེའུ་གཉིས་པར་རེག་པ་རྩ་ལ་བལྟ་བའི་སྐབས་ཀྱི་དུས་བཞི་ཁམས་ལྔའི་ཟླ་བའི་ཉ་སྐར་རྣམས་མི་འདྲ་བར། འདི་ནི་མདོ་དྲི་མེད་ཀྱི་དགོངས་དོན་ལྟར། དཔྱིད་ཟླ་ར་བ་ནི་ཧོར་ཟླ་གཅུ་གཉིས་པར་ངོས་བཟུང་བ་གཞིར་བཞག་རེད་འདུག གཞན་བླ་རྩ་དང་། གདོན་ཆུ་བརྟགས་ཐབས་རྣམས་ཐུན་མིན་གྱི་ཁྱད་པར་འབུམ་ལ་སྣང་། ལེའུ་ཉེར་གཅིག་པ་གཏར་ཁའི་སྐབས། བླ་གནས་བརྩི་བའི་ཚུལ་འདི་ནི་ཕྱི་མ་རྒྱུད་ལས་མི་གསལ། ལེའུ་ཉེར་བརྒྱད་སྐབས་མན་རྒྱུད་ལས་འགོ་ནད་སྲུང་བའི་སྔགས་དང་། གདོན་ནད་སྲུང་བའི་སྔགས་རྣམས་འདུག་ལ། སྨན་འབུམ་ལས་མི་གསལ་བ་ལས་གཞན་རྣམས་ཁ་གསལ་མི་གསལ་གྱི་ཁྱད་པར་ཙམ་ལས་གཞན་འདྲ། ལེའུ་གྲངས་ལ་འབུམ་བཞིའི་ལེའུ་ཉེར་བདུན་གཉེན་པོ་གཅིག་རྒྱུག་དང་། ལེའུ་དང་པོ་གླེང་སློང་བའི་ལེའུ། ལེའུ་ཉེར་བརྒྱད་འགོགས་སྲུང་། ལེའུ་སུམ་ཅུ་རྒྱུད་ཀྱི་ཆེ་བ་བརྗོད་པ། ལེའུ་སོ་གཉིས་པར་འཁོར་གྱི་གཙོ་བོ་བསྟོད་པའི་ལེའུ་བཅས་གྲངས་ལྔ་པོ་ཕྱི་མ་འཕྲིན་ལས་ཀྱི་རྒྱུད་དུ་མི་སྣང་བས། སྨན་འབུམ་དཀར་པོར་ལེའུ་སོ་གཉིས་དང་རྒྱུད་བཞིའི་ནང་ཕྱི་མ་འཕྲིན་ལས་རྒྱུད་ལ་ལེའུ་ཉེར་བདུན་ཡོད་པས་ལེའུ་ལྔ་ཡི་ཁྱད་ཞུགས་པའོ། །
༣ གསོ་ཐབས་དཔྱད་འབུམ་ཁྲ་བོ་ལེའུ་སོ་གཅིག་པ་དང་། བཤད་པ་སྐུ་ཡིས་རྒྱུད་ལེའུ་སོ་གཅིག་པ་གཉིས་ནི། གཞུང་འདི་གཉིས་ཁྱད་པར་དེ་ཙམ་མི་སྣང་བ་བོན་ཞེས་པའི་ཚབ་དུ་ཆོས་བཀོད་པ་ལྟ་བུ་སྣང་། སྨན་རྫས་ཀྱི་རོ་དྲུག་པོའི་ལྕི་སྣུམ་ལ་སོགས་འབྱུང་བའི་རྫས་ཀྱི་ནུས་པ་ཆེ་ཆུང་གི་གོ་རིམ་རྣམས་གཏན་འབེབས་བྱེད་ཐབས་སྐོར་ལ་གཞུང་གཉིས་པོའི་ལྟ་བ་མི་འདྲ་བ་རེ་བྱུང་འདུག་སྟེ། དཔྱད་འབུམ་ཁྲ་བོ་ལས། བསྐ་མངར་ལན་ཚྭ་རྣམས་གསུམ་རིམ་བཞིན་ལྕི། དེ་བཞིན་མངར་སྐྱུར་ལན་ཚྭ་སྣུམ་པ་ཡིན། བསྐ་མངར་ཁ་བསིལ་ཁ་བསྐ་མངར་བ་རྟུལ། སྐྱུར་ཚྭ་ཁ་བ་རྣམས་གསུམ་ཡང་ལ་རྩུབ། སྐྱུར་དང་ལན་ཚྭ་ཚ་གསུམ་ལ་རྣོ། ཅེས་རོ་དྲུག་པོ་སོ་སོའི་ནུས་པ་ལྕི་སྣུམ་གང་ཆེ་གོ་རིམ་འདི་བཞིན་དུ་དཔྱད་བརྗོད་བྱས་ཡོད་པ་དང་། བཤད་རྒྱུད་ལས། ལན་ཚྭ་བསྐ་མངར་རྣམས་གསུམ་རིམ་བཞིན་ལྕི། དེ་བཞིན་ལན་ཚྭ་སྐྱུར་མངར་སྣུམ་པ་ཡིན། བསྐ་ཁ་མངར་བའི་ཁ་བསྐ་མངར་བ་རྟུལ། སྐྱུར་ཚྭ་ཁ་བ་རྣམས་གསུམ་ཡང་ལ་རྩུབ། ཚ་སྐྱུར་ལན་ཚྭ་རྣམས་གསུམ་ཚ་ལ་རྣོ། ཞེས་གསུངས་པས། རིག་པ་འདི་ནི་བོད་ཀྱི་སྨན་རྫས་རིག་པའི་ནུས་པ་བརྟགས་ཐབས་འབྱུང་བཞིའི་ནུས་པའི་སྙིང་པོ་བསྡུས་པ་ཞིག་ཡིན་ནོ། །
༤ གསོ་བྱའི་ནད་འབུམ་ནག་པོ་ལེའུ་དགུ་བཅུ་རྩ་བཞི་དང་། མན་ངག་ཡོན་ཏན་གྱི་རྒྱུད་ཀྱི་ལེའུ་དགུ་བཅུ་རྩ་གཉིས་པ་འདི་གཉིས་ལ། གོང་གི་རྒྱུད་གཞན་དང་གཅིག་མཚུངས་ཀྱི་དབུའི་མཚན་དོན་དང་ཞུ་བ་པོ་དང་ཞུ་བའི་ཡུལ་གནས་བཅས་ཀྱི་མཚན་མི་འདྲ་བ་མ་ཟད། གསོ་བྱའི་ནད་འབུམ་ལེའུ་དང་པོའི་སྐབས་སུ་མདོ་གནས་སྐབས་གསུམ་གྱི་མན་ངག་གསུངས་ཞེས་པས། རྩ་བ་ཟབ་རྒྱས་པའི་མདོ། སྡོང་བོ་གཉེན་པ་སྐྱེས་པའི་མདོ། ཡན་ལག་རྒྱས་པར་བྱེད་པའི་མདོ་དང་གསུམ་གྱི་འབྲེལ་བ་རྣམས་མན་ངག་རྒྱུད་ལས་བསྡུས་ཚོམ་ཙམ་ལས་མི་གསལ། ཚིག་སྦྱོར་ལ་ལེའུ་གཉིས་པ་རླུང་ནད་སྐོར་ཕལ་ཆེར་ཚིག་ལྷུག་ཡིན་པ་དང་། གཞན་རྣམས་ཚིག་རྐང་རིང་ཐུང་མ་སྙོམས་ཅི་རིགས་སུ་སྣང་། ནད་འབུམ་ལེའུ་ལྔ་པ་འདུས་བ་ཁྲག་ནད་ཀྱི་ཞེས་པ་དེ། མན་ངག་རྒྱུད་ལས་བད་ཀན་སྨུག་པོ་ཞེས་མིང་མི་འདྲ་བར་བྱུང་བའོ། །ལེའུ་སོ་དྲུག་སྐབས། གག་ལྷོག་འཇོམ་པའི་སྔགས་རྣམས་གཉིས་ཀར་་ཞང་སྐད་དུ་གནས་ཀྱང་སྒོམ་རིམ་ཅུང་གསོ་བྱའི་འབུམ་ལས་རྒྱས་པར་འདུག ལེའུ་ཉེར་དགུའི་སྐབས་སུ་མིག་དབྱེ་བའི་ལག་ལེན་ཁྱད་པར་ཅན་འགའ་གསོ་བྱའི་ནད་འབུམ་ལས་གསལ་བ་ལས་མིག་ནད་ཀྱི་སྔགས་དང་སྦ་བའི་སྔགས་རྣམས་ཞང་ཞུང་སྐད་དུ་གཉིས་ཀར་མཚུངས། གསོ་བྱའི་ནད་འབུམ་ལེའུ་ཞེ་དྲུག་པ་མོ་ནད་གསོ་བ་བསྟན་ཞིང་། མན་རྒྱུད་ལས་ཡི་ག་འཆུས་པའི་ནད་གསོ་བའི་སྐོར་ཡིན་པ་མ་ཟད། འདི་ནས་བཟུང་། ཕན་ཚུན་ལེའུ་གོ་རིམ་མི་མཚུངས་པར་སྣང་། ཡི་ག་འཆུས་པའི་ནད་གསོ་བའི་སྐབས་ཀྱི་སྔགས་རྣམས་ཅུང་མི་འདྲ། གཞན་གསོ་བྱའི་འབུམ་ལེའུ་ང་དགུ་དང་། ང་བདུན་སྐབས་གྱི་སྲིན་བཅོས་དང་ཆུ་འགགས་ནད་གསོ་བའི་སྐོར་གྱི་སྔགས་རྣམས་མཚུངས་པར་གནས། གསོ་བྱའི་ལེའུ་རེ་ལྔ་པ་བྱིས་པའི་ནད་གསོ་བའི་སྐོར་ལ་ཐུན་མིན་གྱི་བྱིས་པའི་སྐྱེས་ཚེས་ཟླ་དུས་ལ། ལྷ་གསོལ་གྱི་གཏང་རག་དང་། གླུད་གཏོང་གི་ཐབས་ཁྱད་པར་ཅན་འགའ་ནི། མན་རྒྱུད་ལས་གསལ་མི་འདུག གསོ་བྱའི་འབུམ་ལེའུ་བརྒྱད་ཅུ་རྩ་དྲུག་གི་གཟའ་བཅོས་ཀྱི་སྔགས་ཡོད་པ་རྣམས་ཞང་སྐད་སྣང་ལ། སྔགས་གསོ་བྱའི་འབུམ་ལས་ཡོད་པ་ཆ་ཚང་མན་རྒྱུད་ལ་མི་འདུག་པ་མ་ཟད། སྐབས་དེར་གཟའ་བཅོས་གཟའ་ནད་སྲུང་བའི་ཡིག་རྒོད་ཞང་ཞུང་སྨར་ཡིག་ཏུ་ཡོད་པ་རྣམས་མན་རྒྱུད་ལ་མི་འདུག གསོ་བྱའི་འབུམ་ལེའུ་གྱ་བདུན་སྐབས། ཞང་ཞུང་སྐད་དུ་ཙཾ་ཙཾ་ཛ་ལའམ། བོད་སྐད་དུ། གདུག་པ་ཀླུ་གདོན་གྱི་ནད་གསོ་བའི་སྐབས་ཀྱི་ཡི་གེ་འབྲུ་ལྔའི་སྔགས་ཞེས་པ་དེ་ཉིད། མན་རྒྱུད་དུ་མེད་པ་མ་ཟད། གསོ་བྱའི་འབུམ་གྱི་ལེའུ་གོ་གཅིག་སྐབས། བཅུད་ལེན་དང་རྒས་པ་གསོ་བའི་སྐོར་གྱི་ཚེ་བཀྲག་བསྐྱེད་བྱེད་ཀྱི་སྔགས་རྣམས། ཞང་སྐད་དང་རྒྱ་གར་གཉིས་ཀྱི་ཁྱད་པར་སྣང་སྟེ། དཔེ་མཚོན་ཙམ་ཞིག་བཀོད་ན། ནད་འབུམ་ལས། ཨ་ཨྭོྃ་ཧྰུྃ། གཡུང་དྲུང་གི་ཚེ་ཡི་ཨ་སྨྲི་ཏ། བ་བྰ་དེ་ན་གུ་རེ་སི་ཏི་ཛ་ཛ། ཞེས་དང་། མན་རྒྱུད་ལས། ཨྭོཾ་བེ་རོ་ཙ་ན་ཨྭོཾ། རདྣ་སམྦྷ་བ། ཨ་མི་ཏ་བྷ་སྲི་ཀརྨ་བཛྲ་ཡ། ཞེས་པ་ལྟ་བུའོ། །ལེའུ་གྲངས་ཅུང་མི་མཐུན་པ་འབུམ་བཞི་གསོ་བྱའི་འབུམ་ལས། ལེའུ་དང་པོ་ཀླད་ཀྱི་དོན་དང་། ལེའི་དགུ་བཅུ་རྩ་བཞི་གཉེར་གཏད་དང་། བསྟོད་པའི་ལེའུ་གཉིས་མན་རྒྱུད་ལ་མི་འདུག་པས། འབུམ་ལས་དགུ་བཅུ་རྩ་བཞི་དང་མན་རྒྱུད་ལ་ལེའུ་དགུ་བཅུ་རྩ་གཉིས་ཀྱི་ཁྱད་པར་བྱུང་བ་བཅས་སོ། །
གསུམ་པ། འབུམ་རྒྱུད་གཉིས་ལ་ཚད་ལྡན་མཁས་པའི་བཞེད་ཚུལ་དང་ཚད་ལྡན་ཡིག་ཆ་ལ་བརྟེན་ནས་ཁུངས་ལྡན་གཏམ་སྨྲ་བ། རྒྱུད་བཞི་ཤྰཀྱ་ཐུག་པའི་བཀའ་མ་ཡིན་བསྒྲུབ་བྱེད《གསོ་བ་རིག་པའི་རྩོད་སྤང་》ཞེས་པའི་ནང་དུ་རྒྱུད་བཞི་ནི་བོད་རང་གི་ཡུལ་ནས་དར་བར་འདོད་ལ། བཀའ་བསྒྲུབ་ཅེས་རྒྱུད་བཞི་དེ་བཀའ་འགྱུར་གྱི་ཁོངས་སུ་འཇོག་པར་མཛད་མཁན་ལ་སུན་འབྱིན་བྱས་ཡོད། འདིར་བཀའ་བསྒྲུབ་ཅེས་པའི་ལྟ་བ་ཉིད་འགོག་པར་བྱེད་པའི་སྒྲུབ་བྱེད་བཅུ་དྲུག་དཔེ་ཆ་གསོ་བ་རིག་པའི་རྩོད་སྤོང་ནང་དུ་ཡོད་པ་དེ་དག་འདིར་དྲང་།
༡ འདི་སྐད་བདག་གིས་བཤད་པ་ཞེས་འབྱུང་བས། ཐོས་པ་འབྱུང་བ་དང་འགལ་ཕྱིར་ཞེས་དང་།
༢ མུ་སྟེགས་འཁོར་དང་བཅས་པ་འབྱུང་ཀྱང་། ཚད་ལྡན་གཞུང་བཟང་མིན།
༣ ལུས་དང་བྱིས་པ་གདོན་ལུས་སྟོད། མཚོན་དང་མཆེ་བ་རྒས་རོ་ཙ་གསོ་དཔྱད་གང་ནའང་། རྒས་པ་ཡན་ལག་བརྒྱད་དུ་དེ་རབ་གྲགས། ཞེས་བཤད་དེ《རྒྱུད་བཞི》ནས་བཤད་པ་ཡི། ལུས་དང་བྱིས་པ་མོ་ནད་གདོན། མཚོན་དུག་རྒས་པ་རོ་ཙ་དང་། ཡན་ལག་བརྒྱད་དུ་བཤད་པར་བྱའོ། ཞེས་བཤད་པ་གཉིས་ཅུང་མི་མཐུན་པས། རྒྱུད་བཞི་བོད་དུ་སྦྱར་བ་ཡིན།
༤ སྲོག་འཛིན་སྤྱི་བོར་གནས། ཁྱབ་བྱེད་སྙིང་ལ་གནས་འདིར་བཤད་དུས་འཁོར་ལ་སོགས་རྒྱུད་སྡེ་དང་འགལ་བས། མི་མཁས་པའི་བོད་དུ་སྦྱར།
༥ རྩ་བའི་རྒྱུད་ལས་ཨ་རུ་ར། རོ་དྲུག་ལྡན་བཤད། གཞན་དུ་ལན་ཚྭའི་རོ་མེད་པར་བཤད་པས་ནང་འགལ་སྐྱོན།
༦ འབྱུང་བ་ཤིང་མེ་ས་ལྕགས་ཆུ། ཞེས་པ་བཤད་པས་ནག་རྩིས་དང་མཐུན། བོད་དུ་བྱས་པའི་བསྟན་བཅོས་ཡིན།
༧ ལོ་མགོ་རྒྱལ་ལ་བྱེད་པའི་ཕྱིར། བོད་ཀྱི་སོ་ནམ་པ་ཡི་ལུགས་དང་མཐུན། བཀའ་དང་བསྟན་བཅོས་ཀུན་དང་མི་མཐུན་པར། བོད་པ་དག་གིས་སྦྱར།
༨ དུས་ལྔའི་ཁ་འཛིན་ལ། བདུན་ཅུ་རྩ་གཉིས་ཤིང་ཁམས་འཆིན་རྩ་རྒྱུ། ཞེས་སོགས་བདུན་ཅུ་ལྔ་ཕྲག་ལྔ་ལ་སུམ་བརྒྱ་དྲུག་ཅུ་ངེས་ཕར་བཤད་པས་ནི། ཚེས་གྲངས་ལྷག་ཆད་ཟླ་ཤོལ་སོགས། མི་འབྱུང་བས་ན་དཀར་རྩིས་ལུགས་དང་འགལ།
༩ ངོས་འཛིན་བོན་དང་མདོས་དང་བསྐྲད་པ་དང་། ཞེས་འབྱུང་མོད་བོན་ཞེས་བྱ་བ་ནི། གསུང་རབ་རྣམས་སུ་སྟོན་པས་མ་གསུངས་ཞིང་། དམ་པའི་ཆོས་དང་ལྟ་སྤྱོད་མི་མཐུན་པས། གཞུང་འདིར་ཁུངས་སུ་འབྱུང་བས་སངས་རྒྱས་ཀྱིས། གསུངས་པའི་བཀའ་ལས་གཞན་དུ་སྨྲ་བ་ཐོས།
༡༠ རྒྱུད་འདིར་ཇ་དང་ཞེས་བཤད་པས། རྒྱ་གར་བ་ལ་ཇ་ཡི་བཤད་པ་མེད། དེའི་ཕྱིར་ན་རྒྱ་གར་ནས་མ་བྱུང་། བཀའ་དང་བསྟན་བཅོས་རྣམས་སུ་ཇ་མ་གྲགས། འདི་ནི་བོད་དུ་སྦྱར།
༡༡ དཀར་ཡོལ་འདིར་བཤད་ཅིང་། རྒྱ་གར་བ་ལ་དཀར་ཡོལ་མེད་པའི་ཕྱིར། རྒྱ་གཞུང་མ་ཡིན་བོད་དུ་བྱས།
༡༢ ཆུ་དེ་རུས་སྦལ་གན་སྐྱལ་ཉལ་ཞེས་པ་ནས་བཟུང་ལྷ་འདྲེ་སོ་སོ་ཡི། མིང་དང་གནོད་པའི་ཕྱོགས་སོགས་གསལ་བར་བསྟན། བཀའ་བསྟན་རྣམས་སུ་འདི་ལྟར་མ་བཤད་པས། བོན་དང་ཉེ་བས་བོད་དུ་སྦྱར་བ་འདྲ།
༡༣ ཟས་ཀྱི་མཆོག་ཏུ་ནས་རྙིང་རྩམ་པ་མཆོག ཅེས་བཤད་དེ་ཕྱིར། བོད་དུ་སྦྱར།
༡༤ ང་ནི་བཀའ་བཙན་བྱིན་ཆེ་དར་བ་དང་ཇི་ལྟར་སྨོས་པའི་སྨོན་ལམ་འགྲུབ་འགྱུར་ཅིག ཅེས་པ་ལ་སོགས་པ་སངས་རྒྱས་ཀྱིས་རང་ཉིད་ཀྱི་གསུང་རབ་དར་རྒྱས་སྨོན་ལམ་མི་འདེབས་སོ།
༡༥ འདིའི་ཚིག་དོན་རྟོགས་སླ་བས། རྒྱ་གཞུང་མིན།
༡༦ བཀའ་འགྱུར་བསྟན་འགྱུར་སྔ་ཕྱི་ཡི། ནང་དུ་མ་སྡུས་ཕྱིར་ན་རྒྱ་གཞུང་མིན་ཞེས་པ་བཅས་སོ། །རྒྱུད་བཞི་འདི་་ཉིད་བོད་རང་གིས་ཡུལ་ནས་དར་བར་ངོས་འཛིན་མཛད་མཁན་མཁས་པ་དང་སྒྲུབ་བྱེད་མང་རུང་། མཁས་པ་ཁག་གཅིག་གི་གཡུ་ཐོག་རྙིང་མའི་རྒྱུད་བཞི་རྩོམ་པ་བཞེད་ནའང་། དེ་ལ་ལུང་རིག་གིས་སྒྲུབ་བྱེད་ལས་རྒྱུད་བཞི་གཡུ་ཐོག་རྙིང་མའི་བརྩམས་གནང་མཛད་པ་ཞིག་མ་ཡིན་པ་གསལ་པོར་མཐོང་ཐུབ། དཔེར་ན།《གཡུ་ཐོག་རྙིང་མའི་རྣམ་ཐར》ལས། གཡུ་ཐོག་པ་དགུང་ལོ་སོ་ལྔའི་ཐོག་རྒྱ་གར་ནས་ཕྱིར་འཁོར་དུས་རྒྱལ་པོས་རྒྱུད་བཞི་གཏེར་ནས་འདོན་དགོས་པར་གསུངས་ཀྱང་། གཡུ་ཐོག་པས་བདག་རྒྱ་གར་ལ་ད་དུང་སྐྱར་གཅིག་འགྲོ་བ་དེ་བར་མི་འདོན་ཞུས། ཞེས་དང་། ཡང་དེ་ཉིད་ལས། དགུང་ལོ་ཞེ་ལྔ་བཞེས་དུས་གཏེར་ནས་སྤྱན་དྲངས། དགུང་ལོ་ང་ལྔ་པར་ཀོང་པོ་སྨན་ལུང་དུ་བྱོན་ནས་གསོ་རིག་སློབ་གྲྭ་བཙུགས་ཏེ་སློབ་མ་སུམ་བརྒྱ་ཙམ་ལ་རྒྱུད་བཞི་འཆད་ཉན་བྱས་ཚུལ་བཀོད་གནང་འདུག་པས། གཡུ་ཐོག་རྙིང་མ་ཡང་རྒྱུད་བཞིའི་རྩོམ་པ་པོ་མིན་པ་མ་ཟད། དེའི་གོང་དུ་རྒྱུད་བཞི་གཏེར་དུ་སྦས་ཡོད་པ་གསལ་པོར་བསྟན་འདུག
ཡང་རྒྱུད་བཞི་ནི་གཡུ་ཐོག་གསར་མ་ཡོན་ཏན་མགོན་པོས་བརྩམས་པར་བཤད་ཡང་ལུང་རིགས་ཀྱི་རྒྱུ་མཚན་ཆེར་མ་མཐོང་སྟེ།《གཡུ་ཐོག་གསར་མའི་རྣམ་ཐར》ལས། གཡུ་ཐོག་པ་དགུང་ལོ་བཅུ་གཉིས་ཀྱི་སྐབས་སུ་མང་མཁར་ཚ་ལུང་པ་རོག་སྟོན་དཀོན་མཆོག་སྐྱབས་སྒོ་བཞི་རེ་ཐང་དུ་བྱོན་དུས། རྟ་སྒ་སྲབ་དང་བཅས་པའི་འབུལ་བ་ཕུལ་ནས་གསོ་རིག་རྒྱུད་བཞི་ཆ་ཚང་ཞུས། ཞེས་དང་། ཡང་དེ་ཉིད་ལས། ཁྱད་པར་དུ་དཔལ་ལྡན་རྒྱུད་བཞི་འདི་ཉིད་གསོ་རིག་ཀུན་གྱི་ཡང་རྩེར་གཟིགས་ནས་སྐད་གསར་བཅད་ཀྱིས་གཏན་ལ་ཕབ་སྟེ་གསེར་མཆན་དང་ཟངས་མཆན་གཉིས་བཏབ། ཞེས་སོགས་འཁོད་ཡོད་པར་གཞིགས་ན་གཡུ་ཐོག་གསར་མ་རྒྱུད་བཞིའི་རྩོམ་པ་མིན་པ་ཤིན་ཏུ་གསལ།
དེང་དུས་མཁས་རློམ་ཁ་ཤས་ཀྱི་འབུམ་བཞི་དང་རྒྱུད་བཞི་གཉིས་ཀའི་ནང་དུ་ཡན་ལག་བརྒྱད་པའི་སྙིང་པོ་བསྡུས་པའི་ནང་དོན་ཇི་སྙེ་ཅིག་ཡོད་པ་དེས་གཞུང་དེ་གཉིས་ཀ་དུས་རབས་བཅུ་གཅིག་པའི་རྗེས་སུ་བྱུང་བར་ར་སྤྲོད་བྱེད་ནུས་ཞེས་ཁ་མཚོན་མཐོ་པོས་བཤད་ནའང། འབུམ་རྒྱུད་གྱིས་དགོངས་དོན་ཡན་ལག་བརྒྱད་པའི་སྙིང་པོ་བསྡུས་པ་ལ་ཁྱབ་ཡོད་དང་སྙིང་པོ་བསྡུས་པའི་ནང་དོན་འབུམ་རྒྱུད་གཉིས་ལ་ཁྱབ་ཡོད་དབྱེ་བ་གསལ་པོ་ཕྱེད་ཐུབ་མེད། སྙིང་པོ་བསྡུས་པ་རྩོམ་པོ་དཔལ་ལྡན་ཕ་ཁོལ་ཞེས་པ་དེ་ཡིན་ནའང་། དཔལ་ལྡན་ཕ་ཁོལ་དང་སློབ་དཔོན་དཔའ་བོ་གཅིག་པ་ཡིན་མིན་ཐད། ལ་ལས། དཔལ་ལྡན་ཕ་ཁོལ་དང་། སློབ་དཔོན་དཔའ་བོ་གཅིག་པ་མ་ཡིན་ཏེ། དཔལ་ལྡན་ཕ་ཁོལ་ནི་དུས་ཕྱིས་བྱུང་བའི་སྨན་པ་མཁས་པ་ཞིག་ཡིན་ལ། སློབ་དཔོན་དཔའ་བོ་ནི་སྔར་བྱོན་པའི་པཎྡི་ཏ་ཞིག་ཡིན་པའི་ཕྱིར། ཞེས་གསུངས་པས་དཔྱད་པར་བྱའོ། དེ་ཡང་ ཡན་ལག་བརྒྱད་པའི་སྙིང་པོ་བསྡུས་པའི་རང་འགྲེལ་ཞེས་པ་དུས་རབས་བཅུ་གཅིག་པའི་སྔོན་དུ་ཡོད་ཚུལ། གསོ་རིག་གཏམ་གླེང་ཞིག་གི་སྐབས་གསུངས་པས་འགྲེལ་བ་ཡོད་ན་རྩ་བ་ཡོད་པ་ཟུར་ལྟས་ལེབ་མཐོང་རེད་དོ་སྙམ། འགྲེལ་བ་ནི་རྩ་དོན་གོ་སླ་བའམ་གསལ་དུ་གཏོང་བའི་ཚིག་གོ། ཕ་ཁོལ་བ་དུས་རབས་བདུན་པའི་ནང་རྒྱུད་བཞིའི་རྒྱུད་རིམ་བླ་མ་གཅིག་ཡིན་ཚུལ་ཡང་བསྟན། ད་ལྟ་མཐོང་རྒྱུ་ཡོད་པའི་ཡན་ལག་བརྒྱད་པའི་སྙིང་པོ་བསྡུས་པ་ཞེས་པའི་ནང་ལ། བརྗོད་བྱའི་ནང་དོན་ནི་ཕལ་ཆེར་འབུམ་རྒྱུད་དང་གཅིག་མཚུངས་རེད་འདུག འོན་ཀྱང་ཡ་མཚན་ཞིག་ལ་སྙིང་པོ་བསྡུས་པ་རྒྱ་དཔེ་ཡིན་ན་ཞང་བོད་ཁོ་ནར་མ་གཏོགས་མེད་པའི་རི་དྭགས་དང་སྨན་རྩ་ཞང་སྐད་སོགས་ཡོངས་སུ་འདུག་པས། དེ་ནི་མི་རྣམས་ཀྱིས་གོ་བ་ལོན་ཐབས་བྲལ་བ་ཞིག་རེད་འདུག་སྙམ། ད་དུང་དཔེར་ན་ནས་ནི་རྩུབ་བསིལ་ལྕི་ལ་མངར། ནས་ཚིག་འཁུས་པའི་ལན་ཚྭ་ནི། ནས་དང་བག་ཕྱེའི་གཡོས་བྱས་ཟོས། གྲོ་དང་ནས་ནི་མངར་བ་དང་། ནས་རྙིང་། ནས་ཐུག ནས་ཆང་། ནས་ཀྱི་ཚད་ཙམ་ཞེས་སྙིང་པོ་བསྡུས་པ་ལས་འཁོད་པར་ལྟར་ན་རྒྱ་གར་བ་རྣམས་ནས་ཀྱི་ལུང་པ་ཡིན་པ་སེམས། རྣམ་ཀུན་ཉི་མ་ལ་མི་བལྟ། ཉི་མའི་འོད་ལ་རན་འདེ། ས་ཁང་ཁང་པ་ཉིས་རིམ་བྱས། མདག་མེའི་དྲོད་ཀྱིས་བསྲོས། བལ་གོས་པགས་པ་དྲོ། རྟིང་པར་མེ་བཙའ་གདབ་པ་བསྔགས། དེ་ཚེ་ལྷག་པར་གྲང་བ་དང་སོགས་འབུམ་རྒྱུད་གཉིས་ནང་ཞང་བོད་ས་མཐོའི་ཁྱད་ཆོས་ཡོད་པ་དེ་དག་ཆ་ཚང་བར་སྙིང་པོ་བསྡུས་པ་ཞེས་པའི་གཞུང་དེའི་ནང་རང་ཆས་སུ་འཁོད་འདུག འབུམ་རྒྱུད་དང་ཡན་ལག་བརྒྱད་པའི་སྙིང་པོ་བསྡུས་པའི་བར་བསྡུར་བ་བྱེད་སྐབས། ཞང་བོད་ཐ་སྙད་བླ་མཐུ་ཉམས། རླུང་ལྔ་། ཀླད་པ་ན་བ། གསོད་ས་འབྲོག་སྟོང་ཁང་སྟོང་། ཤ་བ་དགོ་བ་ཀུ་རང་རྐྱང་། སླེ་ཏྲེ། གུ་གུལ། སྤང་སྤོས། བོང་ང་དཀར། གུར་གུམ་གླ་རྩི་བཅས་འབུམ་རྒྱུད་ཁྱོན་ཡོངས་ཀྱི་རྒྱ་ཆ་ཉི་ཤུ་ཡན་འབུམ་བཞི་དང་གཅིག་མཚུངས་རེད་འདུག་པས། འབུམ་རྒྱུད་གཉིས་པོ་དུས་རབས་བཅུ་གཅིག་པའི་སྔོན་ལ་མེད་ཟེར་ནས་སྨྲ་བའི་སྤོབས་པ་མེད་དོ། ད་ལྟ་དངོས་སུ་མཐོང་རྒྱུ་ཡོད་པའི་ཡན་ལག་བརྒྱད་པའི་སྙིང་པོ་བསྡུས་པ་འདི་ནི། དཔལ་ལྡན་ཕ་ཁོལ་བའི་སྙིང་པོ་བསྡུས་པ་དང་རྒྱུད་བཞི་གཉིས་ཟུང་འབྲེལ་བྱས་ནས་ལོ་ཆེན་རིན་བཟང་པོས་བསྒྲིགས་པ་ཡིན་པར་ཁོ་བོས་སེམས། མདོར་ན་གོང་གསལ་གྱི་ཁྱད་ཆོས་དང་། སྨན་མིང་དེ་དང་དེ་དག་ལ་སོགས་པའི་རྒྱུ་མཚན་མང་དག་ཅིག་མཐོང་བར་བརྟེན། ད་ལྟ་དངོས་སུ་མཐོང་རྒྱུ་ཡོད་པའི་སྙིང་པོ་བསྡུས་པ་ཞེས་པ་དེ། དཔལ་ལྡན་ཕ་ཁོལ་བའི་བརྩམས་པའི་སྙིང་པོ་བསྡུས་པ་དངོས་དེ་མིན་པར་ཐེ་ཚོམ་མེད་དོ་སྙམ། དེའི་སྐོར་ལ་གསོ་དཔྱད་སྨྲ་བ་རྣམས་ཀྱིས་དཔྱད་བརྩམ་དང་ཞིབ་འཇུག་ཡོད་པར་མཁྱཻན། །
འཛམ་གླིང་གསོ་དཔྱད་བདག་པོ་གཤེན་རབ་ཀྱི། །
ཐེག་དགུ་དང་པོ་གསོ་རིག་འབུམ་བཞི་ཡི། །
ལོ་རྒྱུས་ཚུལ་བཞིན་རྟོགས་པའི་བློ་ཕྲ་ཡང་། །
བཀའ་ལུང་ལ་བརྟེན་དངོས་གསལ་ལམ་སྒྲོན་སྤེལ། །
དགེ་དེས་བདེ་ལེགས་འབྱུང་གནས་གསོ་རིག་བསྟན། །
ཕྱོགས་དུས་ཀུན་ཏུ་དར་ཞིང་སྲིད་མཐའི་བར། །
མི་ནུབ་རྒྱལ་མཚན་ལྟར་དུ་རབ་བརྟན་ནས། །
ནད་ཀྱི་གཡུལ་ངོའི་དགྲ་ལས་རྒྱལ་གྱུར་ཅིག །


c: text/html

text:
ལོ་65ལ་སླེབས་པའི་བོད་ལྗོངས་ལྷ་ས་གྲོང་ཁྱེར་ལྷུན་གྲུབ་རྫོང་གི་གྲོང་མི་བསྟན་པ་ཡར་རྒྱས་ཀྱིས་ལམ་ཐག་རིང་པོར་མ་འཛེམས་པར་ནད་གཞིས་མལ་སར་ལུས་པའི་ཅང་སུའུ་ཞིང་ཆེན་སུའུ་ཀྲོའུ་གྲོང་ཁྱེར་ཝུའུ་ཅང་ཆུས་ཀྱི་བོད་སྐྱོར་ལས་བྱེད་པ་སུན་གཡོད་ལེང་ལ་བོད་སྨན་སྐྱེལ་བ།
ཟླ་བ་བརྒྱད་པའི་ཟླ་སྨད་དུ་ལོ་65ལ་སླེབས་པའི་བོད་ལྗོངས་ལྷ་ས་གྲོང་ཁྱེར་ལྷུན་གྲུབ་རྫོང་གི་གྲོང་མི་བསྟན་པ་ཡར་རྒྱས་ཀྱིས་ལམ་ཐག་རིང་པོར་མ་འཛེམས་པར་ནད་གཞིས་མལ་སར་ལུས་པའི་ཅང་སུའུ་ཞིང་ཆེན་སུའུ་ཀྲོའུ་གྲོང་ཁྱེར་ཝུའུ་ཅང་ཆུས་ཀྱི་བོད་སྐྱོར་ལས་བྱེད་པ་སུན་གཡོད་ལེང་ལ་བོད་སྨན་བསྐྱལ་བ་རེད།
སུན་གཡོད་ལེང་ནི་ཝུའུ་ཅང་ཆུས་མི་དམངས་འཐུས་ཚོགས་རྒྱུན་ལས་ཨུ་ལྷན་གྱི་ལས་བྱེད་པ་ཞིག་རེད། 2004ལོ་ནས་2007ལོ་བར་བོད་སྐྱོར་ལས་བྱེད་པ་བྱས་ནས་ལྷུན་གྲུབ་རྫོང་དུ་རྫོང་ཨུད་ཀྱི་ཧྲུའུ་ཅི་བྱས། དཀའ་ཐུབ་ཆེ་བའི་དབང་གིས་2015ལོར་ཁོང་ལ་ནད་གཞི་ཕོག་ནས་གཟུགས་པོ་སྐྱོ་རུ་སོང་བ་རེད། ལོ་གཉིས་ལྷག་ཙམ་གོང་ཁོང་གི་འཚོ་བ་རང་མགོ་མི་ཐོན་པར་གྱུར་པ་མ་ཟད། མི་དང་སྐད་ཆའང་ཤོད་མི་ཐུབ་པར་གྱུར། ཁོང་དེ་ལྟ་བུར་གྱུར་ཀྱང་སྔར་བཞིན་སྨྱུ་གུར་བརྟེན་ནས་བོད་རིགས་མི་དམངས་ལ་བཅངས་པའི་བརྩེ་སེམས་མཚོན་ཐབས་བྱེད་ཀྱི་ཡོད། ཁོང་གིས་སྔ་རྗེས་སུ《སྨྱུག་གྲོགས་ཀྱི་རྩོམ་ཐོར་བུ》དང་། 《བརྗེད་ཐབས་བྲལ་བ་སྨོས་ཅི་དགོས》《སྣང་མེད་དུ་ཕྱི་མིག་ལྟ་བ》བཅས་ལྷུག་རྩོམ་དེབ་3དཔེ་སྐྲུན་བྱས་པ་རེད།
བགྲེས་སོང་བསྟན་པ་ཡར་རྒྱས་ནི་ལྷུན་གྲུབ་རྫོང་གི་གྲོང་མི་དཀྱུས་མ་ཞིག་ཡིན་པ་དང་བོད་སྐྱོར་ཧྲུའུ་ཅི་ཁ་ཤས་ལ་སྣེ་ཤན་པ་བྱེད་མྱོང་ཡོད། སུན་གཡོད་ལེང་ཝུའུ་ཅང་དུ་ལོག་རྗེས་བསྟན་པ་ཡར་རྒྱས་ཀྱིས་སྔར་བཞིན་ཁ་པར་ནས་སུན་གཡོད་ལེང་དང་འབྲེལ་བ་བྱེད་ཀྱི་ཡོད། ཕྱིས་སུ་ཁོང་གིས་སུན་གཡོད་ལེང་ལ་ནད་གཞི་ཕོག་པ་ཤེས་འཕྲལ་ཁ་པར་ཐེངས་ཁ་ཤས་བརྒྱབ་ཀྱང་འབྲེལ་བ་བྱེད་ཐུབ་མེད། འདི་ལོའི་ཟླ་བ་བརྒྱད་པར་བསྟན་པ་ཡར་རྒྱས་ཀྱིས་སུན་གཡོད་ལེང་ནད་ཀྱིས་མནར་ནས་འགྲོ་སྐྱོད་ཀྱང་བྱེད་ཐབས་བྲལ་བ་ཐོས་པ་རེད། དེར་བརྟེན་ཁོང་གིས་ཐག་རིང་ལ་མ་འཛེམས་པར་སྨན་སྐྱེལ་བར་སོང་བ་རེད།
ནད་གཞི་ཕོག་སྟེ་མལ་ནས་ལང་ཐབས་བྲལ་བའི་སུན་གཡོད་ལེང་མཐོང་སྐབས་བསྟན་པ་ཡར་རྒྱས་སེམས་སྡུག་གིས་མནར་ནས་ཡུད་ཙམ་སྐད་ཆ་ཡང་ཤོད་མ་དོན་པར་སུན་གཡོད་ལེང་གི་ལག་ཟུང་དམ་པོར་འཇུ་རྒྱུ་ལས་མ་འདས། སྐབས་དེར་སྐྱེས་པ་གཉིས་ཕན་ཚུན་ལྟ་བཞིན་དུ་རང་དབང་མེད་པར་མིག་ཟུང་ལས་མཆི་མ་ལྷུངས། སུན་གཡོད་ལེང་སྐད་ཆ་ཤོད་མི་ཐུབ་སྟབས་ཡི་གེ་བྲིས་ནས་གོ་བརྡ་སྤྲོད་ཀྱི་ཡོད། ཁོང་གི་ཡི་གེ་རེ་རེ་ལས་སུན་གཡོད་ལེང་གི་ལྷག་བསམ་ཟོལ་མེད་ཀྱི་བརྩེ་སེམས་མཚོན་ཐུབ། “ཁ་ཁུ་སིམ་མཚན་གུང་དུ་བོད་དུ་བསྡད་པའི་ལོ་གསུམ་ལ་སྙིང་པོ་བྱུང་མིན་བསམ་བློ་གཏོང་སྐབས། སེམས་ནང་བློ་འགྱོད་སྤུ་ཙམ་ཡང་མི་འདུག གལ་སྲིད་གཟུགས་པོ་ཐང་པོ་ཡོད་ཚེ་ང་སྔར་བཞིན་བོད་ལ་སྐྱོད་ཀྱི་ཡིན”ཞེས་ཨ་ཀྱོག་པ་ཀྱོག་གི་རྒྱ་ཡིག་བྲིས་པ་མཐོང་རྗེས་བསྟན་པ་ཡར་རྒྱས་སླར་ཡང་སེམས་འགུལ་ཐེབས་ནས་མིག་ཆུ་ཤོར།
བསྟན་པ་ཡར་རྒྱས་ཀྱིས་སུན་གཡོད་ལེང་བོད་དུ་སྡོད་རིང་གི་སྐོར་བཤད། “སྐབས་དེ་དུས་ཁོང་གིས་ལྷུན་གྲུབ་དང་ལྷ་སའི་དབར་ཕུག་ལམ་སྐྲུན་ཆེད། རྐང་ཐང་མར་ས་བབ་མཐོ་ཚད་སྨི་6000ལྷག་ཙམ་ཟིན་པའི་ཁ་ལར་འཛེག་མྱོང་ཡོད”སུན་གཡོད་ལེང་ལྟ་བུའི་ལས་བྱེད་པ་བཀའ་དྲིན་ཆེན་པོ་རེད། ལྷུན་གྲུབ་ཏུ་སུའུ་ཀྲོའུ་ལམ་དང་ཐའེ་ཧུའུ་ལམ་ཡོད། ལམ་དེ་གཉིས་བོད་སྐྱོར་ལས་བྱེད་པ་རེ་རེས་འབད་བརྩོན་བྱས་ནས་བསྐྲུན་པ་ཞིག་རེད། ད་ཆ་ལམ་དེ་གཉིས་རྒྱ་ཆེ་ལ་ཁོད་སྙོམས་པ་ཞིག་ཡོད། “ཧྲུའུ་ཅི”སྔ་ཙམ་དྲག་སྐྱེད་བྱུང་ནས་བདེ་མ་ཐང་པོ་ཡོང་བའི་སྨོན་འདུན་ཞུ། ལྷུན་གྲུབ་རྫོང་གི་གྲོང་མི་མང་པོས་ཁྱེད་ལ་འཚམས་འདྲི་ཞུ་རོགས་རྗོད་ཀྱི་འདུག་ལ། ཚང་མས་ཁྱེད་སྔ་ཙམ་དྲག་སྐྱེད་ཡོང་བའི་སྨོན་ལམ་ཡང་འདེབས་ཀྱི་འདུག་ཅེས་བསྟན་པ་ཡར་རྒྱས་ཀྱིས་བཤད།

robotstxt: allowed

filter: keep


text:
ནང་དོན་མདོར་བསྡུས།
དཔལ་གྲགས།
བརྗོད་དོན་འདི་ནི་ཨ་རིའི་ཉམས་རྒུད་ཆེན་པོའི་དུས་སྐབས་སུ་བྱུང་བའི་གཏམ་རྒྱུད་དངོས་མ་ཞིག་རེད། དང་ཐོག་ཆཱལ་ཟི་ཧོ་ཝི་ཌི( Jeff Bridgeཡིས་འཁྲབ)ནི་ལྕགས་ལྟ་ཞིག་གསོ་བ་ཞིག་ཡིན་མོད་ཨ་རུའི་ནུབ་རྒྱུད་དུ་རླངས་འཁོར་དབོར་འདྲེན་བྱས་པས་རྒྱུ་ཐོག་ཏུ་བརྒྱབ། ཧོ་ཝི་ཌིས་མིང་ལ〝རྒྱ་མཚོའི་གོར་སྐམ〞ཟེར་བའི་རྟེའུ་ཞིག་ཉོས་ཤིང་། ཁོས་མིག་གཡས་པ་ཞར་བའི་ཁུ་ཚུར་བ་རོས་ཌི་ཕོ་ལཱ་ཌི(Tobey Maguire་གྱིས་འཁྲབ) དང་རྟའི་ཁ་ལོ་འདུལ་མཁན་ཐྲོམ་སི་མེ་སི(Chris Cooperགྱིས་འཁྲབ)གཉིས་ཀྱི་རོགས་རམ་དང་རམ་འདེགས་འོག〝རྒྱ་མཚོའི་གོར་སྐམ〞རྒྱུག་རྟ་མཆོག་གྱུར་ཞིག་ཏུ་བཏུལ། དུས་དེ་ནས་བཟུང〝རྒྱ་མཚོའི་གོར་སྐམ〞དང་ཁོ་ཚོ་གསུམ་པོས་ངོ་མཚར་བའི་རྒྱལ་ཁམས་སྐོར་འགོ་བརྩམས། ཁོ་ཚོའི་རང་གི་བློ་བརྟན་འགྱུར་མེད་ཀྱི་གཤིས་ཀ་ད་རྣམ་དག་བརྩེ་བའི་སེམས་རྒྱུད། རྡོ་རྗེ་དམ་ཚིག་གི་བློ་སྦྱོང་བཅས་ཀྱིས་ངོ་མཚར་བའི་གཏམ་རྒྱུད་ཅིག་བཞེངས་བསྐྲུན་བྱས་ཡོད།
ཡར་སྔོན་དུ་ཧོ་ཝི་ཌི་དང་ཕོ་ལཱ་ཌི། སི་མེ་སི་ཚང་མ་འཚོ་བའི་ཁྲོད་དུ་ཕམ་ཁ་མི་ཉུང་བ་རག་ཅིང་དུས་རྒྱུན་མགོ་བོ་སྨད་འདུག་པ་ཤ་སྟག་ཡིན་ཏེ་ཁྱིམ་མི་དང་གྲོགས་པོས་གནོང་འགྱོད་དང་ཐེ་ཚོམ་སྤུ་ཙམ་མེད་པར་རྒྱང་དུ་བསྐྱུར་བས་སོ་སོའི་རྨི་ལམ་མངོན་འགྱུར་བྱེད་ཐབས་བྲལ་སོང་། ཧོ་ཝི་ཌི་ནི་རླངས་འཁོར་ལ་བརྟེན་ནས་རྒྱུ་ཐོག་ཏུ་བརྒྱབ་མོད། རླངས་འཁོར་གྱི་དོན་རྐྱེན་ཁྲོད་དུ་བུ་ཆུང་གི་ཚེ་སྲོག་ཤོར་ཞིང་ཆུང་མས་ཀྱང་གཉེན་འཐོར་གྱི་རེ་བ་བཏོན། མུ་གེ་ཆེན་པོའི་དུས་སྐབས་སུ་ཁོ་ལ་དེ་ལས་ལྷག་པའི་དཔལ་འབྱོར་གྱི་གྱོང་གུད་ཆེན་པོ་ཐེབས། ཕོ་ལཱ་ཌི་ནི་ཆུང་དུས་ནས་བཟུང་རྟ་བཞོན་རྒྱུར་དགའ་ཞིང་ལོ་ཤིན་ཏུ་གཞོན་དུས་ནས་ཕ་མས་བློས་དོར། ཁོ་རང་ཁོང་ཁྲོ་སྐྱེ་སླ་ཞིང་གནས་ངེས་མེད་དུ་ལྡོམ་ནས་བསྡད་ཡོད་ལ་ཁུ་ཚུར་ནི་ཁོའི་ཁོང་ཁྲོ་ཞུ་བྱེད་ཀྱི་ལག་ཆ་ཁོ་ན་ཡིན། སི་མེ་སི་ནི་གར་འགྲོ་གར་འདུག་མེད་པའི་རྟའི་ཁ་ལོ་འདུལ་མཁན་ཞིག་ཡིན། ཁོས་རང་གི་གནས་སྟངས་ལ་ཁ་ཡ་དང་དོ་སྣང་དེ་ཙམ་མི་བྱེད་མོད་སྲོག་ཆགས་ལ་ནི་རྟག་ཏུ་བྱམས་བརྩེའི་མིག་ཟུང་གིས་ལྟ་སྐྱོང་མཛད་ངེས། དང་ཐོག་རྒྱ་མཚོའི་གོར་སྐམ་ཡང་ཁོ་ཚོ་དང་འདྲ་བར་གཟུགས་བོང་ཆུང་བའི་རྟ་རྒན་ཟག་ཟག་ཅིག་ཡིན་ལ་རྒྱུན་དུ་རྡུང་རྡེག་མྱངས་པས་རིན་ཐང་ཟེར་བ་ཅི་ཡང་མི་འདུག ཡིན་ནའང་། ཁོ་ཚོའི་ལྷན་སྐྱེས་ཀྱི་གཤིས་ཀ་དེར་བརྡབ་གསིག་གི་འཕར་རྩ་ཅི་འདྲ་རྒོད་ཀྱང་འགྱུར་བ་སྤུ་ཙམ་ཡང་བཏང་མི་འདུག་ལ། ཁོ་ཚོའི་བརྟན་བརླིང་འགྱུར་མེད་ཀྱི་གཤིས་ལུགས་དེ་དང་བརྩོན་པ་ཧུར་ལེན་གྱི་རྒྱལ་ཁ་གསོན་པོ་དེས་ངར་ཤུགས་དང་སྤོབས་སེམས་ཡོངས་སུ་བྲལ་བའི་རྒྱལ་ཁབ་ཀྱི་ས་གཞི་ཆེན་མོར་རེ་བ་གསར་བའི་སྐྱ་རེངས་ཀྱི་སྔོན་བརྡ་བསྩལ།
༓ དཔྱད་བརྗོད།
འདི་ནི་ཡར་སྐུལ་རིགས་ཀྱི་གློག་བརྙན་ཞིག་རེད་ལ་གཏམ་རྒྱུད་དངོས་ཤིག་ཀྱང་ཡིན་ཏེ། དུས་རབས་གོང་མའི་ལོ་རབས30བའི་ནང་གི་ཨ་རིའི་དཔལ་འབྱོར་ཉམས་རྒུད་ཆེན་མོའི་དུས་སྐབས་སུ་བྱུང་བའི་གཏམ་རྒྱུད་དངོས་མ་ཞིག་ཁུངས་སྣེ་བྱས་ཏེ་བཅོས་པ་ཞིག་ཡིན་ལ། དེའི་ནང་ཛ་དྲག་རྒོད་པའི་རྟ་གཤིབ་ལས་ཨང་དང་པོ་ཐོབ་པའི་གཡང་རྟ་ཞིག་དང་དེའི་བདག་པོ། འདུལ་སྦྱོང་མཁན་བཅས་བར་གྱི་གཏམ་རྒྱུད་ཅིག་བརྗོད་ཡོད། སྐབས་དེར་ཁོའི་ཚོའི་ངོ་མཚར་བའི་བྱ་བ་དེས་ཨ་རི་བའི་དམངས་སེམས་ལ་གཡོ་སྐྱོམ་དྲག་པོ་ཐེབས་སུ་བཅུག་པར་མ་ཟད་ཁོང་ཚོར་དཔལ་འབྱོར་གྱི་ཉམས་རྒུད་ལས་ཐར་བའི་སྐུལ་མའང་ཐེབས།
རོས་ཌི་ཕོ་ལཱ་ཌི་ཡིས་ཆུང་དུས་ནས་བཟུང་རྟ་རྩལ་པ་ཞིག་ཏུ་འགྱུར་བའི་ཕུགས་བསམ་བཅངས་ཡོད། ཡིན་ནའང་འཚོ་ཚིས་ཀྱི་ཕྱིར་དུ་ཁུ་ཚུར་ལ་བརྟེན་ནས་ཕྱོགས་བཞིར་འཁྱམས་དགོས་བྱུང་ལ། ཡིད་སྐྱོ་བ་ཞིག་ལ་མིག་གཡས་པའང་ཞ་རར་བཏང་།
ཧོ་ཝི་ཌི་ནི་རླངས་འཁོར་ཚོང་གཉེར་བ་ཞིག་ཡིན་ལ། རླངས་འཁོར་གྱི་ཉོ་ཚོང་ལ་བརྟེན་ནས་རྒྱུ་ཐོག་ཏུ་བརྒྱབ། སྦྱོང་བརྡར་སྤྲོད་མཁན་སི་མེ་སི་རང་ཉིད་ནི་སྔར་ནས་ཕྱུགས་སྐྱོང་བ་ཞིག་ཡིན་པ་མ་ཟད། གར་འགྲོ་གར་འདུག་མེད་པའི་འཁྱམ་པོ་ལྡོམ་པོ་ཞིག་ཀྱང་ཡིན། ཡིད་སྨོན་སྐྱེ་དགོས་པ་ཞིག་ལ་ནི་རྟ་རྒོད་མཐུར་མེད་ཅིག་ཡིན་ཡང་ཁོའི་ལག་འོག་ནས་ཤོར་ས་དང་ཐར་སྲོལ་མེད། 〝རྒྱ་མཚོའི་གོར་སྐམ〞བཙས་མ་ཐག་ལག་པ་གཉིས་ཅུང་གུག་འདུག་རྐྱེན་སྦྱིན་བདག་གིས་གཤིབ་རྟ་ལེགས་པོ་ཞིག་མིན་པར་སེམས་ཀྱིས་ཐག་བཅད་ནས་སྦྱོང་བརྡར་གང་ཡང་མ་སྤྲད་ལ་གསོ་སྐྱོང་ལེགས་པོ་གང་ཡང་མ་བྱས། ལག་ཆགས་པའི་གོ་རིམ་ཁྲོད་གཤིབ་ར་ཆུང་ཆུང་རེའི་ནང་དུ་རྒྱུག་ཁུལ་བྱས་རུང་ཕམ་ཁ་རྐྱང་རྐྱང་ལས་རྒྱལ་ཁ་བླངས་མྱོང་མེད།
ཡིན་ནའང་། འཇིག་རྟེན་གཏམ་གྱི་ཁ་དཔེར་ངན་པ་བཞི་བསྡོངས་ན་བཟང་པོ་གཅིག་གི་གོ་ཆོད་ཅེས་པ་ནང་བཞིན་རེ་བས་སྟོང་བའི་ཕོ་སྐྱེས་གསུམ་དང་རྟ་རྒན་གྱོལ་བོ་ཞིག་བཅས་ལས་སྐལ་གང་རུང་གིས་མཉམ་དུ་འཛོམས་པས། རེ་བ་དང་ཡིད་ཆེས་ཀྱི་མགོ་བོ་ཡང་བསྐྱར་མི་ཚོགས་ཀྱི་འཚིང་ཁའི་ཁྲོད་ནས་ཡར་དགྱེས་ཤིང་རང་གིས་རང་ལ་སྤོབས་པའི་ངར་ཤུགས་བླ་ལྷག་སྦྱིན། དེ་བཞིན་སྐྱ་ཆད་སྔོ་སྡུག་གི་ལོ་ཟླ་དེར་ཁོ་ཚོའི་བརྟན་བརླིང་གི་ངང་གཤིས་དང་བློས་དཔོག་དཀའ་བའི་རྒྱལ་ཁ་ཡིས་རྒྱལ་ཁབ་ཡོངས་ཀྱི་ས་གཞི་ཆེན་མོར་རྨི་ལམ་དང་རེ་བའི་སྐྱ་མདའ་བཀྱགས།
གློག་བརྙན་གྱི་མགོ་བརྩམས་མ་ཐག་ནས་འཚོ་བའི་བརྒྱུད་རིམ་མི་འདྲ་བ་གསུམ་གཞི་གཅིག་ཏུ་བསྣོལ་ནས་ཡོད་དེ། མཚམས་མེད་པར་བསྣོལ་ཡོང་བའི་ཚོན་མེད་འདྲ་པར་དེ་དག་གིས་དུས་སྐབས་དེའི་ལོ་རྒྱུས་ཀྱི་རྒྱབ་ལྗོངས་མངོན་པར་མཚོན་ཡོད། ཡིན་ན་ཡང་འཚོ་བ་དང་རྒྱབ་རྟེན་གྱིས་ཡོངས་སུ་དབུལ་བའི་ཕོ་སྐྱེས་གསུམ་མཉམ་དུ་འཛོམས་པ་དེས་ལོ་རྒྱུས་ཀྱིས་བརྗེད་ཐབས་མེད་པའི་ངོ་མཚར་གྱི་མཛད་རྣམ་ཞིག་ཀྱང་ངང་ངམ་ཤུགས་ཀྱིས་བཞེངས་བསྐྲུན་བྱས་ཡོད། གློག་བརྙན་གྱིས་རླུང་སྤུ་གྲི་ལས་མགྱོགས་པའི་ཅང་ཤེས་སྡེབ་རྒྱུག་གི་གཤིབ་ར་དངོས་དང་། མི་རྟ་གཉིས་ཀྱི་ཡིད་དུ་འོང་བའི་རང་བྱུང་ཁམས་ཀྱི་མཛེས་རིས་ཡོད་ཚད་ལ་ཚགས་དམ་པས་ཞིབ་འབྲི་བྱས་ཡོད།
གློག་བརྙན་འདིའི་ཁྲོད་དུ་གཟིགས་མོ་བའི་ཡིད་ཀྱི་དང་བ་ཅིག་ཅར་དུ་འདྲེན་ཞིང་ངོ་མཚར་གྱི་བློ་བསླངས་ཀུན་ནས་སྐྱེ་རུ་འཇུག་དོན་ནི། གཏམ་རྒྱུད་འདི་རྟོག་བཏགས་དང་བློ་བཟོ་མ་ཡིན་པར་འཚོ་བ་དངོས་ཀྱི་བདེན་པ་ལས་བྱུང་བ་ཞིག་ཡིན་པས་རེད་ལ། གཏམ་རྒྱུད་དེའི་རྒྱབ་ལྗོངས་ཀྱང་ཏག་ཏག་མུན་ནག་གི་ཉམས་རྒུད་ཆེན་མོའི་དུས་སྐབས་ལ་ཁེལ་འདུག་པས་ཀྱང་ཅི་ནས་མིན་ཏེ་ཏན་ཏན་ཡིན་ངེས་སོ། །


text:
ཡང་རྐུན་མའི་རྒྱབ་ལ་ཇག་པ་སླེབས་སོང་།
དེ་རིང་གི་སྤྱི་ཚོགས་ཟིང་ཟིང་འདི་བརྒྱུད་དེ་འདས་པའི་ལོ་འགའི་རིང་ཕྱིར་མིག་ཅིག་བལྟས་ན། ང་ཚོའི་གཅིག་སྒྲིལ་གྱི་གཞི་རྩ་ཉམས་འགོ་བརྩམས་འདུག ང་ཚོ་ད་བར་དུ་གནས་ཐུབ་པ་དེ་དྲང་བདེན་གཙུག་ཏུ་བཀུར་ཏེ། ཕྱི་གསལ་ནང་གསལ་གྱིས་སྤྱི་ཡི་ལས་དོན་བསྒྲུབས་པ་ལས་བྱུང་ཡོད། འོན་ཏེ་ད་ཆར་ང་ཚོ་ལམ་ཁ་དེ་ལས་རིང་དུ་བརྒལ་ཏེ་ལམ་ཁ་ལོག་ཀ་ཞིག་ཏུ་སྐྱོད་ཀྱིན་ཡོད། ལམ་ཁ་དེས་ང་ཚོའི་གཅིག་སྒྲིལ་གྱི་གཞི་རྩ་དྲང་བདེན་གྱི་གནས་བབ་དེ་སྤྱི་ཚོགས་ཁྲོད་ཉམས་མུས་སུ་གཏོང་གི་ཡོད། དེ་ནི་ད་ལྟའི་སྲིད་སྐྱོང་གི་རིང་ལ་མངོན་གསལ་དོད་པོའི་འཕོ་འགྱུར་ཅིག་རེད།
ཁྱོད་མི་ཞིག་ཡིན་པ་ལས་ཟོག་མ་རེད། ཁྱོད་ལ་ཟོག་ལས་ལྷག་གི་རྣམ་དཔྱོད་ཅིག་ཡོད། རྣམ་དཔྱོད་དེ་ཁྱོད་རང་དང་། ཡང་ན་སྤྱི་ཚོགས་སུ་དཀའ་ངལ་འཕྲད་དུས་བེད་སྤྱོད་གཏོང་དགོས། ཁྱོད་ཀྱི་རྣམ་དཔྱོད་དེས་དྲང་བདེན་མཐོང་ཐུབ་དགོས། མཐོང་ནས་དྲང་བདེན་ལ་དཔུང་རོགས་བྱེད་དགོས། དྲང་བདེན་ལ་དཔུང་རོགས་བྱེད་ཐུབ་སོང་ན། དེས་རང་གི་སྤྱི་ཚོགས་ཚགས་ཚུད་དང་འདྲ་མཉམ། མཐུན་སྒྲིལ། མཉམ་གནས་རྒྱུན་མཐུད་ཡོང་ཐུབ། དྲང་བདེན་ནི་བདེ་སྐྱིད་ཀྱི་གཞི་རྟེན། ལས་དོན་ཀུན་ལས་དྲང་བདེན་བསྲུང་ཞིང་བཀུར་ཐུབ་ན། དེ་ལས་ལྷག་པའི་ལས་དོན་རླབས་ཆེན་ཞིག་མེད།
བཙན་བྱོལ་བོད་མིའི་སྤྱི་ཚོགས་ལ་མཚོན་ནའང་། དྲང་བདེན་དང་ཕྱི་གསལ་ནང་གསལ་གྱིས་ད་བར་དུ་གནས་ཐུབ་ཡོད། དྲང་བདེན་དང་ཕྱི་གསལ་ནང་གསལ་གཙུག་ཏུ་བཀུར་མཁན་༧གོང་ས་མཆོག་ང་ཚོ་ལ་ཡོད་ཅིང་། ཁོང་གི་དབུ་ཁྲིད་འོག་ཚང་མ་སྐྱིད་མཉམ་སྡུག་མཉམ་གྱིས་ད་བར་གནས་ཐུབ་ཡོད། དྲང་བདེན་དང་ཕྱི་གསལ་ནང་གསལ་ཟེར་བ་དེ། གང་ཟག་ཅིག་གིས་སྤྱི་ཡི་ལས་དོན་སྒྲུབ་སྐབས། ལག་བསྟར་བྱེད་རྒྱུ་ལས་ཁ་ནས་བཤད་བསྡད་པ་ཞིག་མ་རེད། གང་ཟག་ཅིག་གིས་ལྷག་བསམ་རྣམ་དག་གིས་ལས་དོན་སྒྲུབ་ཀྱི་ཡོད་ན། ལས་དོན་བཟང་ངན་གང་ཡིན་ཡང་། ཁོས་དྲང་བདེན་ལག་བསྟར་བྱེད་མི་ཐུབ་པའི་དཀའ་ངལ་མེད་ལ། ནམ་ཡང་མི་མང་གི་མདུན་དུ་སྤོབས་པས་ཐོན་ཐུབ་པ་མ་ཟད། མི་མང་ལ་ཡིད་ཆེས་ཀྱིས་རང་གི་སྐད་ཆར་བརྩི་བཀུར་དང་ལག་བསྟར་བྱེད་རྒྱུ་རེད།
བར་སྐབས་ཤིག་ནས་བཙན་བྱོལ་སྤྱི་ཚོགས་འདི་ལམ་ལོག་ཅིག་ཏུ་སྐྱོད་ཀྱིན་ཡོད། ལམ་ལོག་དེ་ནི་དྲང་བདེན་མ་ཡིན་པའི་ལམ་ཞིག་རེད། ནང་ཁུལ་ཞེན་ཁོག་དང་ཆོལ་ཁའི་ཕྱོགས་རེས། ཧམ་བཤད་དང་མགོ་བདེ། མིང་དང་ཁེ་ཕན་གཙོ་བཟུང་གི་ལམ་ཞིག་རེད། ལམ་ཁ་འདི་ཉིས་སྟོང་བཅུའི་ལོ་ཡི་སྲིད་སྐྱོང་འོས་བསྡུའི་སྐབས་ནས་འགོ་བཙུགས་ཏེ། ད་ལྟའི་ཨ་རིའི་དོན་གཅོད་གནས་དབྱུང་བར་དུ་མུ་མཐུད་དེ་ཇེ་སྡུག་ནས་ཇེ་ངན་དུ་འགྲོ་བཞིན་ཡོད། ལམ་ལོག་དེའི་སྣེ་མོར་འབུམ་རམས་པ་བློ་བཟང་སེང་གེ་དང་འབྲེལ་ནས་ཡོད། བློ་སེང་ཁྲི་སྟོན་མཛད་སྒོའི་ཐོག་ཏུ་༧གོང་ས་མཆོག་གིས། “རིང་ནས་གནག་པའི་དོན་ཆེན་ཞིག་བསྒྲུབས་སོང་” ཞེས་གསུངས་མྱོང་ལ། དེ་བཞིན་ཁྲི་ཟུར་ཟམ་གདོང་རིན་པོ་ཆེས་” མི་རབས་རྒན་པ་ནས་གཞོན་པ། ཤེས་ཡོན་མེད་པ་ནས་ཡོད་པ་ཞིག་ལ་རྩིས་སྤྲོད་ཀྱིན་ཡོད་” ཅེས་བཤད་ཡོད། གསུང་བཤད་འདི་གཉིས་ཁོ་ནས་ཐུགས་རེ་ག་ཚོད་ཅིག་གནང་ཡོད་མེད་ཤེས་ཐུབ་ཀྱང་། བློ་སེང་ཐུགས་རེ་དག་ལས་རང་དུ་བརྒལ་ཏེ། དྲང་བདེན་དང་ཕྱི་གསལ་ནང་གསལ་གྱིས་ལས་དོན་བསྒྲུབས་ཐུབ་ཀྱི་མེད་པའི་ཁར། སྤྱི་ཚོགས་ཁྲོད་ཆོལ་ཁའི་ཕྱོགས་རེས་དང་ཞེན་ཁོག་སྡུག་ཏུ་སོང་ཡོད་སྟབས། མི་མང་གི་ཡིད་ཆེས་བརླག་པ་མ་ཟད། དོགས་པ་དང་སེམས་ཁྲལ་ངང་བསྡད་ཡོད།
ཆོལ་ཁའི་ཕྱོགས་རེས་དང་ཞེན་ཁོག་འདི་དག་གནད་དོན་ཆུང་ཆུང་ཞིག་མ་རེད། ང་ཚོ་སྤྱི་ཚོགས་འདི་གཅིག་སྒྲིལ་གྱི་ངོ་བོ་གནས་ཐུབ་མིན་གྱི་འགག་རྩའང་འདི་ལ་ཐུག་ཡོད་ལ། རྒྱལ་ཁབ་ཀྱི་མངའ་དབང་ཡོད་པའི་དཔོན་རིགས་ཚོས་གཡོ་སྒྱུ་ཁྲམ་གསུམ་དང་། ལྐོག་ཟ་རུལ་སུངས་ཅི་ཞིག་བྱས་ནའང་། དེས་རྒྱལ་ཁབ་དང་སྤྱི་ཚོགས་ཁ་འཐོར་ལ་ཉེན་ཁ་མེད། རྒྱལ་ཁབ་ཀྱི་ཁྲིམས་དང་སྒྲིག་གཞིའི་འོག་ནས་ཐག་བཅད་དེ་གཙང་མ་ཆགས་ཐུབ། ང་ཚོ་བཙན་བྱོལ་སྤྱི་ཚོགས་འདི་དེ་འདྲ་མ་རེད། གཅིག་ནས་རྒྱལ་ཁབ་ཀྱི་མངའ་དབང་མེད་ལ། གཉིས་ནས་ཁྲིམས་ཀྱི་དབང་བསྒྱུར་འཐུས་ཚང་མེད་དུས། རྐྱེན་ཕྲན་བུ་ཞིག་གིས་ཀྱང་འཐོར་ཆོག་ཆོག་རེད། ང་ཚོ་ད་བར་དུ་གཅིག་སྒྲིལ་གྱིས་གནས་ཐུབ་དེ་ཡང་༧གོང་ས་མཆོག་གི་ལམ་སྟོན་འོག དྲང་བདེན་བཀུར་ཞིང་ཕྱི་གསལ་ནང་གསལ་གྱིས་ལས་དོན་བསྒྲུབས་པས་རེད། རེད་དེ། ད་ལྟའི་ཆར། ང་ཚོའི་འགོ་ཁྲིད་ཚོས་དྲང་བདེན་དོར་ཞིང་ཕྱི་གསལ་ནང་གསལ་མེད་པའི་ལམ་ཞིག་ཏུ་སྐྱོད་ཀྱིན་འདུག དེས་ང་ཚོའི་སྤྱི་ཚོགས་འདི་འཐོར་ཞིག་་ལ་སྣེ་ཁྲིད་ཀྱིན་ཡོད། གལ་ཏེ་བཙན་བྱོལ་སྤྱི་ཚོགས་འདི་མུ་མཐུད་དེ་གནས་དགོས་ན། དྲང་བདེན་བཀུར་ཞིང་ཕྱི་གསལ་ནང་གསལ་གྱིས་ལས་དོན་བསྒྲུབ་རྒྱུ་ཁོ་ན་རེད།
ང་ཚོ་སྤྱི་ཚོགས་ལ་ཅིག་ལྟོས་དང་། དངོས་ཡོད་དང་དྲང་བདེན་བཀུར་མཁན་ག་ཚོད་འདུག རང་དང་ཆོལ་ཁ་གཅིག་པ་ཞིག་ཡིན་སོང་ན་ནོར་འཁྲུལ་ཅིག་བཟོས་ཡོད་ནའང་། དེ་ནོར་འཁྲུལ་རེད་ཟེར་ནས་དྲང་བདེན་བཀུར་མཁན་ག་ཚོད་འདུག ད་དུང་ནོར་འཁྲུལ་དེ་ཁ་གཞན་ལ་བསྐོར་བ་དང་། ཡང་ན་ཆེད་དུ་འགེབས་སྲུང་དུ་གནད་དོན་གཞན་གླེང་བ། དེ་བཞིན་ཁྱོད་ཚོས་ཕྱི་དགྲ་མི་ཐུབ་ཀྱང་ནང་གི་གཉེན་ཐུབ་ཟེར་ནས་དྲང་བདེན་སྨྲ་མཁན་དག་ལ་ཆེད་དུ་དམོད་ཅིང་། དེས་ག་ལ་ཚད། ༧གོང་ས་མཆོག་ཁྲིད་ཡོང་སྟེ་ཁོས་ནོར་འཁྲུལ་ག་བ་བཟོ་གི་རེད། ༧གོང་ས་མཆོག་གིས་ཐུགས་མཉེས་པོ་འདི་འདྲ་གནང་གི་འདུག་མདོག་མདོག་སྟོན་མཁན་ག་ཚོད་ཡོད། དྲང་བདེན་གྱི་ཆེད་དུ་ལངས་ཏེ་རུལ་སུངས་ལ་རྒོལ་ན། ཁྱོད་ཚོས་ལས་ཀར་གཞིས་ཀྱི་བོད་མི་ཚོ་སེམས་ཕམ་འདུག་ཅེས་ཁ་འགོག་ཐབས་བྱེད་ཅིང་། ད་དུང་རྒྱ་གཞུང་དང་དོལ་ཚོགས་ཀྱི་ལག་ཆར་གྱུར་འདུག་ཟེར་ནས། སྤྱི་སེམས་ཆེ་མདོག་སྟོན་ཀྱང་དོན་ལ་ཕྱོགས་རེས་དང་། རང་ཕྱོགས་རུལ་སུངས་འགེབས་ཐབས་ཀྱིས་གཡོ་གཏམ་ཡིན་པ། དྲང་བདེན་གཞི་ལ་བཞག་སྟེ་བོད་རང་བཙན་དགོས་རབས་གླེང་མཁན་ཚོས་ཀྱང་། དྲང་བདེན་ག་ཚོད་ཅིག་བཀུར་ཐུབ་ཀྱི་ཡོད། ང་ཚོ་འཐབ་རྩོད་དེ་ཡང་དྲང་བདེན་གྱི་འཐབ་རྩོད་ཅིག་ཡིན་རབས་བརྗོད་ཀྱིན་དོན་དངོས་སུ་དྲང་བདེན་ག་ཚོད་བཀུར་ཐུབ་ཀྱི་ཡོད། ཅིག་སོམས་དང་། ང་ཚོ་སྤྱི་ཚོགས་འདི་འདས་པའི་ལོ་འགའི་ནང་དྲང་བདེན་དང་ཕྱི་གསལ་ནང་གསལ་ག་ཚོད་ཅིག་ཉམས་ཆག་ཏུ་ཕྱིན་སོང་། ང་ཚོའི་སྤྱི་ཚོགས་འདི་དྲང་བདེན་སྨྲ་ས་མེད་པ་དང་། དྲང་བདེན་ལ་རིན་ཐང་མེད་པའི་ཚད་ལ་བསླེབས་འདུག འདི་ནི་ང་ཚོའི་གོད་ཆག་ཅིག་ནས་ང་ཚོ་གུད་འགོ་བརྩམས་པའང་ཡིན་སྲིད་ཅིང་། མི་མང་གིས་ཡིད་ཆེས་བློས་འཁེལ་ཆོག་པའི་སྒྲིག་འཛུགས་ཤིག་མིན་ཕྱིན་ཆད། སྒྲིག་འཛུགས་དེ་ནི་མི་སྐོར་ཞིག་གི་མིང་དང་ཁེ་བཟང་ཟ་ས་ཞིག་ཏུ་གྱུར་འདུག་ན། དེ་འདྲ་ཞིག་ཡོད་མེད་ལ་ཁྱད་པར་ཡོད་དམ།
མི་མང་རུལ་སུངས་སོང་ན། དཔོན་པོ་འང་རུལ་སུངས་ཤིག་ལས་འདེམས་མི་ཐུབ་པ་ཆོས་ཉིད་རེད། མི་མང་རུལ་སུངས་ཆགས་སྟངས་ནི། སྒང་ལ་སྡོད་མཁན་དཔོན་རིགས་ཚོས་རུལ་སུངས་ཀྱི་ལས་ཀ་ཕྱོགས་རེས་དང་། ཆོལ་ཞེན། མིང་དང་རྒྱུ་ལ་རྔམ་པ། དྲང་བདེན་དང་ཕྱི་གསལ་ནང་གསལ་མེད་པ་བཅས་ཀྱིས། སྤྱི་ཚོགས་ཁྱོན་ཡོངས་རུལ་སུངས་ཀྱི་ལམ་ལ་ཁྲིད་ཀྱིན་ཡོད་ཅིང་། ག་ཚོད་དཔོན་པོ་ཞིག་གཡོ་སྒྱུ་འཁྲབ་འདོད་ན། འཁྲབ་ས་ཡོད་པ་ཞིག་སྤྱི་ཚོགས་འདི་ཆགས་པ་ཡིན་ན། སྐབས་དེར་དཔོན་པོ་ཚོས་རང་དོན་དང་། རང་གི་ཕྱོགས་གཏོགས་ཚོའི་འདོད་དོན་ཐམས་ཅན་སྤྱི་ཚོགས་འདིའི་ནང་ནས་ལས་སླ་བོས་བསྒྲུབ་ཐུབ་ཀྱི་ཡོད། དེ་དུས་སྤྱི་ཚོགས་འདི་ཉམས་འགོ་བརྩམས་ཤིང་། སྤྱི་ཚོགས་འདིའི་དྲང་བདེན་གཞི་ལ་བཞག་སྟེ་རུལ་སུངས་ཀྱི་དཔོན་རིགས་ལ་ངོ་རྒོལ་དང་། སུན་འབྱིན་གནད་འཁེལ་བྱེད་མ་ཐུབ་པ་དང་། དེ་བཞིན་དཔོན་པོ་རུལ་སུངས་ལ་མི་མང་རུལ་སུངས་པས་རྒྱལ་སྐྱོར་བྱས་པས་ཀྱང་རེད། གནད་དོན་དེར་ལྕམ་སྐུ་ནན་སེ་པེ་ལོ་སུས། “ ང་དཔོན་པོ་རུལ་སུངས་ལ་སྐྲག་དགོས་དོན་མི་འདུག་ལ། དེ་ལས་སྐྲག་དགོས་ས་དེ་ནི་མི་མང་གིས་ཁོ་ལ་རྒྱབ་སྐྱོར་བྱེད་པ་དེ་རེད།” ཅེས་པའི་སྐད་ཆ་དེའི་སྡོམ་དུ་ང་ཚོའི་སྤྱི་ཚོགས་ཡང་ཚུད་ཡོད་ཅིང་། དམར་ཕྱོགས་དང་མི་འདྲ་བར་མང་གཙོའི་སྤྱི་ཚོགས་ཤིག་ལ་མཚོན་ན། དཔོན་པོ་རུལ་བ་ལས་མི་མང་རུལ་སུངས་སོང་ན། དཔོན་པོ་བཟང་བོ་ཞིག་གདམ་མི་ཐུབ་པ་དེ་རེད།
འདས་པའི་ལོ་འགའི་རིང་ང་ཚོའི་གཅིག་སྒྲིལ་གྱི་མ་རྩ་དྲང་བདེན་དང་། ཕྱི་གསལ་ནང་གསལ་གྱི་གནས་བབ་དེ་རྦད་དེ་རུལ་འགོ་བརྩམས་སོང་། དེ་ནི་སྲིད་སྐྱོང་བློ་སེང་གི་རིང་ལ་བྱུང་བའི་ཕམ་ཉེས་ཆེ་ཤོས་དང་དེའི་ཤུགས་རྐྱེན་འོག་མ་འོངས་པར་བཙན་བྱོལ་སྤྱི་ཚོགས་འདི་ཁ་འཐོར་ནས་རྩ་མེད་དུ་འགྲོ་སྲིད། རེད་དེ། ད་དུང་ང་ཚོ་རྦད་དེ་རུལ་ཚར་མེད་ལ་རུལ་བཞིན་པའི་སྒང་ཡིན་ན། ངེས་པར་དུ་སྤྱི་ཚོགས་ཁྱོན་ཡོངས་ནས་གལ་ཆེ་དོན་ཆེན་གྱིས། ད་ནས་བཟུང་བོད་དང་བོད་མི་ཟེར་བའི་ཁྱོན་ཡོངས་ལ་ལྟ་ཐུབ་པའི་སེམས་ཁམས་ཤིག་ལ་ཕྱོགས་ཏེ། ཆོལ་ཁ་དང་ལུང་ཚན་གྱི་ཕྱོགས་རེས་ལ་ཁ་གཏད་ཀྱིས། བོད་མི་རིགས་ཟེར་བའི་སྤྱི་ཚོགས་སྲ་བརྟན་ཞིག་འཛུགས་ཐབས་ལ་མི་སྒེར་དང་།ཚོགས་པ་ཚང་མས་འབད་བརྩོན་དགོས་པའི་དུས་ལ་བསླེབས་འདུག
Leave a Reply
2 thoughts on “ང་ཚོའི་གཅིག་སྒྲིལ་གྱི་གཞི་རྩ་ཉམས་འགོ་བརྩམས་སོང་།”
བརྙན།
སྒྲ
དྲ་འབྲེལ།
བརྗོད་བྱ་གསར་པ།
རིག་པ་གསར་ཤོས།
སྡོམ་གྲངས།
- སྤྱིའི་སྤེལ་གྲངས། (༩)
- སྤྱིའི་མཆན་གྲངས། (༥༢)
- སྤྱིའི་ཀློག་གྲངས། (༩༩༢)


text:
༄༅། །དཔལ་གཤེན་བསྟན་སྨན་རིའི་མཁན་པོ་སྒོ་སྟོན་ཉི་མ་བསྟན་འཛིན་དབང་གི་རྒྱལ་པོའི་རྣམ་ཐར་ལེགས་བཤད་ཉི་མ་འབུམ་གྱི་འོད་ཅན་འགྲོ་ཀུན་བློ་མུན་སེལ་བའི་སྒྲོན་མེ་ཞེས་བྱ་བ་སྨན་རིའི་གླིང་གི་སྐབས་༣༧གཡུང་དྲུང་བོན་གྱི་བཤད་སྒྲུབ་འདུས་སྡེའི་རྒྱུན་ལས་ནས་དཔར་བསྐྲུན་འགྲེམས་སྤེལ་གནང་།
རྩོམ་ཡིག་འདིའི་འཕྲོ་ཀློག » »
1,215 total views, no views today
༄༅། །རྒྱ་ཆེ་གཡུང་དྲུང་བསྟན་པའི་རིག་གཞུང་ལ་དྭོགས་དཔྱད་དང་བྱི་དོར་མཛད་ཅིང་ཕྱོགས་སོ་སོ་ན་བཞུགས་པའི་མཁས་དབང་དང་། ཞིབ་འཇུག་པ་གཟིགས་མོ་བ་ཡོངས་ལ་འཚམས་འདྲི་བཀྲ་ཤིས་བདེ་ལེགས།། རྩོམ་ཡིག་འདིའི་འཕྲོ་ཀློག » »
1,643 total views, no views today
ཨ་རིའི་ལིག་མི་རྐྱ་ཆོས་ཚོགས་ཀྱི་དབུ་འཛིན་དགེ་བཤེས་བསྟན་འཛིན་དབང་རྒྱལ་རིན་པོ་ཆེའི་བོད་ཡིག་གསུང་རྩོམ་༼གཟི་བརྗིད་དང་གཟེར་མིག་གཉིས་ཀྱི་དཀར་ཆག་༽ཅེས་པ་དང་། ༼གཡུང་དྲུང་བོན་གྱི་གསུང་རྟེན་དཀར་ཆག་༽ཅེས་པ་གཉིས་རྒྱལ་ས་ལྡི་ལི་ནས་བསྐྱར་དུ་དཔར་སྐྲུན་ལེགས་གྲུབ་བྱུང་ཡོད་འདུག རྩོམ་ཡིག་འདིའི་འཕྲོ་ཀློག » »
1,128 total views, no views today
༧སྨན་རིའི་གཡུང་དྲུང་བོན་གྱི་དཔེ་མཛོད་ཁང་གིས་༧སྨན་རིའི་བཤད་སྒྲུབ་མཁན་པོ་ག་གཟི་དགེ་བཤེས་ཉི་མ་དོན་གྲུབ་མཆོག་གི་གསུང་རྩོམ་ཕྱོགས་བསྒྲིགས་པོད་དང་པོ་ >ཞེས་པ་དཔར་བསྐྲུན་ལེགས་གྲུབ་བྱུང་བ། རྩོམ་ཡིག་འདིའི་འཕྲོ་ཀློག » »
2,242 total views, no views today
སྔོན་གླེང་།
ཉེ་ཆར་ཕྱི་ལོ་ ༢༠༡༣ ལོའི་ཟླ་ ༡༢ པར་འཕགས་ཡུལ་ངྷ་རམ་ས་ལར་གཞིས་བྱས་“ཨ་མྱེས་རྨ་ཆེན་བོད་ཀྱི་རིག་གཞུང་ཞིབ་འཇུག་ཁང་”གིས་བོད་ཀྱི་ཆེས་མཐོའི་ཁྲིམས་ཞིབ་པ་ཆེ་བ་ཟུར་པ་སྐུ་ངོ་བྱ་དུར་བསོད་ནམས་བཟང་པོ་ལགས་ཀྱིས་བརྩམས་གནང་བའི་ >ཅེས་པའི་ཁོང་གི་གསུང་རྩོམ་གླེགས་བམ་གཉིས་ཀྱི་བདག་ཉིད་ཅན་ཞིག་དཔར་བསྐྲུན་དང་འགྲེམས་སྤེལ་བྱས་ཡོད་པ་སྐུ་ངོ་རྩོམ་པ་པོ་རང་ནས་གནང་སོན་བྱུང་། ཁོ་བོས་སྔར་མ་དཔེ་ཡང་ཚར་གཅིག་བཀླགས་མྱོང་ཡོད་མོད་ད་ལན་ཡང་སློབ་ཐུན་གྱི་བར་གསེང་རྣམས་སུ་ཚར་གཅིག་བཀླགས་ཐུབ་པའི་སྐལ་བ་བྱུང་བའི་ཉེར་ལེན་ལ་བརྟེན། ད་ལན་དངོས་བྱུང་ལོ་རྒྱུས་ཀྱི་གླེགས་བམ་འདིའི་ས་བཅད་ལེའུ་ཁག་གི་ནང་དོན་ངོ་སྤྲོད་གནད་བསྡུས་ཙམ་ཞུ་འདོད་བྱུང་། རྩོམ་ཡིག་འདིའི་འཕྲོ་ཀློག » »
1,675 total views, no views today
བོད་ཀྱི་བོན་པོའི་ཚོགས་པའི་ལོ་རྒྱུས་དངོས་བདེན་བྱུང་རིམ་གསལ་བའི་སྒྲོན་མེ།
གཡུང་དྲུང་བོན་གྱི་གདན་ས་༧དཔལ་གཤེན་བསྟན་སྨན་རི་དགོན་གྱི་དགེ་བཤེས་ཁ་ཤས་དང་བོན་གཞིས་ཀྱི་མི་རྒན་གཞོན་ཁ་ཤས་ནས། ༡༩༥༩ ལོར་བོད་རྒྱལ་ཁབ་ལ་བཟློག་ཏུ་མེད་པའི་གོད་ཆག་བྱུང་ནས་བོད་མི་རྣམས་རང་ཡུལ་བཞག་ནས་གཞན་ཡུལ་དུ་བཙན་བྱོལ་ལ་འགྲོ་དགོས་བྱུང་བ་རེད། བཙན་བྱོལ་བོད་མི་ཁྲི་ཁ་ཤས་ཡོད་པ་རྣམས་བོད་སྨད་རྒྱ་ནག་ས་མཚམས་ནས་སྟོད་རྒྱ་དཀར་ས་མཚམས་ཀྱི་མི་ཡོད་པ་དེའི་ནང་གཡུང་དྲུང་བོན་ལུགས་འཛིན་པ་ཉུང་ཤས་ལས་མེད་པ་དེ་རྣམས་ཁ་འཐོར་དུ་མ་སོང་བ་གང་འཚམས་མཉམ་དུ་ཡོད་རྐྱེན། བོད་ཀྱི་བོན་པོའི་ཚོགས་པ་དང་བོན་གཞིས་འཛུགས་རྒྱུའི་ས་བོན་ནམ་མ་རྩ་ལྟ་བུ་བྱུང་རེད་བསམ་གྱི་ཡོད་ཀྱང༌། རྩོམ་ཡིག་འདིའི་འཕྲོ་ཀློག » »
2,130 total views, no views today
ནམ་མཁའི་ནོར་བུའི་སྒྲུང་ལྡེའུ་བོན་གསུམ་གྱི་སྔོན་བརྗོད། བོད་ཀྱི་ལོ་རྒྱུས་ལ་དོ་སྣང་མེད་པའམ་མི་རིགས་ཀྱི་ལ་རྒྱ་ཟེར་བ་དེའི་གཞི་རྩ་གང་ཡིན་མ་ཤེས་མཁན་རྣམས་ཀྱི་སྣང་ངོར་ནམ་མཁའི་ནོར་བུས་བྱ་དཔེ་བྱིས་སྒྲུང་གི་སྐོར་རྣམས་གལ་ཆེ་མདོག་གིས་ཤོད་ཀྱི་འདུག་ཅེས་ངེས་པར་དུ་བསམ་སྲིད།
ཁོ་བོས་བོན་གྱི་སྐོར་དོ་སྣང་ཆེན་པོས་བཤད་པ་དེ་ལ། མང་ཞིག་གིས། ནམ་མཁའི་ནོར་བུ་བོན་པོ་རེད། ཟེར་བ་དང་། འགའ་ཤས་ཀྱིས་ནམ་མཁའི་ནོར་བུ་མུ་སྟེགས་པ་རེད་ཟེར་མཁན་བྱུང་འདུག རྩོམ་ཡིག་འདིའི་འཕྲོ་ཀློག » »
2,341 total views, no views today
སྨན་རིའི་དགེ་བཤེས་ཚེ་དབང་རྒྱལ་མཚན་གྱི་གསུང་རྩོམ་པོད་གཉིས་པ་དཔྱད་རྩོམ་ཕྱོགས་བསྒྲིགས་«ལྷ་བོན་སྒོ་བཞི་»ཞེས་པ་ཀན་སུའུ་མི་རིགས་དཔེ་སྐྲུན་ཁང་གིས་དཔར་བསྐྲུན་འགྲེམ་སྤེལ་གནང་བ།
ནང་དོན་མཚམས་སྦྱོར་སྔོན་གླེང་མཐོང་ཚོར་རེག་ཟིག ཆོས་འཁོར་ཚང་ཉི་མ་འོད་ཟེར།
ཟླ་བ་ཇི་ཙམ་འདས་མིན་མི་དྲན་ཡང་། སྔ་ས་ཞིག་ནས་བདག་གི་མཛའ་བཤེས་བཟང་པོ་བྲག་མགོ་རབ་འབྱམས་པ་ཚེ་དབང་རྒྱལ་མཚན་གྱིས་རང་བརྩམས་དཔྱད་དེབ་ཅིག་བསྐུར་ནས་གླེང་བརྗོད་འབྲི་བར་མངགས་བྱུང་། འོན་ཀྱང་། རྩོམ་ཡིག་འདིའི་འཕྲོ་ཀློག » »
1,707 total views, no views today
སྨན་རིའི་དགེ་བཤེས་ཚེ་དབང་རྒྱལ་མཚན་གྱི་གསུང་རྩོམ་པོད་དང་པོ་«ཐེག་རིམ་གྱི་དགོངས་འགྲེལ་»ཞེས་པ་ཀན་སུའུ་མི་རིགས་དཔེ་སྐྲུན་ཁང་གིས་དཔར་བསྐྲུན་འགྲེམ་སྤེལ་གནང་བ།
ནང་དོན་མཚམས་སྦྱོར་སྔོན་གླེང་། ༧སྨན་རིའི་དཔོན་སློབ་རིན་པོ་ཆེ།
བདག་ཅག་གི་སྟོན་པ་རྫོགས་པའི་སངས་རྒྱས་རྒྱལ་བ་གཤེན་རབ་མི་བོ་མཆོག་གིས་བོན་གྱི་འཁོར་ལོ་ཇི་སྙེད་ཅིག་བསྐོར་ཅིང་དེ་དག་ཀྱང་གདུལ་བྱའི་རྒྱུད་ཀྱི་ཉོན་མོངས་སྡུག་བསྔལ་ཞི་ཕྱིར་དང་སེམས་ཅན་རྣམས་ཐར་དང་ཐར་པ་ཆེན་པོར་འདྲེན་པའི་ཐབས་ཁོ་ན་ལས་གཞན་དུ་མ་མཆིས། དེས་ན་སྟོན་པ་སངས་རྒྱས་ཀྱིས། རྩོམ་ཡིག་འདིའི་འཕྲོ་ཀློག » »
1,645 total views, no views today
ཨེ་མ་ཧོ། རྒྱལ་བའི་རྒྱལ་ཐེབ་ཇི་སྙེད་འགྲོ་བའི་མགོན། ཇི་མཛད་ཐབས་ལ་མཁས་པའི་གཙུག་གི་རྒྱན། བསླབ་གསུམ་དབང་ཕྱུག་མཉམ་མེད་རིན་པོ་ཆེ། བསྟན་པའི་བདག་ཉིད་རྗེ་བཙུན་མོས་པས་བསྟོད། རྣམ་དག་ཐུགས་ཉིད་ཇི་སྙེད་མངོན་དུ་མཁྱེན། བརྩེ་བས་སྤྱན་གྱིས་འགྲོ་ཀུན་རྒྱུན་དུ་གཟིགས། ཚངས་པའི་དབྱངས་ཀྱིས་བོན་སྒོ་མཐའ་དག་སྟོན། ཐུགས་རྗེའི་བདག་ཉིད་རྗེ་བཙུན་ཞབས་ལ་འདུད། གཡུང་དྲུང་བོན་བསྟན་དར་རྒྱས་མཛད་པའི་ཕྱིར། བྲུ་ཡི་གདུང་ལས་དལ་འབྱོར་སྐུ་འཁྲུངས་ཤིང༌། རྩོམ་ཡིག་འདིའི་འཕྲོ་ཀློག » »
3,228 total views, no views today


text:
འདས་ཟིན་པའི་ལོ་གཅིག་ནི་ང་ཚོས་རྙོག་འཛིང་ཅན་གྱི་དཀའ་ཁག་མྱངས་ཤིང “ལྔའི་བཅུ་གཉིས”ཀྱི་མཛད་སྒོ་ཡོངས་ནས་རྣམ་པར་རྒྱལ་བའི་ལོ་གཅིག་ཡིན། ཏང་ཀྲུང་དབྱང་དང་རྒྱལ་སྲིད་སྤྱི་ཁྱབ་ཁང་། ཀྲུང་གུང་མཚོ་སྔོན་ཞིང་ཆེན་ཏང་ཨུའི་ཡང་དག་པའི་འགོ་ཁྲིད་འོག ཞིང་ཆེན་ཡོངས་ཀྱི་རིགས་སོ་སོ་མི་དམངས་ཀྱིས་ཚན་རིག་དང་མཐུན་པའི་འཕེལ་རྒྱས་ལྟ་བ་གཏིང་ཟབ་ཏུ་སྤེལ་ཞིང་། བློ་བརྟན་བརྩོན་ལེན་དང་སྲ་གཏོར་དཀའ་སེལ་བྱས་ཏེ། དངུལ་རྩའི་ཉེན་བྱུང་གིས་ཕོག་ཐུག་གདོང་ལེན་བྱེད་པའི་གྲུབ་འབྲས་ཕན་ཡོད་སྒོས་རྒྱ་སྐྱེད་ཅིང་། ཞིང་ཆེན་དམངས་འཐུས་ཚོགས་ཆེན་སྐབས་བཅུ་གཅིག་པའི་གྲོས་ཚོགས་ཐེངས་བཞི་བར་གཏན་ཁེལ་བྱས་པའི་དམིགས་འབེན་ལས་འགན་བཅས་ཅུང་བཟང་བའི་སྒོ་ནས་གྲུབ་ཡོད།
སྐབས་བཅུ་བའི་གྲོས་ཚོགས་ཐེངས་བཞི་བའི་ཚུན་ལ། ཞིང་ཆེན་སྲིད་གྲོས་ཀྱི་ཨུ་ཡོན་དང་སྲིད་གྲོས་སུ་ཞུགས་པའི་སྡེ་ཁག་སོ་སོ། ཆེད་དོན་ཨུ་ཡོན་ལྷན་ཁང་སོ་སོ་བཅས་ཀྱིས་ཏང་ཀྲུང་དབྱང་དང་ཞིང་ཆེན་ཏང་ཨུའི་ཐབས་ཇུས་བཀོད་སྒྲིག་གལ་ཆེན་ནན་ཏན་སྒོས་ལག་བསྟར་དངོས་འབེབས་བྱས་ནས། དངོས་གནས་ཚན་རིག་ངང་གོང་དུ་སྤེལ་རྒྱུ་དེ་འགན་ནུས་ལག་བསྟར་བྱེད་པའི་ལས་འགན་དང་པོར་བརྩིས་ཏེ། ཞིང་ཆེན་ཡོངས་ཀྱི་དཔལ་འབྱོར་དང་སྤྱི་ཚོགས་གོང་དུ་སྤེལ་བའི་ཁྲོད་ཀྱི་གནད་དོན་གལ་ཆེན་དང་མི་དམངས་མང་ཚོགས་ཀྱིས་ཡོངས་ཁྱབ་ཏུ་དོ་ཁུར་བྱེད་པའི་དངོས་ཡོད་གནད་དོན་ལ་དམ་པོར་དམིགས་ནས། ཧུར་ཐག་སྒོས་གྲོས་གཞི་སྤྱད་དེ་འགན་ནུས་ལག་བསྟར་བྱས་ནས། བསྡོམས་པས་གྲོས་གཞི433སྤྲད།
2011ལོ་ནི“ལོ་ལྔའི་འཆར་གཞི་བཅུ་གཉིས་པ”ལག་བསྟར་བྱེད་པའི་ལོ་ཡིན་པས། ཏང་ཀྲུང་དབྱང་དང་རྒྱལ་སྲིད་སྤྱི་ཁྱབ་ཁང་། ཀྲུང་གུང་མཚོ་སྔོན་ཞིང་ཆེན་ཨུ་ཡོན་ལྷན་ཁང་། མཚོ་སྔོན་ཞིང་ཆེན་མི་དམངས་སྲིད་གཞུང་བཅས་ཀྱི་མགོ་ཁྲིད་བརྟན་པོའི་འོག་དང་། ཞིང་ཆེན་ཡོངས་ཀྱི་གོང་འོག་ཚང་མས“ལོ་ལྔའི་འཆར་གཞི་བཅུ་གཉིས་པའི”དམིགས་འབེན་ལས་འགན་འདིར་དམ་པོར་དམིགས་པ་དང་། ཚན་རིག་ངང་འཕེལ་རྒྱས་གཏོང་བ་བརྗོད་བྱ་གཙོ་བོ་ཡིན་པ། དཔལ་འབྱོར་འཕེལ་སྟངས་མགྱོགས་མྱུར་ངང་བསྒྱུར་བ་ལམ་ཐིག་གཙོ་བོ་ཡིན་པ། “འཕེལ་རྒྱས་བཞི”ཐབས་ལམ་གཙོ་བོ་ཡིན་པ།
ཀྲུང་གོ་མི་དམངས་ཆབ་སྲིད་གྲོས་མོལ་ཚོགས་འདུ་སྐབས་བཅུ་བའི་མཚོ་སྔོན་ཞིང་ཆེན་ཨུ་ཡོན་ལྷན་ཁང་གི་རྒྱུན་གྲོས་ཚོགས་ཀྱིས་བློ་མཐུན་བདེ་ཆེན་དབང་མོས་སྲིད་གྲོས་སྐབས་བཅུ་བའི་མཚོ་སྔོན་ཞིང་ཆེན་ཨུ་ཡོན་ལྷན་ཁང་གི་རྒྱུན་ལས་ཨུ་ཡོན་གྱི་ལས་འགན་དགོངས་ཞུ་བྱེད་པའི་སྙན་ཞུ་ལ་དང་ལེན་སྐོར་གྱི་ཐག་གཅོད།
རྨ་ཆུའི་འགྲམ་རྒྱུད་དུ་ཡོད་པའི་ཁྲི་ཀ་རྫོང་ནི་ཞིང་ཆེན་ཡོངས་ཀྱི་གནས་སྐོར་ལས་རིགས་སྣ་འཛོམས་དང་། དེང་རབས་ཞིང་ལས། དེང་རབས་ཆུ་བེད་བཅས་གསར་སྤེལ་བྱེད་པའི་དཔེ་སྟོན་རྫོང་ཞིག་རེད། ཉེ་བའི་ལོ་འགའི་རིང་ལ། ཁྲི་ཀ་རྫོང་གིས་གོ་སྐབས་འདི་དག་དམ་འཛིན་བྱས་ནས་ཐོན་རྫས་དང་གནས་སྐོར་སྒྲིག་གཞི་གཉིས་ཟུང་འབྲེལ་བྱེད་པའི་བྱ་བའི་བྱེད་ཕྱོགས་བཏོན་ནས་ཤུགས་ཆེན་པོས་ཞིང་ལས་སྤྲོ་སྐྱིད་དང་། གནས་སྐོར་ཞིང་ལས། དེང་རབས་ཞིང་ལས་བཅས་འཕེལ་རྒྱས་སུ་བཏང་སྟེ། ཞིང་སྡེ་ཆེད་ལས་མཉམ་འབྲེལ་དཔལ་འབྱོར་རྩ་འཛུགས་འཛུགས་སྐྲུན་བྱས་ནས་ཞིང་སྡེ་ཁྱིམ་ཚང་ཁོངས་མི་སྤྱི་ཚོགས་ལས་བགོ་ཅན་དུ་འགྱུར་བའི་ཚོད་ལྟ་སྤེལ་བ་རེད།
གྲོས་ཚོགས་གཉིས་ནས་སྤྱི་ཚོགས་འགན་སྲུང་ལམ་ལུགས་བྱ་བའི་བཀོད་སྒྲིག་ལ་དམིགས་ནས། གསར་འགོད་པས་མཚོ་སྔོན་ཞིང་ཆེན་མི་ཤུགས་ཐོན་ཁུངས་དང་སྤྱི་ཚོགས་འགན་སྲུང་ཐིན་ནས་རྒྱུས་ལོན་པ་ལྟར་ན། མཚོ་སྔོན་ཞིང་ཆེན་གྱིས་མི་འགྱངས་བར་གྲོང་ཁྱེར་དང་གྲོང་གསེབ་ཀྱི་སྤྱི་ཚོགས་འགན་སྲུང་ལམ་ལུགས་སྔར་ལས་ལྷག་པའི་སྒོ་ནས་འཐུས་ཚང་དུ་གཏོང་རྒྱུ་ཡིན་པའི་དུས་མཚུངས་སུ། སྤྱི་ཚོགས་འགན་སྲུང་ཆུ་ཚད་བརྟན་འཇགས་ཀྱིས་ཇེ་མཐོར་གཏོང་རྒྱུ་ཡིན་པ་དང་། དེ་དང་བསྟུན་ནས་ས་ཞིང་ཤོར་ཟིན་པའི་ཞིང་བའི་སྤྱི་ཚོགས་འགན་སྲུང་གནད་དོན་ཡང་ཐག་གཅོད་ལེགས་པོ་ཞིག་བྱེད་རྒྱུ་རེད། མིག་སྔར། རང་ཞིང་གིས་ས་ཞིང་ཤོར་བའི་ཞིང་བར་རྒན་གསོ་ཉེན་ཚབ་ལམ་ལུགས་གྲོས་མོལ་འཛུགས་སྐྲུན་བྱེད་བཞིན་པའི་སྒང་རེད།
མཚོ་སྔོན་ཞིང་ཆེན་གྱི་ཧྲིན་ཀྲང་ལའོ་ཧུའེ་ཉིན་གྱིས་ཚེས13ཉིན་མཚོ་སྔོན་ཞིང་ཆེན་སྐབས་བཅུ་གཅིག་པའི་མི་དམངས་འཐུས་མི་ཚོགས་ཆེན་གྲོས་ཚོགས་ཐེངས་ལྔ་བའི་སྟེང་སྲིད་གཞུང་གི་བྱ་བའི་སྙན་ཞུ་ནང་བཤད་རྒྱུར། 2011ལོའི་ལོ་མཇུག་བར་དུ་ཡུས་ཧྲུའུ་ས་འགུལ་གནོད་ཕྱིའི་བསྐྱར་འཛུགས་ལ་བསྡོམས་པས་ལས་གཞི843ལས་འགོ་བརྩམས་པ་དང་། མ་དངུལ་སྒོར་དུང་ཕྱུར208.9ལེགས་འགྲུབ་བྱས་ཡོད།
2011ལོར། ན་གོར་མོ་གྲོང་ཁྱེར་གྱིས་ལོ་མགོར་གཏན་འབེབས་བྱས་པའི་ལོ་ལྔའི་འཆད་གཞི་བཅུ་གཉིས་པ་དེ་ཕྱོགས་སྟོན་དུ་བཟུང་བ་དང་། གྲོང་ཁྱེར་ཏང་ཨུའི་སྐབས་བཅུ་གཅིག་པའི་ཚང་འཛོམས་གྲོས་ཚོགས་བཅུ་གཉིས་པའི་སྙིང་སྟོབས་དམ་དུ་བཟུང་ནས། བློ་གཏན་འགྱུར་མེད་དང་གང་མགྱོགས་སྒོས་ལས་གཞི་ལག་བསྟར་བྱས་ནས་སྤྱི་ཚོགས་ཡོངས་ཀྱི་གཏན་འཇགས་མ་རྩའི་མ་དངུལ་གཏན་འཇགས་སྒོས་ཡར་འཕར་འབྱུང་བ་དང་དཔལ་འབྱོར་སྤྱི་ཚོགས་མགྱོགས་མྱུར་སྒོས་འཕེལ་རྒྱས་འགྲོ་བར་སྐུལ་འདེད་བྱས།
པར་དབང་གསལ་བསྒྲགས། ངེད་ཀྱི་སྐོར། འབྲེལ་གཏུགས་བྱེད་ཚུལ།
གློག་འཕྲིན་ཡིག་སྒམ། tibet3@126.com ཁ་པར། 0971-8455441
©2011 China Tibetannet Corporation པར་དབང་ངེད་དྲ་བར་དབང་བས་ཆོག་མཆན་མ་ཐོབ་པར་གཞན་གྱིས་རང་དགར་སྤྱོད་མི་ཆོག


text:
ཨི་ཇིབ་
ཨི་ཇིབ་ Egypt
ཨི་ཇིབ་ – ཨི་ཇིབ་ཨ་རབ་སྤྱི་མཐུན་རྒྱལ་ཁབ Arab Republic of Egypt
བོད་དང་ཨེ་ཇིབ་ཀྱི་འབྲེལ་བ[རྩོམ་སྒྲིག]
ཨེ་ཇིབ་གཏོར་གཟུགས་མཆོད་རྟེན་གྱི་མདུན་ན། མཐོ་ཚད་ལ་སྨི་21དང་། རིང་ཚད་ལ་སྨི་57ཡོད་པ། ཁ་ཤར་ཕྱོགས་སུ་བསྟན་ཡོད་པའི་རྡོ་བརྐོས་སྐུ་བརྙན་ཆེན་པོ་ཞིག་ཡོད་པ་ནི་སེང་གེ་མིའི་གདོང་བ་ཅན་ཞེས་གྲགས་པ་དེ་ཡིན། ལུས་སེང་གེ་དང་གདོང་མིའི་གདོང་དབྱིབས་བཞིན་བརྐོས་པས་མི་རྣམས་ཀྱིས་དེ་ལ་སེང་གེ་མིའི་གདོང་བ་ཅན་ཞེས་འབོད་པ་ཡིན། རྗེས་ནས་ནཱ་ཕོ་ལུན་Napoleonགྱིས་ཨེ་ཇིབ་རྒྱལ་ཁབ་ལ་བཙན་འཛུལ་བྱས་དུས་སེངྒེ་མིའི་གདོང་བ་ཅན་ལ་མེ་སྒྱོགས་བརྒྱབས་ནས་རྨས་སྐྱོན་བཟོས་ཡོད། དེ་མཚུངས་བོད་དབུས་ཀྱི་ལྷ་སའི་པོ་ཏ་ལའི་ནང་ནའང་སེངྒེ་མིའི་གདོང་བ་ཅན་ཞིག་དངོས་སུ་ཡོད་པ་དགེ་རྒན་བཀའ་དྲིན་ཅན་ཟམ་ཚ་ཚེ་རིང་དོན་གྲུབ་ཀྱི་ཞལ་ནས་ཐོས་པས། གནའ་སྔ་མོའི་དུས་སུ་བོད་དང་ཨེ་ཇིབ་གཉིས་རིག་གནས་ཀྱི་འབྲེལ་བ་དམ་ཟབ་ཡོད་མེད་འགྲོ་སྙམ་སྟེ།
དེང་སྐབས་འཛམ་གླིང་གི་གནའ་བོའི་ཁྱད་མཚར་བྱུང་བ་བདུན་གྱི་ཐོག་མར་བཞག་པའི་ཨེ་ཇིབ་ཁུ་ཧྥུ་གཏོར་གཟུགས་མཆོད་རྟེན་དེ་ཨེ་ཇིབ་རྒྱལ་རབས་ལྔ་བ་Khufu胡夫ཁུ་ཧྥུས་དམངས་རྣམས་བྲན་གཡོག་ཏུ་བཀོལ་ནས། དམངས་འབུམ་རེ་འཛིན་གྲྭ་གཅིག་ཏུ་ཕྱེས་ནས་མི་ལོ་སུམ་ཅུའི་ཡུན་ལ་བཞེངས་པར་བཤད། གཏོར་གཟུགས་མཆོད་རྟེན་དེ་རྡོ་ཆེ་ཆུང་མི་འདྲ་བ་ཁྲི་230ལྷག་གིས་བརྩིགས་ཤིང་། ཆ་སྙོམས་རྡོ་རེའི་ལྗིད་ཚད་ལ་ཏུན་2.5ཡོད་པར་བཤད། མཐོ་ཚད་ལ་སྨི་146.5ཡོད་པ། མཐའ་རེའི་རིང་ཚད་ལ་སྨི་230ཡོད་པས་གལ་ཏེ་གཏོར་གཟུགས་མཆོད་རྟེན་ལ་བསྐོར་བ་གཅིག་རྒྱག་དགོས་ན་སྤྱི་ལེ་གཅིག་གི་ཡུན་ལ་འགྲོ་དགོས་པ་ཡིན། དབྱིབས་གཟུགས་རང་རེའི་བོད་ཀྱི་ཆོས་པ་ཚོའི་གཏོར་མ་དང་འདྲ་བས་ང་ཚོས་དེ་ལ་གཏོར་གཟུགས་མཆོད་རྟེན་ཞེས་འབོད་པ་ཡིན།
ཨེ་ཇིབ་གཏོར་གཟུགས་མཆོད་རྟེན་དེ་མདོར་ན་ཨེ་ཇིབ་(法老)རྒྱལ་བོ་རང་ཉིད་ཤི་རྗེས་རང་གི་གདུང་རུས་འཇོག་སའམ་བང་སོར་བཞེངས་པ་ཡིན། རྒྱལ་བོ་རྣམས་གསོན་པའི་དུས་སུ་འབངས་ཕལ་བ་དག་དང་མི་མཐུན་ལ། ཤི་བའི་དུས་ནའང་འབངས་ཕལ་བ་དང་མི་མཐུན་པར་བྱེད་པ་ཡིན། དཔེར་ན་རྒྱ་ནག་གི་གོང་མ་ཆིན་ཧྲི་ཧོང་དང་། བོད་ཀྱི་རྒྱལ་བོ་སྲོང་བཙན་སྒམ་པོ། ཨེ་ཇིབ་ཀྱི་རྒྱལ་བོ་སོགས་ཀྱིས་མཚོན་ཁོ་ཚོའི་གདུང་རུས་འཇོག་ས་དེ་གཞན་དང་བསྡུར་ན། བརྗིད་ཉམས་ཆེ་ལ་བཟོད་བཀོད་སྣ་ཚོགས་པ། ནང་དུ་རིན་ཆེན་གསེར་དངུལ་སྣ་ཚོགས་ཀྱིས་བཞེངས་པ་ཡིན། དེ་ལྟར་བཞེངས་དོན་བརྟན་བརླིང་གིས་འགྱིངས་པའི་བང་སོ་ལ་བརྟེན་ནས་རྗེ་བོ་ཚོས་དུས་གཏན་དུ་དབང་སྒྱུར་རྒྱུན་བསྲིངས་བྱེད་འདོད་པ་དང་། བརྗིད་ཉམས་དང་བཟོ་བཀོད་ཁྱད་མཚར་བས་དམངས་རྣམས་གུས་ཤིང་དངངས་ཏེ་ངོ་རྒོལ་བྱ་མི་འོས་པའི་ཆབ་སྲིད་ཀྱི་བརྡ་ཐབས་ཤིག་ཅི་ལ་མིན།
གནའ་སྔ་མོ་ནས་བོད་མི་ཞིག་ཤི་ཚེ་མི་དེའི་རུས་ཐལ་སཱ་ཙྪར་བཅུག་ནས་དབུས་ལ་ཁྱེར་སྲོལ་ཡོད། དེ་ན་ཨེ་ཇིབ་གཏོར་གཟུགས་མཆོད་རྟེན་དང་སཱཙྪ་གཉིས་བོངས་ཚད་ཁྱད་ཆེན་པོ་ཡོད་པ་ཅི་ཡིན། གཏོར་གཟུགས་མཆོད་རྟེན་གྱི་ཆ་སྙོམས་རྡོ་རེའི་ལྗིད་ཚད་ལ་ཏུན་2.5ཡོད་པ་དང་། བོད་ཀྱི་སཱཙྪ་ཞིག་གི་ལྗིད་ཚད་ལ་ཆ་སྙོམས་རྒྱ་མ་གཅིག་ཀྱང་མི་འདང་བ། ཨེ་ཇིབ་གཏོར་གཟུགས་མཆོད་རྟེན་ནི་ངལ་རྩོལ་བ་མི་འབུམ་རེ་འཛིན་གྲྭར་བྱས་ནས། འཛིན་གྲྭ་རེས་ཟླ་གསུམ་རེ་ལས་ནས་བརྗེ་སྤོར་བྱས་པ་བརྒྱུད་མཐར་མི་ལོ་སུམ་ཅུའི་ཡུན་གྱིས་བཞེངས་པ་དང་། བོད་ཀྱི་སཱཙྪ་ཞིག་མི་གཅིག་གིས་ཉིན་གཅིག་ལའང་བརྒྱ་ཕྲག་བཟོ་ཐུབ་པས་དེ་དག་གི་བོངས་ཚད་དང་བར་ཁྱད་ཅི་ཡིན་ཞེ་ན། ཤི་བའི་རུས་ཐལ་དབུས་ལ་འཁྱེར་སྲོལ་ཡོད་པ་དད་མོས་ཀྱི་རེ་འདུན་བསྒྲུབ་པ་ཞིག་ཡིན་ལ། དེ་འཁྱེར་དགོས་ན་བོངས་ཚད་ཆེན་པོས་ཁྱེར་མི་ཐུབ་སྟབས་རུས་ཐལ་ཁོག་པར་བཅུག་ནས་ཁྱེར་བ་ཡིན། རྒྱལ་བོའི་བང་སོ་དེ་ནམ་ཡང་བརྟན་འཇགས་སུ་གནས་པ་དང་དེའི་ཆེ་བ་འདོན་ཕྱིར་ཆེར་བཞེངས་པ་ཡིན་ཙང་། བོངས་ཚད་ཆེ་ཆུང་དང་དུས་ཡུན་རིང་ཐུང་། དཀའ་ངལ་བརྒྱབས་མ་བརྒྱབས་ཅི་ཙམ་ཞིག་ཡོད་ཀྱང་ཨེ་ཇིབ་ཀྱི་གཏོར་གཟུགས་མཆོད་རྟེན་དང་བོད་ཀྱི་སཱཙྪ་གཉིས་བྱེད་ལས་ཀྱི་ཆ་ནས་གདུང་རུས་དང་རུས་ཐལ་འཇོག་ས་ཡིན་པས་གཅིག་པ་ཁོ་ན་ཡིན། (སཱཙྪ་ཡིན་ན་རུས་ཐལ་འཇོག་ས་ཡིན་པའི་དོན་མིན་པར་རུས་ཐལ་འཇོག་པའི་སཱཙྪ་ཡོད་ཅེས་པའོ།།)
མ་ཟད་སཱ་ཙྪའི་དབྱིབས་དང་གཏོར་གཟུགས་མཆོད་རྟེན་གྱི་དབྱིབས་གཉིས་ཤིན་ཏུ་མཚུངས་པ་ང་ཚོས་མངོན་སུམ་དུ་མཐོང་བ་དང་། གཏོར་གཟུགས་མཆོད་རྟེན་གྱི་ཁ་བོད་དབུས་ཕྱོགས་སུ་འཁོར་ཡོད་དོ་ཞེས་བརྗོད་པ་སོགས་ལ་གཞིགས་ན། དེ་ནི་འོས་པར་དཀའ་བའམ་མི་འོས་པར་མཆོག་ཏུ་འཛིན་པ་ཙམ་ཞིག་མིན་པར། གནའ་སྔ་མོའི་དུས་སུ་བོད་དང་ཨེ་ཇིབ་གཉིས་ཕན་ཚུན་རིག་གནས་ཀྱི་འབྲེལ་བ་དམ་ཟབ་ཡོད་ཤས་ཆེ་མིན་འགྲོ་སྙམ་པ་རིག་པས་ཧ་ལམ་འགྲུབ་ནུས། གཞན་ཨེ་ཇིབ་ནས་བོད་དུ་ཚུར་རིག་གནས་མཆེད་པ་ཡིན་ནམ། བོད་ནས་ཕར་ཨེ་ཇིབ་ལ་རིག་གནས་མཆེད་པ་ཡིན་མིན་སོགས་ལོ་རྒྱུས་ཀྱི་དུས་སྐབས་སྔ་ཆེ་བས་དཔྱད་གཞིའི་ཁུངས་བཙུན་པ་ཅི་ཡང་མེད་ནའང་། ལོ་རྒྱུས་སྨྲ་བ་བོ་དང་ཤེས་ལྡན་རྣམས་ཀྱིས་རང་བཟོ་ཙམ་མིན་པར་རིག་པས་བསྲེགས་ཤིང་བརྡར་བར་བྱ་བའི་གཞི་གལ་ཆེན་ཞིག་ཏུ་མཐོང་ངོ་། །


text:
Software མཉེན་ཆས་གླིང་།
Thursday, 8 March 2012
Window 7 Loder (Windows 7 གྱི་ཆོག་མཆན་ཨང་རྟགས།)
འདི་ནི་ Windows 7 ལ་མཁོ་བའི་མཉེན་ཆས་ཞིག་སྟེ། གལ་སྲིད་ཁྱེད་ཀྱིས་ Windows 7 ཞིག་དྲ་ལམ་ནས་ཕབས་ལེན་བྱས་རྗེས་མཉེན་ཆས་དེ་ཆ་ཡངས་སུ་ཚང་བའི་མཉེན་ཆས་ཞིག་མིན་སྟབས་ཟླ་གཅིག་གི་རྗེས་སུ་ཆོག་མཆན་ཨང་གྲངས་ཁྱེར་ཆོག་ཟེར་གྱི་རེད། དེ་དུས་ཁྱེད་ཀྱིས་མཉེན་ཆས་འདི་ཕབས་ལེན་བྱས་རྗེས་ཟུར་གྱི་པར་རིས་ལྟར། Install ཞེས་པར་མནན་ནས་ནང་འཇུག་བྱ་དགོས། དེ་ནས་ཁྱེད་ཀྱི་ Windows 7 ཆ་ཡངས་སུ་ཚང་བའི་ཁྲིམས་མཐུན་གྱི་མཉེན་ཆས་ཆགས་ཟིན་པ་རེད།
Click here འདིར་གནོན་ནས་ཕབས་ལེན་བྱ་རོགས། to download full version.
Click here འདིར་གནོན་ནས་ཕབས་ལེན་བྱ་རོགས། to download full version.
ཤམ་བྷ་ལ་ནས། Posted by Shambhala ཟླ་ཚེས། 3/08/2012 07:50:00 am
སྡེ་ཚན། Labels: Download ཕབས་ལེན་སྐོར།, Multi-software
Subscribe to: Post Comments (Atom)


text:
ཟླ་9ཚེས་26ཉིན། 2018ལོའི་དབུས་ནུབ་རྒྱུད་ཀྱི་ཞིང་ཆེན(རང་སྐྱོང་ལྗོངས་དང་གྲོང་ཁྱེར)བཅུ་བདུན་གྱི་མི་དམངས་འཐུས་ཚོགས་མི་རིགས་ལས་དོན་གྱི་བཞུགས་མོལ་ཚོགས་འདུ་ལྷ་སར་གཟབ་རྒྱས་ངང་འཚོགས་པ་དང་། རྒྱལ་ཡོངས་མི་དམངས་འཐུས་ཚོགས་རྒྱུན་ལས་ཨུ་ལྷན་གྱི་ཨུ་ཡོན་ཀྲང་གཞོན་པ་ཚའོ་ཅན་མིང་དང་རང་སྐྱོང་ལྗོངས་ཏང་ཨུད་ཀྱི་ཧྲུའུ་ཅི་ཝུའུ་དབྱིང་ཅེ་ཚོགས་འདུར་ཕེབས་པ་དང་འབྲེལ་གསུང་བཤད་ཀྱང་གནང་ཞིང་། འདི་ནི་ཚོགས་ར་ཡིན་པ།
2018ལོའི་དབུས་ནུབ་རྒྱུད་ཀྱི་ཞིང་ཆེན(རང་སྐྱོང་ལྗོངས་དང་གྲོང་ཁྱེར)བཅུ་བདུན་གྱི་མི་དམངས་འཐུས་ཚོགས་མི་རིགས་ལས་དོན་གྱི་བཞུགས་མོལ་ཚོགས་འདུ་ལྷ་སར་གཟབ་རྒྱས་ངང་འཚོགས་ཤིང་། ཚོགས་འདུའི་ལས་འགན་གཙོ་བོ་ནི་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་དང་། ལྷག་པར་དུ་མི་རིགས་ལས་དོན་སྐོར་གྱི་སྤྱི་ཁྱབ་ཧྲུའུ་ཅིའི་རྣམ་བཤད་གལ་ཆེན་སློབ་སྦྱོང་དང་ལག་བསྟར་གཏིང་ཟབ་བྱེད་པ་དང་། དུས་རབས་གསར་པའི་མི་དམངས་འཐུས་ཚོགས་ཀྱི་མི་རིགས་ལས་དོན་གྱི་ཉམས་མྱོང་དང་བྱེད་སྟངས་སྤེལ་རེས་དང་ཞིབ་དཔྱད་གཏིང་ཟབ་བྱེད་པ། མི་རིགས་ཁག་འགྲོ་འོང་དང་། སྤེལ་རེས། མཉམ་འདྲེས་བཅས་ཟབ་ཏུ་གཏོང་རྒྱུར་སྔར་བས་སྐུལ་སྤེལ་གཏོང་བ། ཀྲུང་ཧྭ་མི་རིགས་ཀྱི་གཅིག་མཐུན་འདུས་གྲུབ་ཀྱི་འདུ་ཤེས་སྔར་བས་བརྟན་པོར་འཛུགས་པ། དབུས་ནུབ་རྒྱུད་ཀྱི་མི་རིགས་ས་ཁུལ་དར་རྒྱས་གོང་འཕེལ་འགྲོ་རྒྱུར་སྔར་བས་སྐུལ་འདེད་གཏོང་བ་བཅས་ཀྱི་ཐོག་ནས་ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་མངོན་འགྱུར་ཡོང་ཆེད་སྟོབས་ཤུགས་ལེགས་སྐྱེས་སུ་འབུལ་རྒྱུ་དེ་རེད།
རྒྱལ་ཡོངས་མི་དམངས་འཐུས་ཚོགས་རྒྱུན་ལས་ཨུ་ལྷན་གྱི་ཨུ་ཡོན་ཀྲང་གཞོན་པ་ཚའོ་ཅན་མིང་དང་རང་སྐྱོང་ལྗོངས་ཏང་ཨུད་ཀྱི་ཧྲུའུ་ཅི་ཝུའུ་དབྱིང་ཅེ་ཚོགས་འདུར་ཕེབས་པ་དང་འབྲེལ་གསུང་བཤད་ཀྱང་གནང་བ་དང་། རྒྱལ་ཡོངས་སྲིད་གྲོས་ཀྱི་ཀྲུའུ་ཞི་གཞོན་པ་རང་སྐྱོང་ལྗོངས་སྲིད་གྲོས་ཀྱི་ཀྲུའུ་ཞི་འཕགས་པ་ལྷ་དགེ་ལེགས་རྣམ་རྒྱལ་དང་། རྒྱལ་ཡོངས་མི་དམངས་འཐུས་ཚོགས་མི་རིགས་ལས་དོན་ཨུ་ལྷན་གྱི་ཀྲུའུ་རེན་ཨུ་ཡོན་གཞོན་པ་ནའེ་དབྱི་མུའུ·ཡཱ་སེན་དང་དོན་གྲུབ་དབང་འབུམ།
ལྗོངས་ཏང་ཨུད་ཀྱི་ཧྲུའུ་ཅི་གཞོན་པ་རང་སྐྱོང་ལྗོངས་ཀྱི་ཀྲུའུ་ཞི་ཆེ་དགྲ་ལྷ། ལྗོངས་ཏང་ཨུད་ཀྱི་རྒྱུན་ལས་ཧྲུའུ་ཅི་གཞོན་པ་རང་སྐྱོང་ལྗོངས་སྲིད་གྲོས་ཏང་ཙུའི་ཧྲུའུ་ཅི་ཏིང་ཡེ་ཤན། ལྗོངས་ཏང་ཨུད་ཀྱི་རྒྱུན་ཨུ་པད་མ་དབང་འདུས་དང་ལིའུ་ཅང་བཅས་ཚོགས་འདུར་ཕེབས་པ་དང་། ལྗོངས་ཏང་ཨུད་ཀྱི་ཧྲུའུ་ཅི་གཞོན་པ་རང་སྐྱོང་ལྗོངས་མི་དམངས་འཐུས་ཚོགས་རྒྱུན་ལས་ཨུ་ལྷན་གྱི་ཀྲུའུ་རེན་བློ་བཟང་རྒྱལ་མཚན་གྱིས་ཚོགས་འདུ་གཙོ་སྐྱོང་གནང་བ་རེད།
ཚའོ་ཅན་མིང་གིས་ང་ཚོས་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་དང་། ལྷག་པར་དུ་མི་དམངས་འཐུས་མི་ཚོགས་ཆེན་གྱི་ལམ་ལུགས་མཐའ་འཁྱོངས་དང་འཐུས་སྒོ་ཚང་དུ་གཏོང་རྒྱུའི་སྐོར་གྱི་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་རྣམ་བཤད་གལ་ཆེན་དང་མི་རིགས་ལས་དོན་སྐོར་གྱི་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་རྣམ་བཤད་གལ་ཆེན་སློབ་སྦྱོང་དང་ལག་བསྟར་གཏིང་ཟབ་བྱས་ནས་བསམ་བློ་དང་། ཆབ་སྲིད། བྱ་སྤྱོད་བཅས་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་དང་ཚད་མཐོའི་གཅིག་གྱུར་ཡོང་བ་མཐའ་འཁྱོངས་བྱེད་དགོས་ཞེས་ནན་བཤད་གནང་བ་རེད།
ཚའོ་ཅན་མིང་གིས་ཀྲུང་ཧྭ་མི་རིགས་ཀྱི་གཅིག་མཐུན་འདུས་གྲུབ་གཏོད་རྒྱུ་ནི་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གིས་རང་རྒྱལ་གྱི་གཞི་རྩའི་རྒྱལ་བབ་དང་ལོ་རྒྱུས་ཀྱི་སྲོལ་རྒྱུན་ཁོང་དུ་ཡང་དག་ཆུད་རྒྱུར་བཏོན་པའི་ཆོད་གཏམ་གལ་ཆེན་ཞིག་དང་། ཀྲུང་ཧྭ་མི་རིགས་མཐུན་སྒྲིལ་ཡར་ཐོན་གྱི་ཆོས་ཉིད་གསལ་སྟོན་གཏིང་ཟབ་བྱས་པ་ཞིག ཏང་ཡོངས་དང་རྒྱལ་ཡོངས་མི་རིགས་ཁག་གི་མི་དམངས་ལ་ཀྲུང་གོའི་ཕུགས་འདུན་མངོན་འགྱུར་ཡོང་བའི་རྒྱང་སྐྱོད་ལམ་བུའི་ཐོག་གི་ཐུན་མོང་གི་འདུ་ཤེས་དང་རྩ་བའི་གཞི་འཛིན་ས་ཞིག དུས་རབས་གསར་པའི་མི་རིགས་ལས་དོན་གྱི་རྩ་བའི་དགོངས་གཞིའི་བརྗོད་དོན་གཙོ་བོ་ཞིག རྒྱལ་ཡོངས་མི་རིགས་ཁག་གི་མི་དམངས་ཀྱི་ཐུན་མོང་གི་འགན་འཁྲི་ཞིག་བཅས་རེད། དབུས་ནུབ་རྒྱུད་ཀྱི་ཞིང་ཆེན(རང་སྐྱོང་ལྗོངས་དང་གྲོང་ཁྱེར)བཅུ་བདུན་གྱིས་ངེས་པར་དུ་ཀྲུང་ཧྭ་མི་རིགས་ཀྱི་གཅིག་མཐུན་འདུས་གྲུབ་ཀྱི་འདུ་ཤེས་བརྟན་པོ་འཛུགས་རྒྱུ་དེ་ལས་ཀའི་མངོན་གསལ་དོད་སར་བཞག་ནས་བྱེད་ཐབས་ནུས་ལྡན་སྤྱད་དེ་ཀྲུང་ཧྭ་མི་རིགས་དེ་བས་རིམ་པ་མཐོ་བའི་ཐོག་མཐུན་སྒྲིལ་ཆེ་མོ་དང་ཡར་རྒྱས་ཆེན་པོ་ཡོང་རྒྱུར་འབད་བརྩོན་ཧུར་ཐག་བྱེད་དགོས་ཞེས་མཛུབ་སྟོན་གནང་བ་རེད།
ཚའོ་ཅན་མིན་གྱིས་དུས་རབས་གསར་པའི་མི་དམངས་འཐུས་ཚོགས་ཀྱི་མི་རིགས་ལས་དོན་ཡག་པོ་སྒྲུབ་པར་ངེས་པར་དུ་ཏང་གི་གཅིག་སྡུད་གཅིག་གྱུར་གྱི་འགོ་ཁྲིད་ལ་ཤུགས་སྣོན་རྒྱག་པ་དང་ཆབས་ཅིག ཡང་དག་པའི་ཆབ་སྲིད་ཁ་ཕྱོགས་མཐའ་འཁྱོངས་བྱས་ནས་ཏང་ཀྲུང་དབྱང་ཐུགས་བློ་བདེ་པོ་དང་མི་དམངས་མང་ཚོགས་བློ་ཡིད་ཚིམ་པོ་ཡོང་བ་བྱེད་དགོས་པ་དང་། ངེས་པར་དུ་ཏང་དང་རྒྱལ་ཁབ་ཀྱི་ལས་དོན་སྤྱི་ཡོངས་ལ་དམ་པོར་དམིགས་ཏེ་ཏང་གི་ལམ་ཕྱོགས་དང་། མཛད་ཕྱོགས། སྲིད་ཇུས་བཅས་དང་ལྷག་པར་དུ་ཏང་གི་ཚོགས་ཆེན་བཅུ་དགུ་པའི་ཐོག་བཏོན་པའི་དམིགས་ཚད་དང་ལས་འགན་ཁག་མི་དམངས་འཐུས་ཚོགས་ཀྱི་མི་རིགས་ལས་དོན་གྱི་ལག་ལེན་ཞིབ་ཕྲའི་ནང་ལག་བསྟར་དོན་འཁྱོལ་ཐུབ་པར་བྱེད་པ་དང་། མི་རིགས་ས་ཁོངས་རང་སྐྱོང་ལམ་ལུགས་མཐའ་འཁྱོངས་དང་འཐུས་སྒོ་ཚང་དུའང་གཏོང་བ། མི་རིགས་ས་ཁུལ་དང་ཤིན་ཏུ་དབུལ་བའི་ས་ཁུལ་གྱིས་གནད་སྨིན་དབུལ་སྒྲོལ་འགག་སྒྲོལ་དམག་འཐབ་ལེགས་པར་རྒྱག་རྒྱུར་ནུས་ཤུགས་ཡོད་རྒུས་སྐུལ་འདེད་གཏོང་བ་བཅས་བྱས་ནས་མི་རིགས་ས་ཁུལ་གྱི་དཔལ་འབྱོར་དང་སྤྱི་ཚོགས་འཕེལ་རྒྱས་ལ་སྐུལ་འདེད་ཧུར་ཐག་གཏོང་དགོས་པ། ངེས་པར་དུ་ཕྱོགས་ཡོངས་ནས་ཁྲིམས་ལྟར་རྒྱལ་སྐྱོང་མཐའ་འཁྱོངས་དང་རྩ་ཁྲིམས་ལྟར་མི་རིགས་ལས་དོན་བཅོས་སྐྱོང་བྱ་རྒྱུ་མཐའ་འཁྱོངས་བྱེད་པ་དང་། མི་རིགས་ས་ཁོངས་རང་སྐྱོང་བཅའ་ཁྲིམས་དོན་འཁྱོལ་ཡག་པོ་བྱེད་པ། མི་རིགས་ལས་དོན་སྤེལ་རིང་བཅའ་ཁྲིམས་དང་། ཁྲིམས་སྲོལ། སྲིད་ཇུས་བཅས་ལག་ལེན་བསྟར་ཚུལ་ལ་ལྟ་སྐུལ་ཞིབ་བཤེར་བྱ་རྒྱུར་ཤུགས་སྣོན་རྒྱག་པ་བཅས་བྱས་ནས་ཁྲིམས་ལྟར་མི་རིགས་ལས་དོན་བཅོས་སྐྱོང་བྱེད་པའི་ཆུ་ཚད་རྒྱུན་ཆད་མེད་པར་མཐོ་རུ་གཏོང་དགོས་པ། ངེས་པར་དུ་མི་དམངས་འཐུས་ཚོགས་ཀྱི་ལྟ་སྐུལ་འགན་ནུས་འདོན་སྤེལ་གང་ལེགས་བྱས་ཏེ་ལྟ་སྐུལ་ལས་དོན་གྱི་ཕན་འབྲས་དངོས་ཆེ་རུ་ཏན་ཏིག་བཏང་ནས་མི་རིགས་ལས་དོན་སྐོར་གྱི་ཏང་ཀྲུང་དབྱང་གི་འཐབ་ཇུས་བཀོད་སྒྲིག་གལ་ཆེན་དང་། འབྲེལ་ཡོད་བཅའ་ཁྲིམས་དང་ཁྲིམས་སྲོལ། སྲིད་ཇུས་དང་བྱེད་ཐབས་བཅས་སྤྱད་པར་ཕན་འབྲས་དངོས་དངོས་རྗེན་རྗེན་ཐོབ་པའི་འགན་ལེན་བྱེད་དགོས་པ་བཅས་ཀྱི་ནན་བཤད་གནང་བ་རེད།
ཝུའུ་དབྱིང་ཅེས་རང་སྐྱོང་ལྗོངས་ཏང་ཨུད་དང་། མི་དམངས་འཐུས་ཚོགས། སྲིད་གཞུང་། སྲིད་གྲོས་བཅས་དང་ལྗོངས་ཡོངས་ཀྱི་མི་རིགས་ཁག་གི་མི་དམངས་ཀྱི་ཚབ་ཞུས་ནས་ཚོགས་འདུ་ལྷ་སར་ཐུགས་གྲ་ལེགས་འགྲིག་ངང་འཚོགས་པར་བཀྲ་ཤིས་བདེ་ལེགས་ཞུས་པ་དང་། རྒྱལ་ཡོངས་མི་དམངས་འཐུས་ཚོགས་རྒྱུན་ལས་ཨུ་ལྷན་གྱིས་དུས་ཡུན་རིང་པོའི་ནང་བོད་ཀྱི་མི་དམངས་འཐུས་ཚོགས་དང་མི་རིགས་ལས་དོན་ལ་མཛུབ་ཁྲིད་ཞིབ་ཚགས་གནང་བ་དང་སྤུན་ཟླའི་ཞིང་ཆེན(རང་སྐྱོང་ལྗོངས་དང་གྲོང་ཁྱེར)ཁག་གིས་བོད་ཀྱི་ལས་དོན་ལ་སྒེར་སེམས་མེད་པར་རོགས་སྐྱོར་གནང་བར་སྙིང་དབུས་ནས་ཐུགས་རྗེ་ཆེ་ཞུས་གནང་བ་རེད།
ཝུའུ་དབྱིང་ཅེས་བོད་ནི་བོད་རིགས་གཙོ་བོར་བྱས་པའི་མི་རིགས་རང་སྐྱོང་ས་ཁུལ་ཞིག་ཡིན་པ་དང་། ཞི་བའི་བཅིངས་འགྲོལ་བཏང་ཚུན། རང་རེའི་ཏང་གིས་མི་རིགས་ཁག་གི་མི་དམངས་ཀྱི་འགོ་འཁྲིད་དེ་མཉམ་དུ་མཐུན་སྒྲིལ་འབད་འཐབ་དང་མཉམ་དུ་དར་རྒྱས་གོང་འཕེལ་བཏང་སྟེ་དུས་ཐུང་ལོ་བཅུ་ཕྲག་ཁ་ཤས་ནང་ལོ་ངོ་སྟོང་གི་མི་ཡུལ་གྱི་བྱས་རྗེས་ངོ་མཚར་ཅན་བཏོད་ཡོད། ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན། བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གིས་བོད་ཀྱི་ལས་དོན་ལ་ཚད་མཐོའི་མཐོང་ཆེན་དང་བོད་ཀྱི་མི་དམངས་ལ་ཐུགས་ཁུར་ཟབ་མོ་གནང་ཡོད། སྤྱི་ཁྱབ་ཧྲུའུ་ཅིས་ཐོག་མཐའ་བར་གསུམ་དུ་ཐུགས་སེམས་བོད་ལ་འཆང་བ་དང་བརྩེ་བ་བོད་ལ་བཅངས་ཏེ“རྒྱལ་ཁབ་སྐྱོང་བར་ངེས་པར་དུ་མཐའ་མཚམས་སྐྱོང་དགོས་པ་དང་མཐའ་མཚམས་སྐྱོང་བར་སྔོན་ལ་བོད་བརྟན་ལྷིང་ཡོང་བ་བྱེད་དགོས་པའི”མཛུབ་སྟོན་གནང་ནས་ཀྲུང་དབྱང་གི་བོད་ཀྱི་ལས་དོན་སྐོར་གྱི་བཞུགས་མོལ་ཚོགས་འདུ་ཐེངས་དྲུག་པ་སྐུ་ངོ་མས་གཙོ་སྐྱོང་དང་གསུང་བཤད་གལ་ཆེན་གནང་ནས“མི་རིགས་མཐུན་སྒྲིལ་ལ་ཤུགས་སྣོན་བརྒྱབ་སྟེ་མཛེས་སྡུག་ལྡན་པའི་བོད་ལྗོངས་སྐྲུན་དགོས་པའི”མཛུབ་སྟོན་གལ་ཆེན་གནང་བ་དང་། ལྷུན་རྩེ་རྫོང་ཡུལ་སྨད་ཤང་གི་མང་ཚོགས་ལ་འཕྲིན་ལན་སྤྲིངས་ཏེ་ང་ཚོར“བླ་ན་མེད་པའི་རྒྱལ་ཁབ་ཀྱི་ས་ཆ་སྲུང་མཁན་དང་མཛེས་སྡུག་ལྡན་པའི་ཁྱིམ་གཞིས་སྐྲུན་མཁན་ཞིག་བྱེད་དགོས་པའི”བླང་བྱ་བཏོན་གནང་བ། “ལོ་ལྔ་ཚན་བཅུ་གཉིས་པ”དང“ལོ་ལྔ་ཚན་བཅུ་གསུམ་པའི”རིང་། ཀྲུང་དབྱང་གིས་བོད་ལ་རྒྱབ་སྐྱོར་བྱེད་པའི་གཙོ་གནད་འཛུགས་སྐྲུན་རྣམ་གྲངས་འབོར་ཆེན་ཞིག་གཏན་འཁེལ་གནང་བ། ལྗོངས་ཡོངས་ཀྱི་མི་རིགས་ཁག་གི་ལས་བྱེད་མང་ཚོགས་ལ་ཕན་པ་འདོགས་པའི་དམིགས་བསལ་གྱི་གཟིགས་སྐྱོང་སྲིད་ཇུས་རབ་དང་རིམ་པ་བཟོས་ནས་ང་ཚོས་བོད་ཀྱི་ལས་དོན་ཡག་པོ་བསྒྲུབ་རྒྱུར་རྩ་བའི་གཞི་འཛིན་ས་མཁོ་འདོན་གནང་ནས། བོད་ཀྱི་དཔལ་འབྱོར་དང་སྤྱི་ཚོགས་འཕེལ་རྒྱས་དང་ཡུན་རིང་བདེ་འཁོད་ཀྱི་དུས་རབས་གསར་པ་ཞིག་གཏོད་འགོ་ཚུགས་ཡོད། མི་རིང་བའི་གོང་། ཙུང་ལི་ལི་ཁེ་ཆང་དང་ཀྲུའུ་ཞི་དབང་དབྱང་རྣམ་གཉིས་ཀྱིས་སྤྱི་ཁྱབ་ཧྲུའུ་ཅི་དང་ཏང་ཀྲུང་དབྱང་གིས་བོད་ཀྱི་མི་དམངས་ལ་ཐུགས་ཁུར་དང་བྱམས་སྐྱོང་གནང་ལུགས་མཚོན་པར་བྱས་ཏེ་སྔ་རྗེས་སུ་བོད་ལ་གཟིགས་ཞིབ་དང་མཛུབ་ཁྲིད་གནང་བར་ཕེབས་ནས་ཉེ་བའི་ལོ་ཤས་རིང་བོད་ཀྱི་ལས་དོན་ཐད་ཐོབ་པའི་མངོན་གསལ་དོད་པའི་གྲུབ་འབྲས་ལ་ཁས་ལེན་གང་ལེགས་གནང་བ་དང་གཙོ་གནད་རྣམ་གྲངས་འབོར་ཆེན་གཏན་འཁེལ་གནང་བས་བོད་ལ་ལོ་ངོ་ཁྲི་སྟོང་བར་ལའང་ཐོབ་པར་དཀའ་བའི་འཕེལ་རྒྱས་ཀྱི་གོ་སྐབས་ཐོབ་ཡོད།
ཝུའུ་དབྱིང་ཅེས་ད་རེས་ལྷ་སར་དབུས་ནུབ་རྒྱུད་ཀྱི་ཞིང་ཆེན(རང་སྐྱོང་ལྗོངས་དང་གྲོང་ཁྱེར)བཅུ་བདུན་གྱི་མི་དམངས་འཐུས་ཚོགས་ཀྱི་མི་རིགས་ལས་དོན་བཞུགས་མོལ་ཚོགས་འདུ་འཚོགས་པ་དེས་བོད་རང་སྐྱོང་ལྗོངས་ལ་སྤུན་ཟླའི་ཞིང་ཆེན(རང་སྐྱོང་ལྗོངས་དང་གྲོང་ཁྱེར)གྱི་མི་དམངས་འཐུས་ཚོགས་ཀྱི་མི་རིགས་ལས་ཀའི་ཉམས་མྱོང་སློབ་སྦྱོང་དང་དཔྱད་གཞིར་འཛིན་པ་དང་། མི་དམངས་འཐུས་ཚོགས་ཀྱི་མི་རིགས་ལས་དོན་ཁྲིམས་སྐྱོང་ཅན་ལ་འགྱུར་རྒྱུར་སྐུལ་འདེད་གཏོང་ཆེད་ཐོབ་པར་དཀའ་བའི་གོ་སྐབས་མཁོ་འདོན་བྱས་པ་དང་ཕན་ཡོད་ཀྱི་ཆ་རྐྱེན་བསྐྲུན་ཡོད། བོད་རང་སྐྱོང་ལྗོངས་ཀྱིས་ད་རེས་ཀྱི་བཞུགས་མོལ་ཚོགས་འདུ་གོ་སྐབས་སུ་བྱས་ནས་བསམ་བློར་བཅིངས་འགྲོལ་གཏོང་བ་དང་། འཚོལ་ཞིབ་ཧུར་ཐག་བྱེད་པ། ལག་ལེན་བྱེད་ཕོད་པ་བཅས་བྱས་ཏེ་བོད་ཀྱི་མི་དམངས་འཐུས་ཚོགས་ཀྱི་མི་རིགས་ལས་དོན་གྱི་རྣམ་པ་གསར་པ་རྒྱུན་ཆད་མེད་པར་གཏོད་དགོས་ཞེས་གསུངས་པ་རེད།
བློ་བཟང་རྒྱལ་མཚན་གྱིས་ཚོགས་འདུ་གཙོ་སྐྱོང་གནང་སྐབས། ཨུ་ཡོན་ཀྲང་གཞོན་པ་ཚའོ་ཅན་མིང་གི་གསུང་བཤད་གལ་ཆེན་གྱི་དགོངས་དོན་སློབ་སྦྱོང་དང་ལག་བསྟར་གཏིང་ཟབ་བྱས་ནས་འགན་འཁྲི་འཁུར་ཕོད་པ་དང་ལས་དོན་སྒྲུབ་ཤེས་པ་བྱས་ཏེ་མི་རིགས་མཐུན་སྒྲིལ་ཡར་ཐོན་བྱ་གཞག་རྒྱུན་ཆད་མེད་པར་མདུན་ཕྱོགས་སུ་སྐུལ་འདེད་གཏོང་ཆེད། མི་དམངས་འཐུས་ཚོགས་ཀྱིས་འབུལ་འོས་པའི་ལེགས་སྐྱེས་འབུལ་དགོས། མི་སེམས་གཅིག་ཏུ་སྒྲིལ་རྒྱུའི་ཐད། འབད་བརྩོན་ལྷོད་མེད་བྱས་ཏེ་ལྗོངས་ཡོངས་ཀྱི་མི་རིགས་ཁག་གི་མི་དམངས་ཀྱིས་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་མཐའ་འཁོར་དུ་སྔར་བས་མཐུན་སྒྲིལ་དམ་ཟབ་བྱས་ཏེ་ལྗོངས་ཡོངས་ཀྱི་མི་རིགས་ཁག་གི་མི་དམངས་ཀྱི་བསམ་བློ་དང་། བློ་གྲོས། སྟོབས་ཤུགས་བཅས་ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་གྱི་བོད་ཀྱི་ལེའུ་རྩོམ་རྒྱུའི་ཐད་གཅིག་སྡུད་བྱེད་དགོས། མི་རིགས་མཐུན་སྒྲིལ་ལ་ཤུགས་སྣོན་རྒྱག་རྒྱུའི་ཐད། འབད་བརྩོན་ལྷོད་མེད་བྱས་ཏེ་རང་གི་མིག་ལ་གཅེས་སྤྲས་བྱེད་པ་བཞིན་མི་རིགས་མཐུན་སྒྲིལ་ལ་གཅེས་སྤྲས་བྱས་ཏེ་མི་རིགས་མཐུན་སྒྲིལ་གྱི་དྲིལ་བསྒྲགས་སློབ་གསོར་ཤུགས་སྣོན་བརྒྱབ་ནས“མོས་སེམས་ལྔ”ཆེ་རུ་གཏོང་དགོས། མི་རིགས་ཀྱི་འགྲོ་འོང་དང་། སྤེལ་རེས། མཉམ་འདྲེས་བཅས་ལ་སྐུལ་འདེད་གཏོང་རྒྱུའི་ཐད། འབད་བརྩོན་ལྷོད་མེད་བྱས་ཏེ་མི་རིགས་ཁག་གཅིག་སེམས་གཅིག་སྦྲེལ་དང་། ལག་གདང་སྦྲེལ་བ། དབུགས་ལམ་གཅིག་གྱུར། སྐྱིད་སྡུག་མཉམ་མྱོང་བཅས་ཀྱི་སྲོལ་རྒྱུན་བཟང་པོ་མཐའ་འཁྱོངས་དང་དར་སྤེལ་གཏོང་བ་དང་། མི་རིགས་ཁག་ཐུན་མོང་ཐོག་མཐུན་སྒྲིལ་འབད་འཐབ་དང་ཐུན་མོང་ཐོག་དར་རྒྱས་གོང་འཕེལ་ཡོང་རྒྱུ་མཐའ་འཁྱོངས་བྱེད་པ། མི་རིགས་ཁག་གི་མང་ཚོགས་མཉམ་དུ་གནས་སྡོད་དང་། མཉམ་དུ་སློབ་སྦྱོང་། མཉམ་དུ་བྱ་གཞག་སྒྲུབ་པ། མཉམ་དུ་སྤྲོ་སྣང་འཕེལ་བ་བཅས་ཀྱི་སྤྱི་ཚོགས་ཀྱི་ཆ་རྐྱེན་ཧུར་ཐག་གཏོད་དེ་མི་རིགས་ཁག་འཆམ་མཐུན་མཉམ་གནས་དང་། ཕྱར་བ་གྲུ་འདེགས། ཞི་མཐུན་འཕེལ་རྒྱས་བཅས་ཡོང་རྒྱུར་སྐུལ་འདེད་གཏོང་དགོས་པའི་ནན་བཤད་གནང་བ་རེད།
ཚོགས་འདུའི་ཐོག་དབུས་ནུབ་རྒྱུད་ཀྱི་ཞིང་ཆེན(རང་སྐྱོང་ལྗོངས་དང་གྲོང་ཁྱེར)བཅུ་བདུན་གྱིས་མི་དམངས་འཐུས་ཚོགས་ཀྱི་མི་རིགས་ལས་དོན་གྱི་གནས་ཚུལ་དང་ཉམས་མྱོང་སྤེལ་རེས་གནང་བ་དང་། ཚོགས་འདུ་གྲོལ་རྗེས་ཚོགས་ཞུགས་འགོ་ཁྲིད་དང་འཐུས་མི་ཡོངས་མཉམ་དུ་དྲན་རྟེན་པར་ཡང་བསྐྱོན་པ་རེད།
ནང་སོག་དང་། ཧོ་ནན། ཧུའུ་པེ། ཧུའུ་ནན། ཀོང་ཏུང་། ཀོང་ཤིས། ཧའེ་ནན། ཁྲུང་ཆིང་། སི་ཁྲོན། ཀུའེ་ཀྲོའུ། ཡུན་ནན། ཧྲའན་ཤིས། ཀན་སུའུ། མཚོ་སྔོན། ཉིང་ཞ། ཤིན་ཅང་སོགས་ཞིང་ཆེན(རང་སྐྱོང་ལྗོངས་དང་གྲོང་ཁྱེར)གྱི་མི་དམངས་འཐུས་ཚོགས་ཀྱི་མི་རིགས་སྡེ་ཚན་གྱི་འགན་འཁུར་བློ་མཐུན་དང་རང་སྐྱོང་ལྗོངས་མི་དམངས་འཐུས་ཚོགས་རྒྱུན་ལས་ཨུ་ལྷན་གྱི་འགོ་ཁྲིད་བློ་མཐུན་ཚོགས་འདུར་ཞུགས་ཡོད་པ་རེད།


text:
༡.སྨྱུག་རྒྱུ་དང་བཟོ་ཐབས་སྐོར་བཤད་པ།
དེ་ལ་འབྲི་སྨྱུག་འོས་པའི་སྨྱུག་མ་ངོས་འཛིན་དང་སྨྱུག་རྒྱུ་ལེགས་བཅོས་བྱ་ཐབས་ནི། སྨྱུག་མ་ལ་རིགས་མང་པོ་ཡོད་པས་སྨྱུག་གུའི་རྒྱུར་འོས་པའི་སྨྱུག་མ་ནི། ནང་དུ་སྦུ་གུ་ཕྲ་ཞིང་བཏེགས་ན་ལྕི་བ། སྡོང་པོ་ཆེར་སྐྱེས་པའི་སྨྱུག་མ་ཤ་མཐུག་ཅིང་འཆུས་པ། མདོག་སེར་ཞིང་ཕྱི་རྩི་འཇམ་ལ་འོད་དང་ལྡན་པ། རྒྱུ་སྲ་བས་སོས་མནན་ན་འདྲེད་པར་འགྱུར་བ་དེ། ཡིག་རིགས་འདྲ་མིན་དང་གསེར་དངུལ་མཚལ་སྣག་ཐམས་ཅད་འབྲི་བ་ལ་མཆོག་ཏུ་བཤད་དོ། །
སྨྱུག་རྒྱུ་སྲ་བར་བཅོས་ཐབས་སུ། ཡུན་རིང་དུད་ཁར་བཞག །བ་རྐང་རྙིང་པ་རབ། མ་རྙེད་ན་རྐང་མར་རྙིང་པས་བྱུགས་ནས་བརྔོས་མ་ཐག་གི་ཡོས་ཚན་ནང་དུ་བཅུག་ནས་ལེགས་པར་འཕྱིས་ན་སྲ་མཁྲེགས་རུས་པ་ལྟ་བུར་འགྱུར་རོ། །
གཞན་ཡང་འཇང་སྨྱུག་ཅེས་པའི་མདོག་ནག་པོ་སྦུ་གུ་ཅན་ནི་སུབ་ཅེས་ཏེ་དཀྱུས་ཡིག་འབྲི་བ་ལ་བདེ་བ་དང་། ལྕགས་སྨྱུག་ནི་གསུང་རབ་གཏོས་ཆེ་རྣམས་ལ་བཟང་བ་དང་། ལྷོ་སྨྱུག རོང་སྨྱུག་སྤུས་ལེགས་དག་གིས་ཀྱང་སྨྱུག་གུར་འོས་པ་སོགས་བཤད་ཀྱང་། སྔོན་བྱོན་མཁས་པས་མཛད་པའི་གསུང་བཟོའི་བསྟན་བཅོས་སུ་གསལ་བ་ཙམ་ལས་དེང་དུས་སུ་སྨྱུག་མའི་རིགས་འདི་དག་ངོས་ཟིན་མཁན་དང་། དེ་མཚུངས་ཀྱི་ལས་ཀ་ཞིབ་ཚགས་ཐུབ་མཁན་གྱི་བཟོ་བོ་ཉུང་མོད། མདོར་ན་སྨྱུ་གུའི་རྒྱུ་ནི་སྨྱུག་ཤ་མཐུག་ཅིང་སྲ་མཁྲེགས་ཅན་ཞིག་ངེས་པར་དགོས། །
སྨྱུག་གུ་བཟོ་ཐབས་ལ། མཐོ་གང་བས་མི་རིང་ཞིང་། མཐེབ་མཛུབ་བས་མི་ཐུང་བ། རན་པ་འཛིན་བདེར་གཞོག་རྩེ་སོར་ཕྱེད་གཉིས་གཞལ་བའི་སར་གྲིས་ཁམས་གཉིས་གཞོག་སུམ་རྫིང་ཞགས་དང་སུམ་གཅིག་མཆུ་བྱས་ཤིང་། མགྱོགས་བྲིས་འབྲི་བར་གས་ཆེན་དང་། ལེགས་པར་འབྲི་བར་གས་ཆུང་བྱས་ཏེ་རྫིང་འདྲ་ཡུར་བ་འདྲ་བ་ཞེས་སྨྱུག་རྒྱབ་ནས་བལྟས་ན་གཡས་གཡོན་ཆ་སྙོམས་པ། རྫིང་མཆུ་ཧ་ཅང་མི་སྲབ་ཅིང་བཅད་ཁ་སྟེ་མཆུ་ཅུང་ཟད་གསེག་པར་བཅད། ཚེག་བྲིས་འབྲི་ན་མཉམ་པར་བཅད། ། ཟླུམ་བྲིས་འབྲི་ན་ཉིས་ཆོད་བྱ། ། སྨྱུག་ཁ་ཆིག་ཆོད་བྱས་གྱུར་ན། ། ཡི་གེ་ལེགས་པའི་གནད་གཅིག་ཡོད། ། སྨྱུག་ཁ་ཉིས་ཆོད་བྱས་གྱུར་ན། ། སྨྱུག་ཁ་སྲ་བའི་གནད་གཅིག་ཡོད། ། གསུམ་ལྡན་ལྔ་འཛོམ་ཞེས་པའི་དོན། ། སྨྱུག་གུ་མཆུ་ལ་མཁས་གྱུར་ན། ། ཡི་གེའི་འབྲུ་ལ་མཁས་པར་བྱེད། ། ཅེས་པ་སོགས་ནི་སྨྱུག་མའི་སྨྱུ་གུ་བཟོ་ཐབས་ཁོ་ན་ཙམ་ཡིན་གྱི་དེང་དུས་ཀྱི་ལྕགས་སྨྱུག་སྣ་ཚོགས་དང་། རང་འབབ་ཆུའི་སྨྱུ་གུ་དང་། བོད་ཀྱི་ཡི་གེ་འབྲི་བ་ལའང་སྤྱོད་བདེ་བའི་མི་རིགས་ཀྱི་སྨྱུ་གུ་ལ་སོགས་སྨྱུག་གསར་རྣམ་གྲངས་མང་པོ་དག་ལ་མ་ཡིན་ཡང་། བོད་ཀྱི་ཡིག་གཟུགས་ཚད་དང་ལྡན་པ་ཞིག་འབྲི་བར་འདོད་ན་སྨྱུག་མའ་སྨྱུ་གུ་ལས་ལྷག་པ་མེད་དོ། །
༢.སྨྱུག་གྲི་བཟོ་བའི་ལག་ཤེས།
སྨྱུ་གུ་གཅོད་བྱེད་ཀྱི་སྨྱུག་གྲི་ནི། ལྕགས་རྒྱུ་ཧ་ཅང་བཟང་ན་རྒོད་གས་འབྱུང་ཞིང་བརྡར་དཀའ། ཧ་ཅང་ཞན་ན་ངར་མི་འཛིན་རྣོ་མི་བརྟན་པས། ལྕགས་བཟང་ངན་རན་ཞིང་གྲི་ལྕགས་མཉེན་ལ་ངར་འཛིན་པའི་ལྕགས་ཀྱི་རིགས་སམ། ཡང་ན་ཕོ་ལྕགས་མོ་ལྕགས་འདྲེས་མ་ལ་མར་དང་བུར་སྦྲང་བསྲེས་པའི་ལྕགས་ཞུན་བྱས་ནས། གྲིའི་དབྱིབས་སོགས་ཁྱད་པར་ཅན་བཟོ་དགོས་ཚུལ་ལ། གྲི་རྩེ་གཟོང་ལྟར་མཉམ་པ་ནི་སྨྱུ་གུ་བཟོ་བ་ལ་གཅེས། རྩིབ་ལྟར་སྐྱོན་མེད་པ་ནི་ཤོག་བུ་འདྲ་བ་ལ་གཅེས། རྩེ་བ་ལྟར་སོ་བྱས་པ་ནི་རྫིང་དང་ལྟག་རིས་བྱེད་པར་གཅེས། རྩིབ་མེད་བརྡར་ཤ་ཆོད་པ་རྣོ་ཁ་ལེན་ལ་གཅེས། ལྟག་མཚན་ངར་ཚད་སྙོམས་པ་རྣོ་ཡུན་རིང་བ་ལ་གཅེས། བལ་ཚིལ་གཙོ་ཁྲག་དང་ཨ་རུ་ར་སྨྱུག་གྲིའི་རང་ལ་གཅེས་པ་ཡིན། ཞེས་སོགས་དང་། རྡར་རྡོ་ནི། འཛིང་ངམ་ལྕོག་རླབས་སོགས་ཀྱི་རྡོ་སྨྱུག་གྲིའི་རྡར་ལ་གཅེས་པ་ཡིན་ཞེས་བཤད་ཀྱང་དེང་གི་རྡར་རྡོ་བཟོས་མ་ལས་ལྷག་པ་དཀོན་པ་འདྲ། བརྡར་ཐབས་ལ། ངར་ཆུང་ཐད་ཀར་བརྡར་བས་རྣོ་ཁ་མྱུར་དུ་ལེན། ངར་ཆེན་བསྐོར་ཞིང་བརྡར་བས་སོ་ཁ་འགྲུག་མི་འགྱུར། ཞེས་སོགས་གསུངས་པ་ལྟར་རོ། །


text: དེ་སྔ་ཕྱི་ལོ་༢༠༠༡ལོའི་ཟླ་བ་དགུ་པའི་ཚེས་༡༡ཉིན། འཇིགས་བསྐུལ་རིང་ལུགས་པས་ཨ་མི་རི་ཀར་རྒོལ་བརྡུང་བཏང་བའི་ཚབས་ཆེའི་གནས་ཚུལ་བྱུང་བའི་རྗེས་སུ། ཨ་མི་རི་ཀའི་དབུས་གསང་འཕྲིན་ལས་ཁང་།(CIA)ཡིས། དྲག་སྤྱོད་པ་འཇུ་བཟུང་བཀག་ཉར་བྱས་པ་རྣམས་ལ། གདུག་སྦྱོང་མནར་གཅོད་དྲག་པོ་བཏང་སྟེ་གནས་ཚུལ་རག་ཐབས་བྱེད་པའི་ལས་འགུལ་ཞིག་སྤེལ་ཡོད་པའི་སྐོར། གྲོས་ཚོགས་ཀྱིས་ཞིབ་དཔྱོད་བྱས་པའི་སྙན་ཐོ་ཞིག་ཐོན་ཡོད་ནའང་། ད་དུང་སྲིད་འཛིན་ཨཽ་བྷ་མ་ཆབ་སྲིད་འཛིན་སྐྱོང་ཁང་གིས། བཙོན་པར་མནར་གཅོད་གཏོང་བའི་ལས་འགུལ་དེའི་ནང་ཐེ་གཏོགས་ཡོད་པ་རྣམས་ལ་ཁྲིམས་གཅོད་གང་ཡང་མ་བྱས་པར། ནག་ཉེས་གུ་ཡང་བཏང་བ་ལྟ་བུའི་རྣམ་པ་བསྟན་ཏེ་བཞག་ཡོད་ལུགས། རྒྱལ་སྤྱིའི་ཉེས་ཡང་འགྲོ་བ་མིའི་ཐོབ་ཐང་ཚོགས་པས། གཟའ་མིག་དམར་ཉིན། སྐྱོན་བརྗོད་བྱས་ཡོད་འདུག འོན་ཀྱང་། ཨ་མི་རི་ཀའི་ཁྲིམས་དོན་ལས་ཁུངས་ཀྱིས། གྲོས་ཚོགས་གོང་མའི་ལས་དོན་ཚོགས་ཆུང་ཞིག་གིས་བཏོན་པའི་སྙན་ཐོ་དེ་ལ་བསྐྱར་ཞིབ་བྱས་པར། དེའི་ནང་། མི་གང་ཞིག་གིས་ཨ་མི་རི་ཀའི་ཉེས་དོན་ཁྲིམས་གཞི་དང་འགལ་བའི་བྱ་སྤྱོད་སྤེལ་བའི་དཔང་རྟགས་གསར་པ་གང་ཡང་བརྙེད་སོན་མ་བྱུང་ཞེས། གསར་འགོད་པར་འགྲེལ་བརྗོད་གནང་ཡོད་པ་རེད།།


text:
༄༅།།གཏན་བདེའི་གཞི་རྩ་རིགས་ཀྱི་སྤྱི་ཁོག་གསལ་བྱེད་སྐལ་བཟང་འཇུག་སྒོ་ཞེས་བྱ་བ་བཞུགས་སོ། །
དངོས་བརྒྱུད་བླ་མ་རྣམས་ལ་གུས་བཏུད་ནས།།
གང་ཞིག་སྦྱངས་ན་སངས་རྒྱས་ཉིད་གྱུར་རིགས།།
ཡོན་ཏན་ཀུན་གྱི་གོ་འབྱེད་ཆོས་དབྱིངས་ཁམས།།
བདེ་གཤེགས་སྙིང་པོའི་རྣམ་གཞག་མདོ་ཙམ་བརྗོད།།
དེ་ལ་འདིར་རིགས་ཀྱི་རྣམ་གཞག་མདོར་བསྡུས་ཙམ་ཞིག་འཆད་པ་ལ།༡རིགས་ཤེས་པའི་དགོས་པ། ༢རིགས་མ་ཤེས་པའི་སྐྱོན། ༣རིགས་ཤེས་བྱེད་ཀྱི་ཁུངས། ༤རིགས་སྒྲུབ་བྱེད་ཀྱི་རིགས་པ།༥རིགས་ཀྱི་ངོ་བོ། ༦རིགས་ཀྱི་དབྱེ་བ། ༧རིགས་ཀྱི་མཚན་གཞི། ༨རིགས་ཀྱི་དཔེ། ༩རིགས་ཀྱི་སྒྲ་བཤད།༡༠རིགས་ཀྱི་མིང་གི་རྣམ་གྲངས། ༡༡རིགས་སད་པ་ལ་བར་དུ་གཅོད་པའི་ཉེས་དམིགས། ༡༢རིགས་སད་པའི་ཕན་ཡོན།༡༣རིགས་སད་པར་བྱེད་པའི་ཐབས། ༡༤རིགས་སད་པའི་རྟགས། ༡༥རིགས་ནས་ཇི་ལྟར་འཁྲིད་ཚུལ། ༡༦རིགས་ཀྱི་ས་མཚམས།༡༧ནང་པའི་གྲུབ་མཐའ་བཞི་སོ་སོའི་རིགས་འདོད་ཚུལ། ༡༨བོད་ཀྱི་ཆོས་བརྒྱུད་ཁག་གི་རིགས་འདོད་ཚུལ་ཅུང་ཟད་བཤད་པ་བཅས་དོན་ཚན་༡༨ཡོད་པ་ལས།
དང་པོ་(རིགས་ཤེས་པའི་དགོས་པ)ནི།མནར་མེད་པ་ཡན་ཆད་ཀྱི་སེམས་ཅན་ཐམས་ཅད་ཀྱི་རྒྱུད་ལ་བླ་ན་མེད་པའི་མཐར་ཐུག་གི་བདེ་སྐྱིད་ཀྱི་ཐོན་ཁུངས་ཏེ་སངས་རྒྱས་ཀྱི་རིགས་ཡོད་པར་ཤེས་ན་ཐོན་ཁུངས་དེ་བེད་སྤྱད་ནས་དེ་ལ་དམིགས་ཏེ་སྒོམ་པས་མཐར་ཐུག་གི་བདེ་སྐྱིད་མཆོག་སངས་རྒྱས་ཀྱི་གོ་འཕང་ཐོབ་པར་འགྱུར་བའི་ཕྱིར།
གཉིས་པ་(རིགས་མ་ཤེས་པའི་སྐྱོན)ནི།དཔེར་ན། མི་དབུལ་པོས་ཐབ་རྡོ་གསེར་ལ་བཅོལ་ཡང་དེ་ཧ་མ་གོ་ན་དབུལ་པོ་སོ་ན་གནས་པ་དང་། རང་གི་ཁྱིམ་གྱི་ས་འོག་ན་རིན་པོ་ཆེ་མི་ཟད་པའི་གཏེར་ཡོད་ཀྱང་དེ་མ་ཤེས་ན་གཏེར་དེས་མི་དེའི་དབུལ་བ་སེལ་མི་ནུས་པ་ལྟར་སེམས་ཅན་རྣམས་ཀྱི་རང་རྒྱུད་ཀྱི་རིན་པོ་ཆེའི་གཏེར་དང་འདྲ་བའི་རང་བཞིན་ལ་དྲི་མ་མ་ཞུགས་ཤིང་།སྐྱོན་ཐམས་ཅད་དང་བྲལ་རུང་དང་ཡོན་ཏན་ཐམས་ཅད་ཐོབ་རུང་གི་ཁམས་བདེ་གཤེགས་སྙིང་པོ་སེམས་ཀྱི་ཆོས་ཉིད་དེ་མ་རྟོགས་པ་ལ་བརྟེན་ནས་འཕགས་པའི་ཡོན་ཏན་གྱིས་དབུལ་ཞིང་འཕོངས་པས་སྡུག་བསྔལ་རྣམ་མང་རྒྱུན་དུ་མྱོང་དགོས་པ་དེ་བྱུང་བའི་ཕྱིར།
གསུམ་པ་(རིགས་ཤེས་བྱེད་ཀྱི་ཁུངས)ནི།ཡུམ་བར་མ་ཉི་ཁྲི་ལས། རབ་འབྱོར་བྱང་ཆུབ་སེམས་དཔའི་ཚིག་གི་དོན་མེད་པ་སྟེ། དེ་ཅིའི་ཕྱིར་ཞེ་ན།བྱང་ཆུབ་ལ་ནི་སྐྱེ་བའམ་ཡོད་པ་ཉིད་དམ་མེད་པ་ཉིད་ཡོད་པའི་དམིགས་པ་མ་ཡིན་ཏེ། རབ་འབྱོར་དེའི་ཕྱིར་བྱང་ཆུབ་སེམས་དཔའི་ཚིག་གི་དོན་མེད་པའོ།།ཞེས་སོགས་དང་། བརྒྱད་སྟོང་པ་ལས། སེམས་ལ་སེམས་མ་མཆིས་ཏེ། སེམས་ཀྱི་རང་བཞིན་འོད་གསལ་བའོ།།ཞེས་སོགས་དང་། དེ་བཞིན་གཤེགས་པའི་སྙིང་པོའི་མདོ་ལས། སེམས་ཅན་འདི་དག་ནི་རྟག་ཏུ་དེ་བཞིན་གཤེགས་པའི་སྙིང་པོ་ཅན་ཡིན་ནོ།།ཞེས་དང་། འཕགས་པ་དཔལ་ཕྲེང་གི་མདོ་ལས། བཅོམ་ལྡན་འདས་གལ་ཏེ་དེ་བཞིན་གཤེགས་པའི་སྙིང་བོ་མ་མཆིས་ན་ནི་སྡུག་བསྔལ་ལ་ཡང་སྐྱོ་བར་མི་འགྱུར་ན།མྱ་ངན་ལས་འདས་པ་ལ་འདོད་པ་དང་། འདུན་པ་དང་། དོན་དུ་གཉེར་བ་དང་། སྨོན་པ་ཡང་མེད་པར་འགྱུར་རོ།།ཞེས་སོགས་གསུངས་ལ། གཞན་ཡང་མང་ངོ་། །
བཞི་པ་(རིགས་སྒྲུབ་བྱེད་ཀྱི་རིགས་པ)ནི།སེམས་ཅན་ཐམས་ཅད་ཀྱི་རྒྱུད་ལ་རང་ཆས་སུ་ཡོད་པའི་སེམས་ཀྱི་ཆོས་ཉིད་ཆོས་ཅན། སངས་རྒྱས་ཀྱི་རིགས་ཡིན་ཏེ།རང་ཉིད་ལ་དམིགས་ཏེ་སྒོམ་པས་ཡོན་ཏན་ཐམས་ཅད་གོང་ནས་གོང་དུ་འཕེལ་བར་འགྱུར་བ་དང་། གློ་བུར་གྱི་དྲི་མ་མཐའ་དག་རིམ་གྱིས་སྦྱངས་ནས་ངོ་བོ་ཉིད་སྐུར་འགྱུར་རུང་ཡིན་པའི་ཕྱིར།སེམས་ཅན་ཐམས་ཅད་ཆོས་ཅན། རྟག་ཏུ་དེ་བཞིན་གཤེགས་པའི་སྙིང་པོ་ཅན་ཡིན་ཏེ། རང་རྒྱུད་ལ་ཡང་དག་པར་རྫོགས་པའི་སངས་རྒྱས་ཀྱི་ཆོས་སྐུའི་འཕྲིན་ལས་འཕྲོ་ཞིང་འཇུག་པའི་ཕྱིར་དང་།སེམས་ཅན་དང་སངས་རྒྱས་ཀྱི་སེམས་ཀྱི་གནས་ལུགས་དེ་བཞིན་ཉིད་ལ་ངོ་བོ་མི་འདྲ་བའི་དབྱེ་བ་མེད་པའི་ཕྱིར་དང་།སེམས་ཅན་ཐམས་ཅད་ཀྱི་རྒྱུད་ལ་ཆོས་སྐུའི་ངོ་བོར་འགྱུར་རུང་གི་རིགས་སམ་ཁམས་ཡོད་པའི་ཕྱིར།
ལྔ་པ་(རིགས་ཀྱི་ངོ་བོ)ནི། སངས་རྒྱས་ཀྱི་སྐུར་འགྱུར་རུང་གི་ཆོས།སངས་རྒྱས་ཀྱི་རིགས་ཀྱི་མཚན་ཉིད།
དྲུག་པ་(རིགས་ཀྱི་དབྱེ་བ)ནི། སངས་རྒྱས་ཀྱི་རིགས་ལ་དབྱེ་ན།རང་བཞིན་གནས་རིགས་དང་། རྒྱས་འགྱུར་གྱི་རིགས་གཉིས་སུ་ཡོད། རང་གི་རྟེན་ཆོས་སུ་གྱུར་པའི་སངས་རྒྱས་རུང་གི་ཆོས་ཀྱི་ཆོས་ཉིད་གང་ཞིགངོ་བོ་ཉིད་སྐུར་འགྱུར་རུང་དེ།རང་བཞིན་གནས་རིགས་ཀྱི་མཚན་ཉིད། འདུས་བྱས་ཀྱི་སངས་རྒྱས་ཀྱི་སྐུར་འགྱུར་རུང་། རྒྱས་འགྱུར་གྱི་རིགས་ཀྱི་མཚན་ཉིད།
བདུན་པ་(རིགས་ཀྱི་མཚན་གཞི)ནི། རིམ་པ་ལྟར་སེམས་ཅན་རྣམས་ཀྱི་རྒྱུད་ཀྱི་ཡོན་ཏན་སྐྱེ་རུང་དང་།སྒྲིབ་པ་སྤང་རུང་གི་སེམས་ཀྱི་ཆོས་ཉིད་དང་། དེ་འདྲའི་སེམས་ལྟ་བུ།བརྒྱད་པ་(རིགས་ཀྱི་དཔེ)ནི།སེམས་ཅན་རྣམས་ཀྱི་སེམས་བདེན་གྲུབ་ཀྱིས་སྟོང་བའི་ཆོས་ཉིད་རང་བཞིན་གནས་རིགས་ནི། དཔེ་ནམ་མཁའ་དང་འདྲ་སྟེ།ནམ་མཁས་གཟུགས་ཅན་ཀུན་གྱི་གོ་འབྱེད་པ་ལྟར་སེམས་ཅན་གྱི་སེམས་བདེན་གྲུབ་ཀྱིས་སྟོང་པས་སྤངས་རྟོགས་ཀྱི་ཡོན་ཏན་གོང་མ་ཐམས་ཅད་སྐྱེ་བའི་གོ་འབྱེད་ལ།གལ་ཏེ་ནམ་མཁའ་མེད་ན་གཟུགས་ཅན་ཀུན་མི་གནས་པ་ལྟར་སེམས་ཅན་གྱི་སེམས་བདེན་པར་གྲུབ་ན་ཡོན་ཏན་གོང་མ་སྐྱེ་བའི་གོ་མི་འབྱེད་པས་སངས་རྒྱས་ཀྱི་སྟོབས་སོགས་ཡོན་ཏན་ཐམས་ཅད་འབྱུང་བའི་གཞི་སེམས་རང་བཞིན་གྱིས་འོད་གསལ་བ་དང་།སྒྲིབ་གཉིས་ཀྱི་དྲི་མ་མཐའ་དག་གློ་བུར་བར་གྲུབ་བོ། །དཔེ་གཞན་ཡང་མང་ངོ་།།
དགུ་པ་(རིགས་ཀྱི་སྒྲ་བཤད)ནི།རིགས་ཀྱི་སྐད་དོད་གོ་ཏྲའི་གུ་ཎ་བྱས་པས་ཡོན་ཏན་དང་། ཏྲ་ཏཱ་ར་བྱས་པས་སྒྲོལ་བ་སྟེ། ཡོན་ཏན་སྒྲོལ་བའམ་འབྱུང་བས་ན་རིགས་ཞེས་བྱའོ།།
བཅུ་པ་(རིགས་ཀྱི་མིང་གི་རྣམ་གྲངས)ནི། རིགས་དང་། གཞི་དང་། སྟོན་པ་དང་། རྒྱུ་དང་། རྟེན་དང་།ཉེར་གནས་དང་། སྔོན་དུ་འགྲོ་བ་དང་། གནས་དང་། ས་བོན་དང་། ཁམས་དང་རང་བཞིན་ཞེས་བྱའོ། །དེ་ཡང་རིམ་པ་བཞིན་དུ་འཇིག་རྟེན་ལས་འདས་པའི་ཆོས་ཀྱི་འབྱུང་གནས་ཡིན་པས་རིགས།འབྲས་བུ་ངེས་པར་འཛིན་པས་གཞི། འབྲས་བུའམ་གནས་པའི་རྒྱུན་འབྱུང་བར་བྱེད་པས་སྟོན་པ། འབྲས་བུ་འཕེལ་བར་བྱེད་པས་རྒྱུ།འབྲས་བུའི་དུས་ནའང་འཇུག་པས་རྟེན། རིམ་གྱིས་འབྱུང་བར་བྱེད་པས་ཉེར་གནས། འབྲས་བུའི་སྔོན་དུ་འགྲོ་བས་སྔོན་དུ་འགྲོ་བ།འབྲས་བུ་གནས་པ་དེར་འགྲོ་བས་གནས། འབྱུང་བའི་རྒྱུ་མཚན་ཡིན་པས་ས་བོན། རང་དང་རྗེས་སུ་མཐུན་པའི་འབྲས་བུ་འཛིན་པས་ཁམས།བཅོས་མ་མིན་པས་རང་བཞིན་ཞེས་བྱའོ། །
བཅུ་གཅིག་པ་(རིགས་སད་པ་ལ་བར་དུ་གཅོད་པའི་ཉེས་དམིགས)ནི།ཉིན་མོངས་པ་གོམས་པ་ཤས་ཆེ་བ་དང་། གྲོགས་ངན་པ་སྡིག་གྲོགས་ཀྱིས་ཟིན་པ་དང་། ཆོས་སྒྲུབ་པའི་མཐུན་རྐྱེན་ཡོ་བྱད་ཀྱིས་ཕོངས་ནས་སྒྲུབ་མི་ནུས་པ་དང་།ཆོས་བྱེད་པ་ལ་རང་དབང་དུ་མི་འགྱུར་བར་རྒྱལ་པོ་ལ་སོགས་པའི་གཞན་དབང་དུ་སོང་བ་དང་བཞི་ཡོད་པའི་ཕྱིར།སངས་རྒྱས་ཀྱི་རིགས་སེམས་ཅན་ཐམས་ཅད་ཀྱི་རྒྱུད་ལ་རང་ཆས་སུ་ཡོད་ཀྱང་ད་དུང་འཁོར་བ་ལས་མ་གྲོལ་བ་ནི།ཆོས་བྱེད་པའི་གོ་སྐབས་མེད་པའི་མི་ཁོམ་པའི་གནས་སུ་སྐྱེས་པ་དང་འདོད་ཡོན་ལ་ཞེན་ཅིང་ཆགས་པས་སྒོ་གསུམ་ཉེས་སྤྱོད་ལ་མི་འཛེམ་པའི་བག་མེད་དང་།ལས་འབྲས་དང་སྐྱེ་བ་སྔ་ཕྱི་བདེན་བཞི་བླང་དོར་སྐྱབས་གསུམ་སོགས་མེད་པར་ལྟ་བའི་ལོག་པར་ཞུགས་པ་དང་།གླེན་ལྐུག་སོགས་རྣམ་སྨིན་གྱི་སྒྲིབ་པ་དང་། མཚམས་མེད་བྱས་པ་སོགས་ལས་ཀྱི་སྒྲིབ་པ་དང་།ཉོན་མོངས་པ་ཤས་ཆེ་བ་སྟེ་སྒྲིབ་པའི་ཉེས་པ་དེ་དག་ཡོད་པའི་དབང་གིས་ཡིན་ནོ། །
བཅུ་གཉིས་པ་(རིགས་སད་པའི་ཕན་ཡོན)ནི། བྱང་ཆུབ་ལ་དམིགས་པའི་བློ་ཤིན་ཏུ་བརྟན་པར་འགྱུར་བ་དང་།བརྩོན་འགྲུས་ལྷག་པར་འཕེལ་ཏེ་སྒྲུབ་པ་ལ་ནན་ཏན་སྙིང་པོར་བྱེད་པ་དང་། ངན་སོང་ལས་མྱུར་དུ་ཐར་བ་སོགས་ཀྱི་ཕན་ཡོན་ཁྱད་པར་ཅན་ཡོད་པའི་ཕྱིར།
བཅུ་གསུམ་པ་(རིགས་སད་པའི་ཐབས)ནི།དགེ་བའི་བཤེས་གཉེན་ལ་བརྟེན་པ་དང་། དམ་པའི་ཆོས་ཉན་པ་དང་། དེའི་དོན་ཚུལ་བཞིན་དུ་ཡིད་ལ་བྱེད་པ་དང་།ལྷག་པར་སྐྱབས་འགྲོ་ཚུལ་བཞིན་དུ་བྱས་པས་རིགས་སད་པར་འགྱུར་ཏེ། རིགས་སད་པ་གསག་སྦྱང་གི་ཁྱད་པར་དུ་བྱས་པར་གསུངས་པས་དེ་ལྟར་བྱས་པས་གསག་སྦྱང་ཚུལ་བཞིན་དུ་བྱས་པར་འགྱུར་བའི་ཕྱིར།
བཅུ་བཞི་བ་(རིགས་སད་པའི་རྟགས)ནི།གང་ཟག་གང་ལ་འཁོར་བའི་ཉེས་དམིགས་དང་། དེ་དང་བྲལ་བའི་ཐར་པའི་ཕན་ཡོན་ཐོས་པ་ན་ལུས་ཀྱི་བ་སྤུ་ལྡང་བ་དང་མིག་ནས་མཆི་མ་འཁྲུགས་པ་ལ་སོགས་པའི་ལུས་ངག་གི་ཐ་སྙད་ཁྱད་པར་ཅན་དང་ལྡན་པ་མཐོང་བ་ལས།གང་ཟག་དེ་ཉིད་ཐེག་དམན་གྱི་རིགས་སད་པར་ཤེས་ནུས། ཡང་དགྲ་གཉེན་བར་མ་གསུམ་གྱི་སེམས་ཅན་སུ་འདྲ་ཞིག་ཡིན་རུང་སྡུག་བསྔལ་གྱི་མནར་བ་མཐོང་བ་ན་མི་བཟོད་པའི་སྙིང་རྗེ་ཆེན་པོ་ངང་གིས་སྐྱེ་བ་དང་།སོ་སོའི་སྐྱེ་བོ་ལས་དང་པོ་བའི་དུས་ནའང་ཟབ་མོ་སྟོང་པ་ཉིད་ཀྱི་གཏམ་ཕྱིན་ཅི་མ་ལོག་པ་ཐོས་པ་ལ་བརྟེན་ནས་ལུས་ཀྱི་བ་སྤུ་ལྡང་བ་དང་མིག་མཆི་མས་བརླན་པ་ལ་སོགས་པའི་ལུས་ངག་གི་ཐ་སྙད་ཁྱད་པར་ཅན་དང་ལྡན་པའི་རྟགས་མཚན་ལས་གང་ཟག་གཞན་གྱི་ངོར་གང་ཟག་དེ་ཉིད་ཐེག་པ་ཆེན་པོའི་རིགས་སད་པར་དཔོག་ནུས་སོ།།
བཅོ་ལྔ་བ་(རིགས་ནས་ཇི་ལྟར་འཁྲིད་པའི་ཚུལ)ནི།ཐོག་མར་རྒྱལ་པོ་འཆར་བྱེད་ལ་བཙུན་མོ་སྔོ་བསངས་མ་ཤི་བ་བློན་པོ་མཁས་པས་ཤུ་བས་ན་ཚུལ་རིམ་གྱིས་བརྗོད་ནས་བརྡ་སྤྲད་པ་ལྟར་སྐྱེས་བུ་གསུམ་གྱི་ལམ་གྱི་རིམ་པ་རྣམས་བསྟན་ནས་ཐེག་དམན་གྱི་རིགས་སད་པ་རྣམས་ལ་ཐེག་དམན་གྱི་སྡེ་སྣོད་བསྟན་པའི་སྒོ་ནས་ཐེག་དམན་གྱི་ལམ་ལ་འཁྲིད་པར་བྱེད།ཐེག་ཆེན་གྱི་རིགས་སད་པ་རྣམས་ལ་ཐེག་ཆེན་གྱི་ཤིན་ཏུ་རྒྱས་པའི་སྡེ་སྣོད་དགོངས་འགྲེལ་དང་བཅས་པ་བསྟན་ནས་ཐེག་ཆེན་གྱི་ལམ་ལ་འཁྲིད་པར་བྱ་བ་ཡིན་པའི་ཕྱིར།
བཅུ་དྲུག་པ་(སངས་རྒྱས་ཀྱི་རིགས་ཀྱི་ས་མཚམས)ནི།ལམ་མ་ཞུགས་ནས་རྒྱུན་མཐའི་བར་དུ་ཡོད། དེ་ཡང་། སངས་རྒྱས་ཀྱི་རིགས་དེ་སེམས་ཅན་ཁོ་ནའི་རྒྱུད་ལ་བཞག་གི་སངས་རྒྱས་ཀྱི་ཐུགས་རྒྱུད་ལ་མེད་དེ།སེམས་ཀྱི་ཆོས་ཉིད་གློ་བུར་གྱི་དྲི་མ་དང་བཅས་པའི་གནས་སྐབས་ན་སངས་རྒྱས་ཀྱི་རིགས་དང་དེ་བཞིན་གཤེགས་པའི་སྙིང་པོ་ཞེས་བྱ་ལ།དེ་ཉིད་སྒྲིབ་བྱེད་གློ་བུར་གྱི་དྲི་མ་མཐའ་དག་དང་བྲལ་བའི་ཚེ་དེ་བཞིན་གཤེགས་པའི་ཆོས་ཀྱི་སྐུ་ཞེས་བྱ་ཡི་སངས་རྒྱས་ཀྱི་རིགས་དང་དེ་བཞིན་གཤེགས་པའི་སྙིང་པོ་ཞེས་མི་བྱའོ།།
བཅུ་བདུན་པ་(ནང་པ་སངས་རྒྱས་པའི་གྲུབ་མཐའ་བཞི་པོ་སོ་སོའི་རིགས་ཀྱི་འདོད་ཚུལ)ནི།༡བྱེ་སྨྲས།རང་གི་འབྲས་བུར་གྱུར་བའི་འཕགས་ལམ་གྱི་རྒྱུར་གྱུར་པའི་སེམས་བྱུང་མ་ཆགས་པའི་རང་བཞིན་གྱི་དགེ་བ་དེ།འཕགས་པའི་རིགས་ཀྱི་ངོ་བོ་དང་། དེ་ལ་དབྱེ་ན། ཆོས་གོས་ངན་ངོན་ཙམ་གྱིས་ཆོག་ཤེས་པའི་འཕགས་པའི་རིགས།བསོད་སྙོམས་ངན་ངོན་ཙམ་གྱིས་ཆོག་ཤེས་པའི་འཕགས་པའི་རིགས། གནས་མལ་ངན་ངོན་ཙམ་གྱིས་ཆོག་ཤེས་པའི་འཕགས་པའི་རིགས།སྤོང་བ་དང་སྒོམ་པ་ལ་དགའ་བའི་འཕགས་པའི་རིགས་དང་བཞིར་འདོད་དོ། །འདི་དག་ཀྱང་དང་པོ་ཆོག་ཤེས་གསུམ་ནི།བདག་གིར་བྱེད་རྒྱུའི་ཟས་གོས་གནས་མལ་གསུམ་ལ་ཆགས་པ་དུས་རེ་ཞིག་ཞི་བྱེད་ལམ་སྒྲུབ་པའི་ཚུལ་ལམ་ཐབས་དང་།ཐ་མ་སྡུག་ཀུན་སྤོང་པ་དང་ལམ་སྒོམ་པ་ལ་དགའ་བ་ནི། བདག་དང་བདག་གིར་བྱེད་རྒྱུ་ལ་ཆགས་པ་དུས་གཏན་དུ་ཞི་བྱེད་ཡིན་པས་ན་ཐར་པ་སྒྲུབ་པའི་ལས་དངོས་ཡིན་པས་དེ་བཞི་འཕགས་ལམ་མ་ཐོབ་པ་ཐོབ་བྱེད་དང་།ཐོབ་ཟིན་མཐར་ཕྱིན་བྱེད་ཡིན་པས་འཕགས་པའི་རིགས་སམ་རྒྱུར་བཞག་པ་ཡིན།
འདི་ནི་ཉམས་ལེན་ཐམས་ཅད་ཀྱི་གནད་དང་།གསུང་རབ་ཐམས་ཅད་ཀྱི་དགོངས་དོན་བསྡུས་པའི་སྡོམ་ཆེན་པོ་ཡིན་པར་གསུངས་ཏེ། འཁོར་བ་ལས་མི་ཐར་པའི་རྩ་བ་ཟས་གོས་གནས་མལ་ལ་ཆགས་ཤིང་ཞེན་པ་དེ་ཡིན་ལ།དེའི་གཉེན་པོར་སྐྱེས་བུ་ཆུང་ངུའི་ལམ་ཚེ་འདིའི་སྣང་ཤས་ལྡོག་པ་ནས་སོ་ཐར་གྱི་བཅས་པ་ཇི་སྙེད་ཅིག་གསུངས་པ་རྣམས་དང་པོ་གསུམ་དང་།སྡོམ་པ་གོང་མ་གཉིས་དང་སྐྱེས་བུ་འབྲིང་གི་བདེན་བཞི་མི་རྟག་སོགས་རྟོགས་པའི་ལམ་དང་། སྐྱེས་བུ་ཆེན་པོའི་སྙིང་རྗེ་ཆེན་པོ་ནས་རྣམ་མཁྱེན་གྱི་བར་གྱི་ལམ་ཇི་སྙེད་ཅིག་བསྟན་པ་རྣམས་བཞི་བའི་ནང་དུ་འདུ་བའི་ཕྱིར་རོ།།
དེས་ན་ཉོན་མོངས་སྤངས་པའི་ཐར་པ་ཐོབ་པ་ལ། དེ་ཐོབ་བྱེད་ཀྱི་ཐབས་བདེན་པ་མངོན་སུམ་དུ་གསར་དུ་མཐོང་བ་དང་མཐོང་ཟིན་གོམས་པར་བྱེད་དགོས།དེ་ལ་ཐོག་མར་སེམས་རྣམ་པར་མི་གཡེང་ཞིང་ཕུན་སུམ་ཚོགས་པའི་རྒྱུར་ལུས་ངག་གི་སྒོ་མི་མཐུན་ཕྱོགས་ལས་སྡོམ་པའི་སོ་ཐར་རིགས་བརྒྱད་གང་རུང་གི་སྡོམ་པ་སོགས་གཞི་ཚུལ་ཁྲིམས་རྣམ་པར་དག་པ་ལ་གནས་ནས་བདེན་པའི་དོན་ལ་མི་རྨོངས་པའི་རྒྱུར་དགེ་བའི་བཤེས་གཉེན་མཚན་ཉིད་དང་ལྡན་པ་ལས་བདེན་པ་མཐོང་བ་དང་རྗེས་སུ་མཐུན་པའི་དམ་པའི་ཆོས་ཉན་ཏེ་ཐོས་བྱུང་གི་ཤེས་རབ་བསྐྱེད།དེ་ནས་ཐོས་དོན་ལ་ཕྱིན་ཅི་མ་ལོག་པར་སེམས་པར་བྱེད་པས་བསམ་བྱུང་གི་ཤེས་རབ་བསྐྱེད་ཅིང་།དེ་ལྟར་ཐོས་བསམ་གྱི་ཤེས་རབ་དང་ལྡན་པས་ཉོན་མོངས་སྤོང་བའི་རྒྱུར་བདེན་པའི་དོན་སྒོམ་པ་ལ་ཡང་དག་པར་རབ་ཏུ་སྦྱོར་དགོས།དེ་ཡང་ལུས་འདུ་འཛི་དང་སེམས་རྣམ་རྟོག་ལས་ཐག་བསྲིངས་པའི་བསྲིང་པ་གཉིས་ལྡན་གྱི་གང་ཟག་ཅིག་གིས་སྒོམ་པ་ཡོངས་སུ་རྫོགས་པར་ནུས་ཀྱི་བསྲིང་པ་གཉིས་དང་མི་ལྡན་པས་དེ་ལྟར་མི་ནུས་སོ།།བསྲིང་པ་གཉིས་ནི། འདོད་པ་ཆུང་བ་དང་། ཆོག་ཤེས་པ་ལ་འབྱུང་གི་ཆོག་མི་ཤེས་པ་དང་འདོད་ཆེན་ཅན་ལ་མ་ཡིན་ནོ།།འོ་ན། ཆོག་མི་ཤེས་པ་དང་འདོད་ཆེན་ཅན་ནི་ཇི་ལྟ་བུ་ཞེ་ན། ཟས་ནོར་སོགས་ངན་ཉུང་རྙེད་པས་ཡིད་མི་བདེ་ཞིང་མ་ཚིམ་པའམ་ཟས་ནོར་སོགས་གང་ཙམ་པ་རེ་རྙེད་པ་ན་དེས་ཡིད་མི་ཚིམ་ཞིང་དེ་ལས་བཟང་མང་འདོད་ཅིང་སྲེད་ཞེན་ཆེ་བ་ནི།ཆོག་མི་ཤེས་པ་དང་། ཟས་ནོར་སོགས་བཟང་མང་མ་རྙེད་པ་ལ་འདོད་ཞེན་ཆེ་བའམ་སྔོན་མ་རྙེད་པའི་ཟས་ནོར་སོགས་ལ་འདོད་ཞེན་ཆེ་བ་ནི།འདོད་ཆེན་ཅན་ཡིན། དེ་གཉིས་ལས་ལྡོག་པ་གཉིས་ནི། རིམ་བཞིན་ཆོག་ཤེས་པ་དང་། འདོད་ཆུང་ཅན་ཡིན་ནོ།།བྱེ་སྨྲའི་རིགས་ཀྱི་རྣམ་གཞག་འདི་རང་ཅག་ལས་དང་པོ་བ་རྣམ་ལ་ཤིན་ཏུ་མཁོ་བས་ཉུང་གསལ་བྱས་སོ།།༢མདོ་སྡེ་པས། སེམས་ཅན་གྱི་རྒྱུད་ཀྱི་ཡིད་ཀྱི་རྣམ་ཤེས་ཀྱི་སྟེང་གི་ཟག་མེད་སེམས་ཀྱི་ས་བོན་དེ།རིགས་ཀྱི་ངོ་བོར་འདོད་ཅིང་། ཉན་ཐོས་སྡེ་གཉིས་ཀྱིས་རིགས་ཙམ་ལས་རང་བཞིན་གནས་རིགས་དང་རྒྱས་འགྱུར་གྱི་རིགས་གཉིས་ཀྱི་ཐ་སྙད་མི་འདོད་དོ།།༣སེམས་ཙམ་པས། ཀུན་གཞིའམ་སེམས་ཅན་གྱི་རྒྱུད་ཀྱི་སྐྱེ་མཆེད་དྲུག་ཅི་རིགས་ཀྱི་སྟེང་གི་བྱང་ཆུབ་ཏུ་འགྱུར་རུང་གི་ནུས་པའམ་ས་བོན་དེ།རིགས་ཀྱི་ངོ་བོར་འདོད། དབྱེ་ན། ཐོས་སོགས་ཀྱིས་གསོས་མ་བཏབ་པའི་ཆ་བཞག་གི་རང་བཞིན་གནས་རིགས་དང་།དེས་གསོས་བཏབ་པའི་རྒྱས་འགྱུར་གྱི་རིགས་གཉིས་སུ་ཡོད། རང་བཞིན་གནས་རིགས་དང་། ཐོས་པའི་བག་ཆགས་གཉིས་རྣམ་གྲངས་དང་།རྒྱས་རིགས་དང་། རྐྱེན་གྱིས་ཡང་དག་པར་བླངས་པའི་རིགས་གཉིས་རྣམ་གྲངས་ཡིན། ཐེག་པ་གསུམ་གྱི་ངེས་པའི་རིགས་དང་།མ་ངེས་པའི་རིགས། རིགས་ཆད་ཀྱང་འདོད་དོ། །ཉན་ཐོས་སྡེ་གཉིས་དང་སེམས་ཙམ་པས། རིགས་འདུས་བྱས་སུ་འདོད་ཅིང་།འོན་ཀྱང་རིགས་འདུས་མ་བྱས་ཆོས་ཉིད་དུ་འདོད་པའི་སེམས་ཙམ་པའང་ཡོད། འདིའི་ལུགས་ཀྱི་རིགས་ཀྱི་རྣམ་གཞག་དོན་ཚན་དགུའི་སྒོ་ནས་རྒྱས་པར་མདོ་སྡེ་རྒྱན་ལས་བཤད་པ་ལས་ཤེས་པར་བྱའོ།།༤དབུ་མ་པའི་རིགས་ཀྱི་འདོད་ཚུལ་ནི། གོང་གི་དོན་ཚན་དང་པོ་བཅུ་དྲུག་གི་སྐབས་སུ་བཤད་པ་ལྟར་ཡིན།རྒྱས་པར་ཕར་ཕྱིན་གྱི་གཞུང་ཁག་དང་། རྒྱུད་བླ་མ་ལས། རྣམ་གཞག་བཅུས་སེམས་ཀྱི་རང་བཞིན་འོད་གསལ་བ་དང་།དཔེ་དོན་སོ་དྲུག་གིས་དྲི་མ་གློ་བུར་བར་བསྟན་པ་ལས་ཤེས་པར་བྱའོ། །
བཅོ་བརྒྱད་པ་(བོད་ཀྱི་རྙིང་བཀའ་ས་དགེའི་ལུགས་ཀྱི་རིགས་འདོད་ཚུལ)ནི།༡རྙིང་མ་བས།དབྱིངས་རང་བཞིན་གྱིས་རྣམ་པར་དག་པ་དོན་དམ་པའི་བདེན་པ་རང་བྱུང་གི་ཡེ་ཤེས་ནི། རང་བཞིན་གནས་རིགས་ཀྱི་ངོ་བོར་བཞེད་ལ།དེ་ཡང་རང་གི་ངོ་བོ་ལ་དྲི་མ་ཡེ་ནས་མེད་ཅིང་། སྟོབས་སོགས་ཀྱི་ཡོན་ཏན་ཐམས་ཅད་རང་ཆས་སུ་ཡེ་ནས་ལྡན་པའི་བདེ་གཤེགས་སྙིང་པོ་དེ།ད་ལྟ་ནས་འཆིང་བ་ཀུན་ལྡན་གྱི་ཐ་མལ་པ་ཀུན་ལ་ཡོད་པ། ཕྱིས་ལམ་བསྒོམས་སྟོབས་ཀྱིས་གསལ་བའམ།འཕྲོ་བ་འམ། མངོན་དུ་གྱུར་པ་ལ་སངས་རྒྱས་ཞེས་བརྗོད་པར་བཞེད་དོ། །༢བཀའ་བརྒྱུད་པས། སྣང་སྟོང་ཟུང་འཇུག་གི་རང་བཞིན་གྲུབ་མཐའ་དང་གཉེན་པོ་སོགས་རྐྱེན་གང་གིས་ཀྱང་མ་བཅོས་པའི་ཐ་མལ་གྱི་གཉུག་མའི་བསལ་བཞག་དང་བྲལ་བའི་སེམས་ཀྱི་གནས་ལུགས་དེ།བདེ་གཤེགས་སྙིང་པོའི་ངོ་བོར་བཞེད་ལ། དེ་ལྟ་བུ་དེ་ཟུང་འཇུག་གི་རང་བཞིན་མངོན་སུམ་དུ་རྟོགས་པ་དང་མ་རྟོགས་པའི་ཁྱད་པར་ཙམ་མ་གཏོགས་སྔོན་སོ་སྐྱེའི་དུས་དང་།ཕྱིས་འཕགས་པའི་དུས་ཀྱི་དེ་གཉིས་ལ་བཟང་ངན་གྱི་ཁྱད་པར་ཅུང་ཟད་ཀྱང་མེད་ཅིང་། གཞིའི་གནས་སྐབས་སུའང་སྟོབས་སོགས་ཀྱི་ཡོན་ཏན་ཡེ་ནས་ལྷུན་གྲུབ་ཏུ་བཞེད་དོ།།༣ས་སྐྱ་བས། དུས་ཐོག་མེད་ནས་སངས་རྒྱས་ཀྱི་བར་དུ་རྒྱུན་མ་ཆད་པ། ཐབས་ཤེས་ཀྱིས་ཟིན་མ་ཟིན་ལས་འཆིང་གྲོལ་གྱི་གཞིར་གྱུར་པའི་རིག་སྟོང་ཟུང་འཇུག་གམ་སྣང་སྟོང་ཟུང་འཇུག་ཅིག་བདེ་གཤེགས་སྙིང་པོའི་ངོ་བོར་བཞེད་ལ།རང་བཞིན་གནས་རིགས་ཡིན་ན་བདེ་གཤེགས་སྙིང་པོ་ཡིན་པས་ཁྱབ་ཀྱང་། བདེ་གཤེགས་སྙིང་པོ་ནི་འབྲས་དུས་སུའང་ཡོད་པས་དེ་ལ་རང་བཞིན་གནས་རིགས་ཀྱིས་མ་ཁྱབ་པར་བཞེད་དོ།།དགེ་ལྡན་པའི་རིགས་ཀྱི་འདོད་ཚུལ་ནི། གོང་དུ་དོན་ཚན་བཅུ་དྲུག་གིས་བཤད་པ་ལྟར་ཡིན་ནོ།།
འདི་ལ་ནོངས་པའི་ཚོགས་མཆིས་ན།།
གཟུར་གནས་མཁས་ལ་སྙིང་ནས་བཤགས།།
ཅུང་ཟད་འབད་ལས་ཐོབ་པའི་དགེ།
འགྲོ་ཀུན་ཆོས་སྐུ་ཐོབ་ཕྱིར་བསྔའོ།།